text:
పాకిస్తాన్‌కి చెందిన JUI పార్టీ కార్యదర్శి మోదీ ప్రభుత్వాన్ని హెచ్చరిస్తున్న పాత వీడియోను 2024 లోక్ సభ ఎన్నికలకు ముడిపెడుతూ షేర్ చేస్తున్నారు - FACTLY
Sai Krishna Muthyanolla
May 14, 2024
2024 లోక్ సభ ఎన్నికలలో నరేంద్ర మోదీ ప్రభుత్వాన్ని ఓడించడానికి భారత దేశాన్ని ఆఫ్గనిస్తాన్ లాగా మార్చడానికి జిహాదీలు ప్రణాళిక చేస్తున్నారని క్లెయిమ్ చేస్తూ ఒక వీడియోని సోషల్ మీడియాలో (ఇక్కడ, ఇక్కడ, ఇక్కడ) షేర్ చేస్తున్నారు. ఈ క్లెయిమ్ లో ఎంతవరకు నిజం ఉందో చూద్దాం.
క్లెయిమ్: 2024 లోక్ సభ ఎన్నికలలో నరేంద్ర మోదీ ప్రభుత్వాన్ని ఓడించడానికి భారత దేశాన్ని ఆఫ్గనిస్తాన్ లాగా మార్చడానికి జిహాదీలు ప్రణాళిక చేస్తున్నారు, వారి ప్రకటన వీడియో.
ఫాక్ట్ (నిజం): ఇది 2024లో తీసిన వీడియో కాదు. ఈ వీడియో సోషల్ మీడియాలో 2019 నుండే ఉంది. ఇందులో ఉన్న వ్యక్తి పేరు సైద్ కబెర్, ఈయన పాకిస్థాన్‌లోని ఖైబర్ జిల్లాలో జమియత్ ఉలేమా-ఎ-ఇస్లాం (JUI) పార్టీ కార్యదర్శి. ఈ వీడియోకి, భారత్ లో జరుగుతున్న 2024 లోక్ సభ ఎన్నికలకు ఎలాంటి సంబంధం లేదు. కావున, పోస్టులో చేసిన క్లెయిమ్ తప్పుదోవ పట్టించే విధంగా ఉంది.
వైరల్ అవుతున్న వీడియోకి సంబంధించిన కీ ఫ్రేమ్స్ ని రివర్స్ ఇమేజ్ సెర్చ్ చేస్తే యూట్యూబ్ లో 6 ఆగస్ట్ 2019లో అప్లోడ్ చేసిన ఇదే వీడియో లభించింది. వీడియో కింద వివరణలో ‘ట్రైబల్ పఖ్తూన్ నాయకుడు సయ్యద్ కబీర్ అఫ్రిదీ భారతదేశానికి చివరి హెచ్చరిక’ అని చూడవచ్చు. దీనిని బట్టి, ఇది ఒక పాత వీడియో అని, దీనికి 2024లో భారత్ లో జరుగుతున్న లోక్ సభ ఎన్నికలకు ఎటువంటి సంబంధం లేదని అర్ధం అవుతుంది.
ఈ వివరాలతో, ఇంటర్నెట్‌లో కీ వర్డ్స్ తో వెతికితే ఇదే వీడియో 25 ఫిబ్రవరి 2019లో ఫేస్‌బుక్‌లో పోస్టు చేసి కనిపించింది. ఇదే ఫేస్‌బుక్ పేజీలో వేరే యాంగిల్ లో తీసిన ఇలాంటి వీడియోనే మరొకటి కనిపించింది. ఈ వీడియో కింద వివరణలో ‘నరేంద్ర మోదీ ప్రభుత్వానికి ట్రైబల్ నాయకుడు సయ్యద్ కబీర్ అఫ్రిదీ హెచ్చరిక’ అని పేర్కొని ఉంది. ఈ ఫేస్‌బుక్ పేజీ గురించిన వివరణలో, ఇతని పేరు సైద్ కబెర్ అని, ఈయన పాకిస్థాన్‌లోని ఖైబర్ జిల్లాలో జమియత్ ఉలేమా-ఎ-ఇస్లాం పార్టీ జనరల్ సెక్రటరీ అని ఉంది.
ఇదే వీడియోని ‘ఆజ్ తక్’, జమ్మూ & కాశ్మీర్ లో ఆర్టికల్ 370 రద్దుకి ముడి పెడుతూ 14 సెప్టెంబర్ 2019లో రిపోర్ట్ చేసింది. కానీ, కేంద్ర ప్రభుత్వం ఆర్టికల్ 370ని ఆగస్టు 2019లో రద్దు చేస్తే, ఈ వీడియో సోషల్ మీడియాలో 2019 ఫిబ్రవరి నుండే ప్రచారం అవుతోంది.
గతంలో కూడా ఈ వీడియోను, ఆఫ్ఘనిస్తాన్‌ను తాలిబాన్లు స్వాధీనం చేసుకున్న తర్వాత, ఒక పాకిస్తానీ తాలిబాన్ భారత్‌ని హెచ్చరిస్తున్న వీడియో అని తప్పుగా షేర్ చేసారు.
చివరగా, పాకిస్తాన్‌కి చెందిన ఒక JUI పార్టీ కార్యదర్శి మోదీ ప్రభుత్వాన్ని హెచ్చరిస్తున్న పాత వీడియోను  2024 లోక్ సభ ఎన్నికలకు ముడిపెడుతూ షేర్ చేస్తున్నారు.


text:
2016 వీడియోని 'హిందూస్తాన్ ఖతం కావలి' అని రాహుల్ గాంధీ ముందు ముస్లింలు శపథం చేస్తునట్టు తప్పుగా షేర్ చేస్తున్నారు - FACTLY
Sai Krishna Muthyanolla
January 4, 2021
హిందూస్తాన్ ఖతం కావాలి, ముస్లిం రాజ్యం మళ్ళి రావాలంటూ ముస్లింలు శపథం చేస్తుంటే కాంగ్రెస్ నేత రాహుల్ గాంధీ పక్కనే నిలబడి వింటున్న దృశ్యాలు, అని షేర్ చేస్తున్న ఒక వీడియో సోషల్ మీడియాలో వైరల్ అవుతుంది. హిందూ రాజ్యం పోవాలి, మళ్లీ ముస్లిం రాజ్యం కావాలి, అప్పటి వరకు నిద్రపోవద్దని ముస్లింలు శపథం చేస్తుంటే ముస్లిం టోపీ తలపై ధరించిన రాహుల్ గాంధీ, తన పక్కన ఉన్న గులాం నబీ ఆజాద్ నిలబడి వింటున్నారని ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: హిందువులకి, హిందూమతానికి కి వ్యతిరేకంగా ముస్లింలు శపథం చేస్తుంటే రాహుల్ గాంధీ పక్కనే నిలబడి వింటున్న దృశ్యాలు.
ఫాక్ట్ (నిజం): 2016లో కాంగ్రెస్ నేత రాహుల్ గాంధీ ఉత్తరప్రదేశ్ లోని కిచౌచ షరీఫ్ దర్గాను సందర్శించినప్పుడు తీసిన వీడియో ఇది. ఈ వీడియోలో ప్రార్ధన చేస్తున్న ముస్లిం వ్యక్తి భారతదేశంలోని ప్రజలు శాంతియుతంగా జీవించాలని దేవుడిని కోరుకున్నారు. హిందువులకి, హిందూ మతానికి  వ్యతిరేకంగా ఎటువంటి శపథం చేయలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Samay Live’ ఛానల్ ‘10 సెప్టెంబర్ 2016’ నాడు తమ యూట్యూబ్ ఛానెల్లో పోస్ట్ చేసినట్టు తెలిసింది. ‘Rahul Gandhi visit to Kichaucha Sharif Durgah in Ambedkar Nagar’ అనే టైటిల్ తో ఈ వీడియోని యూట్యూబ్ లో పోస్ట్ చేసారు. రాహుల్ గాంధీ ఈ దర్గాను సందర్శించడానికి సంబంధించి పబ్లిష్ చేసిన న్యూస్ ఆర్టికల్స్ ని ఇక్కడ, ఇక్కడ మరియు ఇక్కడ చూడవచ్చు. ఈ న్యూస్ ఆర్టికల్స్ లో ఎక్కడ కూడా హిందువులకి, హిందూమతానికి వ్యతిరేకంగా ముస్లింలు ప్రార్ధన చేసినట్టు తెలుపలేదు. రాహుల్ గాంధీ సమక్షంలో ముస్లింలు అటువంటి శపధాలు ఒకవేళ చేసివుంటే, మీడియా సంస్థలు తప్పకుండా రిపోర్ట్ చేసేవి.
పోస్ట్ లోని వీడియోలోని మాటలు తెలుగులో అనువదించి చూస్తే, ఈ క్రింది అర్థం వస్తుంది. “ఇది మన విధి. అతను వచ్చిన ఉద్దేశ్యం కూడా ఇదే. అతను తన కోసం ధనం కోరుకోడు. అతని చేతులు బలోపేతం చేయండి. ధైర్యమయిన ….. ప్రజలారా …. భూమి ఏడుస్తోంది. ఇది పడుకునే సమయమో, మెలకువతో ఉండే సమయమో, నడిచే సమయమో కాదు, రాత్రింబవళ్ళూ కష్టపడాలి. భారతదేశ విభజన శక్తులను ఓడించాలని ఆయనకు ఒకే ఒక కోరిక ఉంది. వారు మనలోని సోదరభావాన్ని అంతం చేయాలనుకుంటున్నారు. అతను మీలాగే ఈ ప్రదేశానికి శాంతి సందేశాన్ని తీసుకువొచ్చాడు. ఇదే శాంతి సందేశాన్ని అతను ఈ భూమికి మరియు హిందుస్తాన్ కి తీసుకురావాలని కోరుకుంటాడు. అతన్ని బలోపేతం చేసి, విభజన శక్తులను ఓడించి మరో గాంధీకి జన్మనివ్వడానికి ధైర్యం ఇవ్వండి”. ఈ వీడియోలో ప్రార్దన చేస్తున్న ముస్లిం వ్యక్తి హిందూస్తాన్ లో శాంతి నెలకొల్పమని దేవుడిని కోరుకున్నారు. హిందూమతానికి వ్యతిరేకంగా కాని, ముస్లిం రాజ్యం కావాలని గాని ఆ ముస్లిం వ్యక్తి ప్రార్ధించలేదు.
చివరగా, 2016లో రాహుల్ గాంధీ ఒక దర్గాని సందర్శించినప్పుడు తీసిన వీడియోని హిందూ మతానికి వ్యతిరేకంగా ముస్లింలు రాహుల్ గాంధీ ముందు శపధాలు చేస్తున్నట్టుగా షేర్ చేస్తున్నారు.

source: news-factly

created: January 4, 2021

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
2017లో పశ్చిమ బెంగాల్ బీజేపీ అధ్యక్షుడిపై జరిగిన దాడికి సంబంధించిన పాత వీడియోని మణిపూర్‌లో బీజేపీ నాయకులను ప్రజలు కొడుతున్న వీడియో అంటూ తప్పుగా షేర్ చేస్తున్నారు. - FACTLY
Sai Krishna Muthyanolla
April 2, 2024
మణిపూర్ రాష్ట్రంలో బీజేపీ (BJP) నాయకులను ప్రజలు కొడుతున్నారు అని చెప్తూ పలు పోస్టులు (ఇక్కడ, ఇక్కడ, ఇక్కడ, & ఇక్కడ) సోషల్ మీడియాలో వైరల్ అవుతున్నాయి. దీనికి మద్దతుగా బీజేపీ కండువాలు కప్పుకున్న వారిపై కొందరు వ్యక్తులు దాడికి పాల్పడుతున్న వీడియోను జతచేసి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: మణిపూర్ రాష్ట్రంలో బీజేపీ (BJP) నాయకులను ప్రజలు కొడుతున్న దృశ్యాలను చూపిస్తున్న వీడియో.
ఫాక్ట్(నిజం): మణిపూర్‌కు, ఈ వీడియోకు ఎలాంటి సంబంధం లేదు. ఈ వీడియోలోని దృశ్యాలు 2017లో పశ్చిమ బెంగాల్‌లోని డార్జిలింగ్‌లో పశ్చిమ బెంగాల్ రాష్ట్ర బీజేపీ అధ్యక్షుడు దిలీప్ ఘోష్‌పై గూర్ఖా జనముక్తి మోర్చా(GJM) కార్యకర్తల దాడికి సంబంధించినవి. కావున పోస్టు ద్వారా చెప్పేది తప్పు.
ఈ వైరల్ వీడియోకి సంబంధించిన  మరింత సమాచారం కోసం పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇదే దాడికి సంబంధించిన దృశ్యాలను చూపిస్తున్న వీడియోని ‘NMF News’ తమ యూట్యూబ్ ఛానెల్‌లో 06 అక్టోబర్ 2017న  పబ్లిష్ చేసినట్టు తెలిసింది. ఈ వీడియో యొక్క వివరణలో, డార్జిలింగ్‌లో గూర్ఖా జనముక్తి మోర్చా (GJM) యొక్క బినోయ్ తమాంగ్ వర్గానికి చెందిన వ్యక్తులు పశ్చిమ బెంగాల్ బీజేపీ అధ్యక్షుడు దిలీప్ ఘోష్‌పై దాడి చేశారని పేర్కొన్నారు.
ఈ సమాచారం ఆధారంగా, ఈ దాడికి సంబంధించిన మరింత సమాచారం కోసం తగిన కీవర్డ్స్ ఉపయోగించి ఇంటర్నెట్‌లో వెతకగా, అక్టోబర్ 2017లో వచ్చిన పలు వార్త కథనాలు లభించాయి (ఇక్కడ, ఇక్కడ, & ఇక్కడ). ఈ రిపోర్ట్స్ ప్రకారం, బెంగాల్ బీజేపీ అధ్యక్షుడు దిలీప్ ఘోష్ డార్జిలింగ్ హిల్స్ పర్యటనలో భాగంగా 05 అక్టోబర్ 2017న రద్దీగా ఉండే చౌక్ బజార్ ప్రాంతంలో పర్యటిస్తుండగా, గూర్ఖా జనముక్తి మోర్చా యొక్క(GJM)  బినోయ్ తమాంగ్ వర్గానికి చెందిన వ్యక్తులు అక్కడ బీజేపీ తలపెట్టిన బహిరంగ సభను రద్దు చేయమని “లాంగ్ లివ్ బినోయ్ తమాంగ్” మరియు “బిజెపి గో బ్యాక్” అని నినాదాలు చేస్తూ ఘోష్‌తో పాటు వెళుతున్న కార్యకర్తలపై దాడి చేసారు. దీన్ని బట్టి ఈ వైరల్ వీడియోకి మణిపూర్‌కు ఎలాంటి సంబంధం లేదని నిర్థారించవచ్చు.
ఇదే వీడియో ఇంతకు ముందు వివిధ క్లెయిమ్‌లతో వైరల్ అయినప్పుడు FACTLY వాటిని ఫాక్ట్-చెక్ చేస్తూ రాసిన కథనాలు ఇక్కడ, ఇక్కడ మరియు ఇక్కడ చూడవచ్చు.
చివరగా, 2017లో పశ్చిమ బెంగాల్ బీజేపీ అధ్యక్షుడిపై జరిగిన దాడికి సంబంధించిన పాత వీడియోని మణిపూర్‌లో బీజేపీ నాయకులను ప్రజలు కొడుతున్న వీడియో అంటూ తప్పుగా షేర్ చేస్తున్నారు.


text:
ఉమాభారతి బీజేపీలో సభ్యురాలు కాని సమయంలో నరేంద్ర మోదీని ‘వినాష్ పురుష్’ అని పిలిచిన పాత వీడియో ఇటీవలిదిగా షేర్ చేస్తున్నారు - FACTLY
Sai Krishna Muthyanolla
April 29, 2024
బీజేపీ నాయకురాలు ఉమాభారతి ప్రధాని నరేంద్ర మోదీని ‘వినాష్ పురుష్’ లేదా విధ్వంసకుడిగా ఇటీవల పేర్కొన్నట్లు సోషల్ మీడియా ప్లాట్‌ఫారమ్‌లలో ఒక వీడియో (ఇక్కడ, ఇక్కడ మరియు ఇక్కడ) చక్కర్లు కొడుతోంది. ఈ కథనం ద్వారా ఈ క్లెయిమ్ వెనుక ఉన్న నిజానిజాలు తెలుసుకుందాం.
క్లెయిమ్: బీజేపీ నాయకురాలు ఉమాభారతి ఇటీవల ఒక విలేకరుల సమావేశంలో ప్రధాని నరేంద్ర మోదీని ‘వినాష్ పురుష్’ లేదా ‘విధ్వంసకుడు’ అని అన్నారు.
ఫ్యాక్ట్(నిజం): ఈ వీడియో ఇటీవలిది కాదు. వార్తా కథనాల ప్రకారం ఇది ఉమాభారతి భారతీయ జనతా పార్టీలో భాగం కాని కాలం నాటిది. కాబట్టి, పోస్ట్‌లో చేసిన క్లెయిమ్ తప్పు.
వైరల్ క్లైయిమ్‌ని ధృవీకరించడానికి మొదటగా మేము వీడియో గురించి ఇంటర్నెట్‌లో కీవర్డ్ సెర్చ్ చేసాము. ఈ సెర్చ్ ద్వారా మాకు 2014 సంవత్సరం నాటి కొన్ని వార్తా కథనాలు దొరికాయి  (ఇక్కడ, ఇక్కడ మరియు ఇక్కడ). 2014లో సార్వత్రిక ఎన్నికలకు ముందు కాంగ్రెస్ పార్టీ ఇదే వీడియో క్లిప్‌ను విడుదల చేసింది. ఈ వీడియోలో బీజేపీ నాయకురాలు ఉమాభారతి నరేంద్ర మోదీని ‘వినాష్ పురుష్’ అని సంబోధించడం మనం చూడవచ్చు
అయితే, ఉమాభారతి భారతీయ జనతా పార్టీలో భాగం కాని దశలో ఈ వీడియో రికార్డ్ చేయబడింది అని కాంగ్రెస్ పార్టీ 2014లో చెప్పింది. అంటే, ఆ సమయంలో ఆమె బీజేపీ సభ్యురాలు కారు అని దీని అర్థం. క్రమశిక్షణారాహిత్యం మరియు పార్టీ వ్యతిరేక కార్యకలాపాల కారణంగా 2005లో ఆమెను పార్టీ నుంచి బీజేపీ బహిష్కరించింది. తను 2011లో తిరిగి బీజేపీలో చేరారు.
2014లో Rediff.comలో వచ్చిన ఒక వార్తా కథనం ప్రకారం, ఈ వీడియో కాంగ్రెస్ పార్టీ (ఇక్కడ మరియు ఇక్కడ) విడుదల చేసినప్పుడు మూడు సంవత్సరాల పాతది(అప్పటికి). ఆమె ఈ వ్యాఖ్యలు చేసినప్పుడు, ఆమె బీజేపీతో విడిపోయి“భారతీయ జనశక్తి పార్టీ” అనే పార్టీకి సారథ్యం వహిస్తున్నారు.
2014లో ఈ వీడియో మళ్లీ తెరపైకి వచ్చినప్పుడు, ఉమాభారతి వీడియోను విడుదల చేసినందుకు కాంగ్రెస్ పార్టీపై ఫిర్యాదు చేసింది. 2014లో NDTVలో వచ్చిన ఒక నివేదిక ప్రకారం, పార్టీ నుండి ఆమెను బహిష్కరించిన తరువాత ఆమె ఈ వ్యాఖ్యలు చేసారు.
చివరిగా, ఉమాభారతి ప్రధాని మోదీని విమర్శిస్తున్న ఈ వీడియో ఇప్పటిది కాదు.


text:
2024 ఆంధ్రప్రదేశ్ ఎన్నికల్లో గుంతకల్లు టీడీపీ- జనసేన కూటమి MLA అభ్యర్థి EVM ధ్వంసం చేసారంటూ ఒక పాత 2019 వీడియోను షేర్ చేస్తున్నారు - FACTLY
Sai Krishna Muthyanolla
May 23, 2024
13 మే 2024న ఆంధ్రప్రదేశ్ రాష్ట్రంలోని 175 అసెంబ్లీ స్థానాలకు, 25 పార్లమెంట్ స్థానాలకు ఎన్నికలు జరిగాయి, ఈ ఎన్నికల సందర్బంగా ఏపీలో పలు అవాంఛనీయ సంఘటనలు చోటు చేసుకున్నాయి, మాచర్ల నియోజికవర్గం పరిధిలోని పాల్వాయిగేట్ పోలింగ్ కేంద్రంలో ప్రస్తుత మాచర్ల MLA పిన్నెల్లి రామకృష్ణారెడ్డి ఈవీఎం (EVM) ధ్వంసం చేశారు. ఈ ఘటనలో ఆయనపై పలు సెక్షన్ల కింద పోలీసులు కేసు నమోదు చేసినట్లు, ఆయన పై తగిన చర్యలు తీసుకుంటామని ఆంధ్రప్రదేశ్ ముఖ్య ఎన్నికల అధికారి(CEO) ఎంకే మీనా తెలిపారు. ఈ నేపథ్యంలోనే, 13 మే 2024న జరిగిన 2024 ఆంధ్రప్రదేశ్ అసెంబ్లీ, పార్లమెంట్ ఎన్నికల పోలింగ్ సందర్బంగా గుంతకల్లు టీడీపీ – జనసేన ఉమ్మడి MLA అభ్యర్థి మధుసూదన్ గుప్తా కూడా EVM  ధ్వంసం చేశారు అని చెప్తూ వీడియో ఒకటి సోషల్ మీడియాలో వైరల్ అవుతుంది (ఇక్కడ, ఇక్కడ, & ఇక్కడ). దీనికి మద్దతుగా ఓ వ్యక్తి EVM ధ్వంసం చేస్తున్న వీడియో ఒకటి జత చేసి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: 2024 ఆంధ్రప్రదేశ్ అసెంబ్లీ, పార్లమెంట్ ఎన్నికల పోలింగ్ సందర్బంగా గుంతకల్లు టీడీపీ – జనసేన ఉమ్మడి MLA అభ్యర్థి మధుసూదన్ గుప్తా EVM  ధ్వంసం చేస్తున్న దృశ్యాలు.
ఫాక్ట్(నిజం): ఈ వైరల్ వీడియోలోని దృశ్యాలు 2019 ఆంధ్రప్రదేశ్ అసెంబ్లీ ఎన్నికల్లో గుంతకల్లు నియోజకవర్గం జనసేన MLA అభ్యర్థి మధుసూదన్ గుప్తా అనంతపురం గుత్తి పట్టణంలోని పోలింగ్ కేంద్రంలో ఈవీఎంను ధ్వంసం చేసిన ఘటనకు సంబంధించినవి. ఇటీవల ముగిసిన 2024 ఆంధ్రప్రదేశ్ అసెంబ్లీ, పార్లమెంట్ ఎన్నికల పోలింగ్ సందర్బంగా గుంతకల్లు నియోజికవర్గం పరిధిలో EVM  ధ్వంసం చేసిన సంఘటన ఏది చోటు చేసుకోలేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
వైరల్ పోస్టులో తెలిపినట్టుగా,2024 ఆంధ్రప్రదేశ్ అసెంబ్లీ, పార్లమెంట్ ఎన్నికల పోలింగ్ సందర్బంగా గుంతకల్లు  నియోజికవర్గం పరిధిలో ఇలాంటి ఏదైనా EVM  ధ్వంసం చేసిన సంఘటన చోటు చేసుకుందా?అని తగిన కీవర్డ్స్ ఉపయోగిస్తూ ఇంటర్నెట్‌లో వెతికితే, ఇలాంటి సంఘటన ఏది గుంతకల్లు నియోజికవర్గం పరిధిలో జరిగినట్లు ఎటువంటి రిపోర్ట్స్ మాకు లభించలేదు.
అంతే కాదు, 2024 అసెంబ్లీ ఎన్నికల్లో గుంతకల్లు నియోజికవర్గం నుండి టీడీపీ-జనసేన-బీజేపీ కూటమి అభ్యర్ధిగా టీడీపీ నుండి గుమ్మునూరు జయరాం పోటీ చేస్తున్నట్లు తెలసింది. అలాగే, ఈ ఎన్నికల్లో గుంతకల్లు నియోజికవర్గం నుండి మధుసూదన్ గుప్తా పేరుతో ఎవరు పోటిలో లేరని తెలిసింది.
తదుపరి మేము ఈ వైరల్ వీడియోకు సంబంధించిన సమాచారం కోసం తెలుసుకునేందుకు వీడియో యొక్క కీఫ్రేములను ఉపయోగిస్తూ రివర్స్ ఇమేజ్ సర్చ్ చేయగా, ఇవే దృశ్యాలను రిపోర్ట్ చేస్తూ 11 ఏప్రిల్ 2019లో ‘ANI’ న్యూస్ పబ్లిష్ చేసిన వార్త కథనం ఒకటి మాకు లభించింది. ఈ కథనం ప్రకారం, 2019 ఆంధ్రప్రదేశ్ అసెంబ్లీ, పార్లమెంట్ ఎన్నికల పోలింగ్ సందర్బంగా జనసేన MLA అభ్యర్థి మధుసూదన్ గుప్తా అనంతపురం జిల్లాలోని గుత్తి పట్టణంలోని ఒక పోలింగ్ కేంద్రంలో EVM  ధ్వంసం చేసారు.
#WATCH Jana Sena MLA candidate Madhusudhan Gupta smashes an Electronic Voting Machine (EVM) at a polling booth in Gooty, in Anantapur district. He has been arrested by police. #AndhraPradesh pic.twitter.com/VoAFNdA6Jo
ఇదే విషయాన్ని రిపోర్ట్ చేస్తున్న పలు వార్త కథనాలను ఇక్కడ, ఇక్కడ, ఇక్కడ & ఇక్కడ చూడవచ్చు.ఈ కథనాల ప్రకారం, అనంతపురం జిల్లా గుంతకల్లు నియోజకవర్గం జనసేన అభ్యర్థి మదుసూదన్ గుప్తా గుత్తిలోని 183 నంబర్ పోలింగ్ బూత్‌లో ఓటేసేందుకు వెళ్లారని, పోలింగ్ కేంద్రంలో అసెంబ్లీ, పార్లమెంటరీ నియోజకవర్గాల పేర్లు సరిగా రాయలేదని అధికారులపై ఆగ్రహం వక్తం చేస్తూ ఆయన ఈవీఎం పగులగొట్టారు అని తెలిసింది .ఈ ఘటన తరువాత వెంటనే గుంతకల్లు జనసేన MLA అభ్యర్థి మధుసూదన్ గుప్తాను పోలీసులు అరెస్ట్ చేశారని తెలిసింది. దీన్ని బట్టి ఈ వైరల్ వీడియోలోని దృశ్యాలు 2019 ఆంధ్రప్రదేశ్ అసెంబ్లీ ఎన్నికల్లో గుంతకల్లు నియోజకవర్గం జనసేన MLA అభ్యర్థి మధుసూదన్ గుప్తా గుత్తి పట్టణంలోని పోలింగ్ కేంద్రంలో ఈవీఎంను ధ్వంసం చేసిన ఘటనకు సంబంధించినవిగా మనం నిర్థారించవచ్చు.
చివరగా, ఇటీవల జరిగిన 2024 ఆంధ్రప్రదేశ్ ఎన్నికల్లో గుంతకల్లు టీడీపీ- జనసేన ఉమ్మడి MLA అభ్యర్థి EVM  ధ్వంసం చేసారంటూ ఒక పాత 2019 వీడియోను షేర్ చేస్తున్నారు.


text:
పశ్చిమ బెంగాల్ మున్సిపల్ ఎన్నికలకు సంబంధించిన పాత వీడియోను ఇటీవల హైదరాబాద్‌లో ముగిసిన 2024 లోక్ సభ ఎన్నికలకు సంబంధించినదిగా షేర్ చేస్తున్నారు - FACTLY
Sai Krishna Muthyanolla
May 15, 2024
పోలింగ్ బూత్‌లో ఒక వ్యక్తి ఇతరుల వోట్లను కూడా తానే వేస్తున్న వీడియో ఒకటి సోషల్ మీడియాలో (ఇక్కడ, ఇక్కడ మరియు ఇక్కడ) షేర్ చేస్తూ, ఇది హైదరాబాద్‌లోని బహదూరపురలో MIM ఓట్లు రిగ్గింగ్ చేస్తున్న వీడియో అంటూ 2024 లోక్ సభ ఎన్నికల నేపధ్యంలో పోస్టు చేస్తున్నారు. దీని వెనుక ఉన్న వాస్తవం ఏంటో ఈ కథనం ద్వారా తెలుసుకుందాం.
క్లెయిమ్: ఓట్ల రిగ్గింగ్ చూపిస్తున్న ఈ వీడియో 2024 లోక్ సభ ఎన్నికల్లో బహదూరపురా, హైదరాబాద్‌లో తీసింది.
ఫాక్ట్(నిజం): ఈ వీడియో 2022 లో జరిగిన పశ్చిమ బెంగాల్ మున్సిపల్ ఎన్నికలకు సంబంధించినది. వీడియోలో ఉన్న విజువల్స్ సౌత్ డం డం మున్సిపాలిటీలోని 33వ వార్డు యొక్క 106వ బూత్ నుండి తీసినవి. ఈ వీడియోకు హైదరాబాద్‌లో ఇటీవల ముగిసిన 2024 లోక్ సభ ఎన్నికలకు సంబంధం లేదు. కావున పోస్టులో చేసిన క్లెయిమ్ తప్పుదోవ పట్టించే విధంగా ఉంది.
వైరల్ వీడియో గురించి తెలుసుకునేందుకు వీడియో యొక్క కీ ఫ్రేములను ఉపయోగిస్తూ రివర్స్ ఇమేజ్ సర్చ్ చేయగా, ఇదే వీడియోను 27 ఫిబ్రవరి 2022న  TV9 బంగ్లా వారి యూట్యూబ్ చానెల్లో ప్రచురించినట్టు మేము గమనించాం. దీని ప్రకారం, ఈ ఘటన పశ్చిమ బెంగాల్‌లోని సౌత్ డం డం మున్సిపాలిటీలోని 33వ వార్డులోని ఒక బూత్ లో చోటు చేసుకుంది.
అదే సమయానికి వైరల్ వీడియోను బిజేపీ మరియు కాంగ్రెస్ పార్టీ వారు తమ బెంగాల్ ‘X’ ప్రొఫైల్లలో షేర్ చేస్తూ ఇది తృణమూల్ కాంగ్రెస్ ఆద్వర్యంలో జరిగినట్టు పోస్టు చేశారు.
దీనిని ఆధారంగా తీసుకొని మరింత వెతికితే, ఈ ఘటన గురించి పలు బంగ్లా వార్తా పత్రికలు ప్రచురించాయి అని తెలిసింది (ఇక్కడ, ఇక్కడ మరియు ఇక్కడ). ఈ నివేదికల ప్రకారం, 2022లో పశ్చిమ బెంగాల్‌లో 108 మున్సిపాలిటీలకు ఎన్నికలు జరిగిన నేపధ్యంలో సౌత్ డం డం మున్సిపాలిటీలోని 33వ వార్డు యొక్క 106వ బూత్ నంబర్ నుండి సేకరించిన విజువల్స్ ఇవి. దీనికి, హైదరాబాద్ కి గానీ, 2024 లోక్ సభ ఎన్నికలకు గానీ సంబంధం లేదు.
దీని గురించి స్పందిస్తూ, తెలంగాణా ప్రధాన ఎన్నికల అధికారి (Chief Electoral Officer of Telangana) “తెలంగాణలో పార్లమెంటు ఎన్నికల సందర్భంగా రిగ్గింగ్‌కు పాల్పడుతున్నట్లు చెబుతున్న ఓ పాత వీడియో వాట్సాప్‌లో హల్‌చల్ చేస్తోంది. ఈ వీడియో తెలంగాణకు చెందినది కాదు. మరిన్ని వివరాల కోసం, దయచేసి ప్రెస్ నోట్ – CEO తెలంగాణను చూడండి” అంటూ సోషల్ మీడియాలో (ఇక్కడ, ఇక్కడ మరియు ఇక్కడ) ప్రెస్ నోట్ ద్వారా స్పష్టం చేశారు.
An OLD video purportedly depicting rigging during Parliament elections in Telangana is being circulated on WhatsApp. The video is NOT from Telangana. For more facts, please go through the press note – CEO Telangana pic.twitter.com/hw1Afuiakm
ఇదే వీడియోను ఫాక్ట్ చెక్ చేస్తూ, ఫ్యాక్ట్లీ 2022 లో రాసిన కథనాన్ని ఇక్కడ చూడవచ్చు.
చివరగా, పశ్చిమ బెంగాల్ మునిసిపల్ ఎన్నికలకు సంబంధించిన పాత వీడియోను, ఇటీవల హైదరాబాద్‌లో ముగిసిన 2024 లోక్ సభ ఎన్నికలకు సంబంధించినదిగా షేర్ చేస్తున్నారు.


text:
2015 వీడియోని గుజరాత్‌లో ఇటీవల రాఖీ పండగ నాడు మహిళల పట్ల అసభ్యంగా ప్రవర్తించిన ముస్లింలను పోలీసులు చితకబాదుతున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
September 1, 2023
గుజరాత్ రాష్ట్రంలో ఇటీవల రాఖీ పండగ నాడు రోడ్డుపై వెళ్తున్న మహిళలను అల్లరి చేస్తూ వారితో అసభ్యంగా ప్రవర్తించిన ముస్లిం యువకులను పోలీసులు చితకబాదుతున్న  దృశ్యాలంటూ సోషల్ మీడియాలో ఒక వీడియో షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: గుజరాత్‌లో ఇటీవల రాఖీ పండగ నాడు రోడ్డుపై వెళ్తున్న ఆడవారితో అసభ్యంగా ప్రవర్తించిన  ముస్లిం యువకులను పోలీసులు చితకబాదుతున్న దృశ్యాలు.
ఫాక్ట్ (నిజం): 2015లో గుజరాత్ రాష్ట్రం సూరత్ నగరంలో చోటుచేసుకున్న ఘటనను ఈ వీడియో చూపిస్తుంది. మహిళల పట్ల అసభ్యంగా ప్రవర్తించారని ఆరోపిస్తూ నదీమ్, ఖాదీమ్ అనే యువకులను సూరత్ పోలీసులు లాఠీలతో చితకబాదిన దృశ్యాలను ఈ వీడియో చూపిస్తుంది. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ఇండియా టుడే వార్తా సంస్థ 2015 డిసెంబర్ నెలలో పబ్లిష్ చేసినట్టు తెలిసింది. మహిళల పట్ల అసభ్యంగా ప్రవర్తించారని ఆరోపిస్తూ గుజరాత్ పోలీసులు ఇద్దరు యువకులను లాఠీలతో చితకబాదిన దృశ్యాలంటూ ఈ వీడియోని షేర్ చేస్తూ రిపోర్ట్ చేశారు. ఈ ఘటన గుజరాత్ రాష్ట్రం సూరత్ నగరంలో చోటుచేసుకుందని ఈ వార్తా సంస్థ రిపోర్ట్ చేసింది.
ABP వార్తా సంస్థ ఈ ఘటనకు సంబంధించి పబ్లిష్ చేసిన వీడియోలో, సూరత్ నగరంలో నదీమ్, ఖాదీమ్ అనే యువకులు మహిళల పట్ల అసభ్యంగా ప్రవర్తించి అనేక వాహనాలను ధ్వంసం చేశారని ఆరోపిస్తూ పోలీసులు వారిని నగర వీధిలో లాఠీలతో కొట్టినట్టు రిపోర్ట్ చేశారు. ఈ ఘటనకు సంబంధించి మరికొన్ని వార్తా సంస్థలు కూడా 2015లో రిపోర్ట్ చేశాయి. పై వివరాల ఆధారంగా పోస్టులో షేర్ చేసీన వీడియో పాతది అని, ఇటీవల రాఖీ పండగ నాడు చోటుచేసుకున్న ఘటన కాదని ఖచ్చితంగా చెప్పవచ్చు.
చివరగా, 2015 వీడియోని గుజరాత్ రాష్ట్రంలో రాఖీ పండగ నాడు మహిళల పట్ల అసభ్యంగా ప్రవర్తించిన ముస్లింలను పోలీసులు చితకబాదుతున్న దృశ్యాలంటూ షేర్ చేస్తున్నారు.

created: September 1, 2023


text:
నీల్ ఆర్మ్‌స్ట్రాంగ్ ఇస్లాం మతం స్వీకరించాడు అనే తప్పుడు కథనం చెప్తూ సంబంధంలేని ఫోటోని షేర్ చేస్తున్నారు. - FACTLY
Sai Krishna Muthyanolla
December 5, 2023
చందమామపై దిగిన మొదటి వ్యక్తి నీల్ ఆర్మ్‌స్ట్రాంగ్ చంద్రుడిపై “అజా” శబ్దం విని ఇస్లాం స్వీకరించాడు అని చెప్తూ నీల్ ఆర్మ్‌స్ట్రాంగ్ astronaut దుస్తుల్లో ఉన్న ఫోటో మరియు ఒక సాంప్రదాయిక ఇస్లాం దుస్తుల్లో ఉన్న ఒక వ్యక్తి ఫోటో (దీన్ని నీల్ ఆర్మ్‌స్ట్రాంగ్ ఫోటో అని చెప్తుతున్నారు) కలిగిన ఒక గ్రాఫిక్ సోషల్ మీడియాలో షేర్ చేస్తున్నారు. అసలు ఈ క్లెయిమ్ వేనుక ఎంత నిజం ఉందో ఈ ఆర్టికల్ ద్వారా చూద్దాం.
క్లెయిమ్:  నీల్ ఆర్మ్‌స్ట్రాంగ్ చంద్రుడిపై “అజా” శబ్దం విని ఇస్లాం మతానికి మారాడు.
ఫాక్ట్(నిజం): వైరల్ పోస్టులో వ్యోమగామి దుస్తుల్లో ఉన్న వ్యక్తి నీల్ ఆర్మ్‌స్ట్రాంగ్ అన్నది నిజమే కానీ ఇస్లామిక్ దుస్తుల్లో ఉన్న వ్యక్తి మాత్రం తను కాదు. అతని పేరు పియర్ వోగెల్, అతను ఒక ఇస్లామిక్ బోధకుడు, మాజీ బాక్సర్. వాషింగ్టన్ పోస్ట్ వారి ఒక కథనం, నీల్ ఆర్మ్‌స్ట్రాంగ్ జీవిత చరిత్ర ప్రకారం, నీల్ ఆర్మ్‌స్ట్రాంగ్ ఎప్పుడూ ఇస్లాంలోకి మారలేదు. తను ఈ పుకార్లని తిరస్కరిస్తూ అనేక దేశాల రాయబార కార్యాలయాలకు లేఖలు కూడా పంపాడు. కావున, పోస్ట్‌లో చేసిన క్లెయిమ్ తప్పు.
మొదటగా, ఈ క్లెయిమ్ గురించి మరిన్ని వివరాలు తెలుసుకోవడానికి ఇంటర్నెట్‌లో కీవర్డ్ సెర్చ్ చేయగా, ది వాషింగ్టన్ పోస్ట్ కథనానికి దారి తీసింది. ‘The false, but persistent, rumor that Neil Armstrong converted to Islam’ అనే శీర్షికతో ఉన్న ఈ 2018 కథనం ఆర్మ్‌స్ట్రాంగ్ మత మార్పిడి వాదన ఒక చాలా పాత బూటకం (Hoax) అని పేర్కొంది. ఆర్మ్‌స్ట్రాంగ్ జీవిత చరిత్రని Quote చేస్తూ : “So many people identify with the success of Apollo. The claim about my becoming a Muslim is just an extreme version of people inevitably telling me they know somebody whom I might know.” అని ది వాషింగ్టన్ పోస్ట్ ఈ కథనంలో పేర్కొంది.
ఆర్మ్‌స్ట్రాంగ్ కూడా ఈ పుకారుని తిరస్కరిస్తూ పలు రాయబార కార్యాలయాలకి, కాన్సులేట్‌లకు లేఖలు పంపినట్లు కథనాలు ఉన్నాయి (ఇక్కడ మరియు ఇక్కడ). ఇదే క్లెయిమ్‌ను గతంలో BBC కూడా తప్పుడు సమాచారం అని చెప్తూ debunk  చేసింది.
వైరల్ పోస్టులో ఇస్లామిక్ సాంప్రదాయ దుస్తుల్లో ఉన్న వ్యక్తి ఎవరు అని ఆ ఫోటోని ఇంటర్నెట్లో రివర్స్ ఇమేజ్ సెర్చ్ చేసి వెతకగా. ఇతను ఒక మాజీ బాక్సర్ పియర్ వోగెల్ అని తెలిసింది (ఇక్కడ, ఇక్కడ).
ఇతను ఒక ఇస్లాం మత బోధకుడు. తన యూట్యూబ్ ఛానెల్లో ఉన్న ఒక వీడియోలో స్క్రీంషాట్ ఉపయోగించి, ఇందులో ఉన్నది ఇస్లాం మతం పుచ్చుకున్న నీల్ అర్ట్మస్ట్రాంగ్ అని తప్పుడు ప్రచారం చేస్తున్నారు.
చివరిగా, నీల్ ఆర్మ్‌స్ట్రాంగ్ ఇస్లాం మతం స్వీకరించలేదు, ఇది ఫేక్ వార్త.

created: December 5, 2023


text:
సంబంధం లేని పాత ఫోటోని అఫ్గానిస్తాన్ దేశంలో మహిళలని గొలుసులతో కట్టి వేలం వేస్తున్న దృశ్యమని షేర్ చేస్తున్నారు - FACTLY
Sai Krishna Muthyanolla
August 24, 2021
భారతీయ ముస్లిం మహిళల పరిస్థితిని, అఫ్గానిస్తాన్ ముస్లిం యువతుల పరిస్థుతులతో పోలుస్తూ సోషల్ మీడియాలో ఒక పోస్టు షేర్ అవుతుంది. అఫ్గానిస్తాన్ దేశంలో మహిళలను గొలుసులతో కట్టి వేలం నిర్వహిస్తున్న దృశ్యాలంటూ ఈ పోస్టులో ఒక ఫోటోని షేర్ చేసారు. మహిళా హక్కుల కోసం పోరాటం చేసే భారతీయ మహిళలు, అఫ్గానిస్తాన్ దేశంలో ప్రస్తుతం మహిళలపై జరుగుతున్న అఘాయిత్యాలకు వ్యతిరేకంగా ఎందుకు పోరాటం చేయడం లేదని ఈ పోస్టులో ప్రశ్నిస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: అఫ్గానిస్తాన్ మహిళలను గొలుసులతో కట్టి వేలం నిర్వహిస్తున్న దృశ్యం.
ఫాక్ట్ (నిజం): పోస్టులో షేర్ చేసిన ఫోటో, 2014లో లండన్ నగరంలో నిర్వహించిన ఒక ప్రదర్శన దృశ్యాన్ని చూపిస్తుంది. ఇరాక్ లో ఇస్లామిక్ స్టేట్ (ISIS) ఉగ్రవాదులు నడిపిస్తున్న సెక్స్ స్లేవ్ మార్కెట్ల గురించి అవగాహన కల్పిస్తూ కుర్దిష్ నిరసనకారులు ఈ ప్రదర్శన ఇచ్చారు. తాలిబాన్ పాలనలో అఫ్గానిస్తాన్ మహిళలపై అనేక అఘాయిత్యాలు జరిగిన మాట వాస్తవమే అయినప్పటికీ, పోస్టులో షేర్ చేసిన ఫోటో అఫ్గానిస్తాన్ దేశానికి సంబంధించింది కాదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేసి వెతికితే, ఇదే ఫోటోని షేర్ చేస్తూ ఒక యూసర్ 16 అక్టోబర్ 2014 నాడు ట్వీట్ పెట్టినట్టు తెలిసింది. ఈ ఫోటోలో కనిపిస్తున్నది 2014లో లండన్ నగరంలో నిర్వహించిన ఒక ప్రదర్శన దృశ్యాలని ఈ ట్వీట్లో తెలిపారు. ఈ వివరాల ఆధారంగా ఆ ఫోటోకి సంబంధించిన మరింత సమాచారం కోసం వెతకగా, ఇవే దృశ్యాలు కలిగిన ఫోటోని ‘Newsweek’ వెబ్సైటు తమ ఆర్టికల్‌లో పబ్లిష్ చేసినట్టు తెలిసింది.  లండన్ నగరంలో కుర్దిష్ నిరసనకారులు ఇస్లామిక్ స్టేట్ (ISIS) ఉగ్రవాదుల చర్యలను వ్యతిరేకిస్తూ ప్రదర్శన నిర్వహిస్తున్న దృశ్యాలని ఈ ఆర్టికల్‌లో రిపోర్ట్ చేసారు.
2014లో లండన్ నగరంలో నిర్వహించిన ఈ నిరసనకు సంబంధించి ‘BBC’ న్యూస్ సంస్థ ఆర్టికల్ పబ్లిష్ చేసింది. ఇరాక్ దేశంలో ఇస్లామిక్ స్టేట్ (ISIS) ఉగ్రవాదులు నడిపిస్తున్న సెక్స్ స్లేవ్ మార్కెట్ల గురించి అవగాహన కల్పిస్తూ కుర్దిష్ నిరసనకారులు ఈ ప్రదర్శన ఇచ్చినట్టు ఈ ఆర్టికల్‌లో తెలిపారు. డౌనింగ్ స్ట్రీట్, హౌసెస్ అఫ్ పార్లమెంట్ సమీపంలో కుర్దిష్ నిరసనకారులు ఈ ప్రదర్శన ఇచ్చినట్టు ఈ ఆర్టికల్‌లో రిపోర్ట్ చేసారు. ఈ ప్రదర్శనకు సంబంధించిన పూర్తి వివరాలని తెలుపుతూ ‘Huffington post’ న్యూస్ సంస్థ 16 అక్టోబర్ 2014 నాడు ఆర్టికల్ పబ్లిష్ చేసింది. ఈ వివరాల ఆధారంగా పోస్టులో షేర్ చేసిన ఫోటో లండన్ నగరంలో ఇచ్చిన ఒక పాత ప్రదర్శనకు సంబంధించిన ఫోటో అని, అఫ్గానిస్తాన్ దేశానికి సంబంధించిన ఫోటో కాదని ఖచ్చితంగా చెప్పవచ్చు.
తాలిబాన్ పరిపాలనలో (1996 నుండి 2001) అఫ్గానిస్తాన్ మహిళలపై అనేక అఘాయిత్యాలు మరియు ఆంక్షలు విధించినట్టు పలు న్యూస్ సంస్థలు రిపోర్ట్ చేసాయి. అఫ్ఘాన్ మహిళలను సెక్స్ బానిసలాగా మార్చడం, బలవంతంగా పెళ్లి చేసుకోవడం, వారి చదువు పై ఆంక్షలు పెట్టడం వంటి ఎన్నో దుర్మార్గపు చర్యలని తాలిబాన్ ఉగ్రవాదులు తమ పరిపాలనలో చేపట్టినట్టు చాలా వార్తా సంస్థలు వెల్లడించాయి. అమెరికా ప్రభుత్వం ఇటీవల అఫ్గానిస్తాన్ దేశం నుండి తమ సైనిక బలగాల ఉపసంహరణకు ఆదేశించడంతో, తాలిబాన్ ఉగ్రవాదులు అఫ్గానిస్తాన్ దేశాన్ని మళ్ళీ తమ ఆధీనంలోకి తీసుకున్నారు. ఈ క్రమంలో అఫ్ఘాన్ మహిళల హక్కులకు సంబంధించి ప్రపంచవ్యాప్తంగా ఆందోళనలు వెల్లువెత్తుతున్నాయి.
చివరగా, సంబంధం లేని పాత ఫోటోని అఫ్గానిస్తాన్ దేశంలో మహిళలని గొలుసులతో కట్టి వేలం వేస్తున్న దృశ్యమని షేర్ చేస్తున్నారు.


text:
చెన్నైలో ఇటీవలి సుడిగాలి ఫుటేజీ అంటూ సంబంధం లేని పాత వీడియోను షేర్ చేస్తున్నారు - FACTLY
Sai Krishna Muthyanolla
December 8, 2023
చెన్నైలో మిగ్‌జాం తుఫాన్ ప్రభావం తీవ్రంగా ఉన్న నేపథ్యంలో సుడిగాలి దృశాలు అంటూ సోషల్ మీడియాలో ఒక వీడియో షేర్ చేస్తున్నారు. దీని వెనుక ఎంత నిజముందో ఇప్పుడు చూద్దాం.
క్లెయిమ్: ఈ వీడియో చెన్నైలో సుడిగాలి దృశ్యాలను చూపిస్తుంది.
ఫాక్ట్(నిజం): షట్టర్‌స్టాక్ వెబ్‌సైట్‌లో ఇలాంటి విజువల్స్‌ను చూపించే వీడియోను “కోస్టల్ టౌన్‌లో హరికేన్ వల్ల నష్టం” అనే టైటిల్‌తో  ప్రచురించబడింది. ఈ అసలు వీడియోలో సుడిగాలి దృశ్యాలు కనిపించలేదు. కానీ, అదే వీడియో @rtsarovvideo అనే పేరు గల YouTube ఛానల్ సుడిగాలి ఉన్నట్టుగా ఎడిట్ చేసి పోస్టు చేసింది. ఇది నిజమైన సుడిగాలి వీడియో కాదు, చెన్నైతో ఏ సంబంధం లేదు. కావున, పోస్టులో చేసిన క్లెయిమ్ తప్పు.
ఈ వీడియో యొక్క కీ ఫ్రేములను ఉపయోగించి రివర్స్ ఇమేజ్ సెర్చ్ చేస్తే, షట్టర్‌స్టాక్ వెబ్‌సైట్‌లో ఇలాంటి విజువల్స్‌ను చూపించే వీడియోను “కోస్టల్ టౌన్‌లో హరికేన్ వల్ల నష్టం” అనే టైటిల్‌తో  ప్రచురించబడింది. అయితే, ఈ అసలు వీడియోలో సుడిగాలి దృశ్యాలు కనిపించలేదు అని గమనించాం.
దీని గురించి కీ వర్డ్స్ ఉపయోగించి వెతికితే, చెన్నైలో ఇటువంటి దృశ్యం చోటుచేసుకున్నట్టు  ఏ మీడియా ఛానల్ లేదువార్తా పత్రిక ప్రచురించినట్టు కనపడలేదు. అయితే, ఈ దృశ్యం ఏ ప్రదేశంలో చోటుచేసుకుందో తెలియనప్పటికీ, అదే వీడియో 4 సెప్టెంబర్ 2023న @rtsarovvideo అనే పేరు గల YouTube ఛానల్లో ప్రచురించినట్లు మేము కనుగొన్నాము. ఈ YouTube ఛానెల్, వీధులను తుడిచిపెట్టే అనేక టొర్నాడో వీడియోలను ప్రచురించింది. వీడియో యొక్క అబౌట్ విభాగంలో, ఛానెల్ వారు తాము తీవ్రమైన వాతావరణ పరిస్థితులు మరియు ప్రకృతి వైపరీత్యాలకు సంబంధించిన ఎడిటెడ్ వీడియోలను రూపొందిస్తామని పేర్కొన్నారు.
చివరిగా, చెన్నైలో ఇటీవలి సుడిగాలి ఫుటేజీ అంటూ సంబంధం లేని పాత వీడియోను షేర్ చేస్తున్నారు.

created: December 8, 2023


text:
సంబంధంలేని చిత్రాన్ని వందే భరత్ ఎక్స్‌ప్రెస్ రైలు చక్రం పంక్చర్ (ఫ్లాట్ టైర్) అయిన నేపథ్యంలో షేర్ చేస్తున్నారు - FACTLY
Sai Krishna Muthyanolla
October 11, 2022
అరిగిపోయిన రైలు చక్రం చిత్రం ఒకటి సోషల్ మీడియాలో షేర్ చేస్తున్నారు, ‘75 సంవత్సరాలలో మొదటి సారి రైలు చక్రానికి పంక్చర్ అయ్యింది…అసలు ఎవడికి ఇస్తున్నావ్ తాతా కాంట్రాక్టు..’ అని పోస్ట్ యొక్క వివరణలో రాసి ఉంది. ఇటీవల న్యూ ఢిల్లీ-వారణాసి వందే భరత్ ఎక్స్‌ప్రెస్ ఫ్లాట్ టైర్ కారణంగా ఒకరోజు ప్రయాణం నిలిచిపోయింది. ఈ నేపథ్యంలో దీన్ని ఉద్దేశిస్తున్నట్లుగా ఈ పోస్టు ఉంది. పోస్టులోని క్లెయిమ్ ని ఈ ఆర్టికల్ ద్వారా ఫాక్ట్-చెక్ చేద్దాం.
క్లెయిమ్: వందే భరత్ ఎక్స్‌ప్రెస్ ఫ్లాట్ టైర్ యొక్క చిత్రం.
ఫ్యాక్ట్ (నిజం): వైరల్ పోస్టులో ఉన్న చిత్రం స్వీడన్‌లోని చామర్స్ కాలేజ్ ఆఫ్ టెక్నాలజీ యొక్క మాస్టర్స్ విద్యార్థుల థీసిస్‌లొనిది. సంబంధంలేని చిత్రాన్ని వందే భరత్ రైలు పంక్చర్‌కి సంబంధించినదిగా పోస్టులో చప్తున్నారు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
వందే భరత్ రైలు చక్రానికి పంక్చర్ అయినట్లుగా ఏమైనా వార్తా కథనాలు ఉన్నాయా అని ఇంటెర్నెట్‌లో వెతకగా పలు కథనాలు లభించాయి. ది హిందూ  వారి రిపోర్టు ప్రకారం ‘న్యూ ఢిల్లీ-వారణాసి వందే భారత్ ఎక్స్‌ప్రెస్ ట్రాక్షన్ మోటారులో ఇబ్బంది కారణంగా దాని చక్రాలు జామ్ అయ్యాయి, వాటి ఖచ్చితమైన గుండ్రనితనాన్ని ఇది దెబ్బతీసినది, అందుచేత  శనివారం ఆపరేషన్ నిలిపివేయబడింది, ఈ పరిస్థితిని అధికారులు “ఫ్లాట్ టైర్”గా చెప్పారు.’ ఈ సంఘటన అక్టోబర్ 8వ తారీఖున జరిగింది. ఇదే సంఘటనపైన మిగతా వార్త పత్రికల చేసిన కథనాల్ని మీరు ఇక్కడ, ఇక్కడ మరియు ఇక్కడ చదవచ్చు. ఏ ఒక్క రిపోర్టులో కుడా రైలు “ఫ్లాట్ టైర్”  యొక్క ఫోటోని ప్రచురించలేదు.
పోస్టులోని ఫోటోని ఇంటెర్నెట్‌లో రివర్స్ ఇమేజ్ సెర్చ్ చెయ్యగా అదే చిత్రం స్వీడన్‌లోని చామర్స్ కాలేజ్ ఆఫ్ టెక్నాలజీ యొక్క మాస్టర్స్ విద్యార్థుల థీసిస్‌లొ లభించింది. ఇది 2012లో ప్రచురితమైంది. ‘చక్రం నష్టం – సంభావన మరియు నష్టం గుర్తించడం’ అనే భాగంలో ఈ చిత్రం ఉంది. దీన్ని కింద చూడవచ్చు.
చివరగా, 2012లో ప్రచురితమైన చిత్రాన్ని ఇటీవల వందే భారత్ ఎక్స్‌ప్రెస్ రైలు పంక్చర్ కి సంబంధించినదిగా షేర్ చేస్తున్నారు.

created: October 11, 2022


text:
ఢిల్లీ సీఎం కేజ్రీవాల్ నివాసంలో AAP మహిళా ఎంపీ పై ఆయన వ్యక్తిగత కార్యదర్శి చేసిన దాడికి సంబంధించిన వీడియో అంటూ సంబంధంలేని వీడియోను షేర్ చేస్తున్నారు - FACTLY
Sai Krishna Muthyanolla
May 15, 2024
ఆమ్ ఆద్మీ పార్టీ (AAP) రాజ్యసభ ఎంపీ స్వాతి మలివాల్‌ను ఢిల్లీలోని ఆమ్ ఆద్మీ పార్టీ (AAP) కార్యాలయంలో ఢిల్లీ సీఎం, AAP అధినేత కేజ్రీవాల్ పీఏ కొట్టాడు అని చెప్తూ వీడియో ఒకటి సోషల్ మీడియాలో వైరల్ అవుతుంది(ఇక్కడ, ఇక్కడ, & ఇక్కడ). దీనికి మద్దతుగా కొందరు మహిళలు, పురుషులు గొడవ పడుతూ కొట్టుకుంటున్న వీడియో ఒకటి జత చేసి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఢిల్లీలోని ఆమ్ ఆద్మీ పార్టీ (AAP)  కార్యాలయంలో AAP రాజ్యసభ ఎంపీ స్వాతి మలివాల్‌ను ఢిల్లీ సీఎం కేజ్రీవాల్ పీఏ కొడుతున్న దృశ్యాలు.
ఫాక్ట్(నిజం): ఈ వైరల్ వీడియోలోని దృశ్యాలు ఇటీవల ఢిల్లీలోని తీస్ హజారీ కోర్టు మధ్యవర్తిత్వ కేంద్రంలో జరిగిన ఘర్షణకు సంబంధించినవి. అయితే పలు రిపోర్ట్స్ ప్రకారం 13 మే 2024న ఢిల్లీలోని కేజ్రీవాల్ నివాసంలో ఆయనను కలిసేందుకు AAP రాజ్యసభ ఎంపీ స్వాతి మలివాల్ వేచి ఉన్న సమయంలో కేజ్రీవాల్ సహాయకుడు బిభవ్ కుమార్ మలివాల్‌తో అనుచితంగా ప్రవర్తించాడు అని తెలిసింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
13 మే 2024 ఉదయం కేజ్రీవాల్ వ్యక్తిగత సహాయకుడు బిభవ్ కుమార్ తనపై దాడి చేశారంటూ AAP రాజ్యసభ ఎంపీ స్వాతి మలివాల్ పోలీసులకు ఫిర్యాదు చేసినట్లు పలు మీడియా రిపోర్ట్స్ పేర్కొన్నాయి. 16 మే 2024న పోలీసులకు వాంగ్మూలం ఇచ్చినట్టు  Xలో పోస్ట్ చేసింది. 14 మే 2024న  AAP ఎంపీ సంజయ్ సింగ్ ఒక పత్రిక ప్రకటనలో 13 మే 2024న ఢిల్లీలోని కేజ్రీవాల్ నివాసంలో ఆయనను కలిసేందుకు AAP రాజ్యసభ ఎంపీ స్వాతి మలివాల్ వేచి ఉన్న సమయంలో కేజ్రీవాల్ సహాయకుడు బిభవ్ కుమార్ మలివాల్‌తో అనుచితంగా ప్రవర్తించాడు అని, ఈ విషయాన్ని ఢిల్లీ సీఎం కేజ్రీవాల్ దృష్టికి వచ్చిందని, తగిన చర్యలు తీసుకుంటామని సంజయ్ సింగ్ మీడియాకు తెలిపారు.(ఇక్కడ, ఇక్కడ, ఇక్కడ, ఇక్కడ & ఇక్కడ)
తదుపరి మేము ఈ వైరల్ వీడియోకు సంబంధించిన సమాచారం కోసం తెలుసుకునేందుకు వీడియో యొక్క కీఫ్రేములను ఉపయోగిస్తూ రివర్స్ ఇమేజ్ సర్చ్ చేయగా, ఇదే వీడియోను షేర్ చేస్తూ పలువురు సోషల్ మీడియా యూజర్స్ ఈ ఘటన మే 13న ఢిల్లీలోని తీస్ హజారీ కోర్టు మధ్యవర్తిత్వ గదిలో జరిగినట్లు పేర్కొన్నారు.(ఇక్కడ, ఇక్కడ, & ఇక్కడ)(ఆర్కైవ్ లింక్స్ ఇక్కడ, ఇక్కడ & ఇక్కడ). అలాగే ‘లోక్‌మాట్ టైమ్స్’ అనే మీడియా సంస్థ కూడా ఈ వీడియోను షేర్ చేస్తూ ఈ ఘటన ఢిల్లీలోని తీస్ హజారీ కోర్టు మధ్యవర్తిత్వ గదిలో జరిగినట్లు పేర్కొంది.
ఈ వీడియో తీస్ హజారీ మధ్యవర్తిత్వ కేంద్రంలో జరిగిన ఘర్షణకు సంబంధిచినది అని తీస్ హజారీ కోర్ట్ న్యాయవాదులు మరియు కోర్టు విలేకరులు ‘ది క్వింట్‘కి ధృవీకరించారు.
అలాగే మేము యూట్యూబ్‌లో తీస్ హజారీ మధ్యవర్తిత్వ కేంద్రంకి సంబంధించిన వీడియో ఒకటి కనుగొని, ఈ వైరల్ వీడియోలోని దృశ్యాలను, తీస్ హజారీ మధ్యవర్తిత్వ కేంద్రం దృశ్యాలతో పోల్చి చూడగా, వైరల్ వీడియోలోని గది యొక్క దృశ్యాలు, తీస్ హజారీ మధ్యవర్తిత్వ కేంద్రం దృశ్యాలు ఓకే విధంగా ఉండటం మనం గమనించవచ్చు. దీన్ని బట్టి వైరల్ వీడియోలోని దృశ్యాలు ఇటీవల ఢిల్లీలోని తీస్ హజారీ కోర్టు మధ్యవర్తిత్వ కేంద్రంలో జరిగిన ఘర్షణకు మనం సంబంధించినవి అని నిర్థారించవచ్చు.
చివరగా, ఢిల్లీ సీఎం నివాసంలో AAP రాజ్యసభ ఎంపీ స్వాతి మలివాల్‌పై కేజ్రీవాల్ వ్యక్తిగత సహాయకుడు చేసిన దాడికి సంబంధించిన వీడియో అంటూ సంబంధంలేని వీడియోను షేర్ చేస్తున్నారు.


text:
ఒడిశా రైలు ప్రమాదానికి కారణమైన వ్యక్తిని అధికారులు కొడుతున్నారంటూ సంబంధం లేని పాత వీడియో ప్రచారంలో ఉంది - FACTLY
Sai Krishna Muthyanolla
June 22, 2023
ఇటీవల ఒడిశాలో జరిగిన ఘోర రైలు ప్రమాదానికి కారణమైన వ్యక్తి పశ్చిమ బెంగాల్‌లోని మాదర్సాలో దాక్కుంటే సీబీఐ అధికారులు పట్టుకొని దేహశుద్ధి చేశారని చెప్తూ ఒక వీడియో సోషల్ మీడియాలో బాగా ప్రచారంలో ఉంది. అలాగే, ఈ వీడియోలో ఉన్న వ్యక్తి స్టేషన్ మాస్టర్ మహమ్మద్ షరీఫ్ అని చెప్తూ మరికొన్ని పోస్టులు కూడా ప్రచారంలో ఉన్నాయి. వీటిలో ఎంత నిజముందో ఇప్పుడు చూద్దాం.
క్లెయిమ్: ఒడిశా రైలు ప్రమాదానికి కారణమైన మహమ్మద్ షరీఫ్‌ని సిబిఐ అధికారులు పట్టుకొని కొడుతున్న దృశ్యాలు.
ఫాక్ట్: మెక్సికోలో పట్టుబడిన ఒక దొంగను కొడుతున్న దృశ్యాలంటూ కనీసం రెండేళ్ల నుంచి ఇదే వీడియో ప్రచారంలో ఉంది. ఇక ప్రమాదం జరిగిన సమయంలో బహనాగ బజార్ స్టేషన్ ఇన్-చార్జుగా వ్యవహరిస్తున్న వ్యక్తి పేరు ఎస్. బీ. మొహంతి. అతన్ని ఇదివరకే అధికారులు విచారించారు. మహమ్మద్ షరీఫ్ అనే పేరుతో ఆ స్టేషన్లో సిబ్బంది ఎవరూ లేరు. ప్రమాదానికి కారణమైన వ్యక్తులు వివరాలు ఇంకా సీబీఐ వెల్లడించలేదు.  కావున పోస్టులో చేయబడ్డ క్లెయిమ్ తప్పు.
రైలు ప్రమాదం జరిగిన ప్రదేశానికి సమీపంలో ఉన్న బహనాగ బజార్ స్టేషన్ మాస్టర్ మహమ్మద్ షరీఫ్ పరారీలో ఉన్నట్లు గతంలో తప్పుడు ప్రచారం జరిగిన సమయంలో మేము ఈ విషయాన్ని ఫాక్ట్ చెక్ చేసి అసలు ఆ స్టేషన్లో మహమ్మద్ షరీఫ్ అనే పేరుగల స్టేషన్ మాస్టర్ లేడని, ప్రమాదం జరిగిన సమయంలో స్టేషన్ ఇన్-చార్జుగా ఉన్నది స్టేషన్ సూపరింటెండెంట్ ఎస్. బి. మొహంతి అని నిర్ధారించడం జరిగింది. పూర్తి కథనాన్ని ఇక్కడ చూడవచ్చు.
ఇక వైరల్ అవుతున్న వీడియోలోని దృశ్యాలను రివర్స్ ఇమేజ్ సర్చ్ చేయగా, మెక్సికోలో పట్టుబడిన ఒక దొంగను కొడుతున్న దృశ్యాలంటూ కనీసం రెండేళ్ల నుంచి ఇదే వీడియో (ఇక్కడ, ఇక్కడ & ఇక్కడ) ప్రచారంలో ఉంది.
అయితే ఒడిశా రైలు ప్రమాదం జరిగింది జూన్ 2023లో, మరియు ప్రమాదానికి కారణమైన వ్యక్తులు ఎవరనే వివరాలను ఇంకా సీబీఐ వెల్లడించలేదు. పైగా, సంబంధిత రైల్వే సిబ్బంది ఎవరూ పరారీలో లేరని, అందరూ విచారణకు సహకరిస్తున్నారని  సౌత్ ఈస్టర్న్ రైల్వే స్పష్టం చేసింది.
#WATCH | Balasore train accident | "A few media reports are coming in that a Bahanaga staff is absconding and missing. This is factually incorrect. The entire staff is present & a part of inquiry. They are appearing before agency," says Aditya Kumar Chaudhary, CPRO South Eastern… pic.twitter.com/Htc538cIFp
చివరిగా, సంబంధంలేని పాత వీడియోని షేర్ చేస్తూ ఒడిశా రైలు ప్రమాదానికి కారణమైన వ్యక్తిని సీబీఐ అధికారులు కొడుతున్నట్లు తప్పుడు ప్రచారం చేస్తున్నారు.


text:
మోదీ అయోధ్యలో ఇంటింటికీ తిరిగి రామాలయ ప్రతిష్ఠాపన ఆహ్వాన పత్రికను పంచారంటూ సంబంధంలేని వీడియోను షేర్ చేస్తున్నారు - FACTLY
Sai Krishna Muthyanolla
January 9, 2024
అయోధ్యలో చిన్న చిన్న సందుల్లో సైతం రామాలయం పునః ప్రతిష్ట ఆహ్వాన పత్రికను ఇంటింటికీ పంచుతున్న ప్రధానమంత్రి నరేంద్ర మోదీ అంటూ ఒక వీడియో సోషల్ మీడియాలో విస్తృతంగా షేర్ అవుతోంది. ఈ కథనం ద్వారా ఆ వీడియోకు సంబంధించి నిజమేంటో చూద్దాం.
క్లెయిమ్: అయోధ్యలో ఇంటింటికీ తిరిగి రామాలయ ప్రతిష్ఠాపన ఆహ్వాన పత్రికను ప్రధానమంత్రి నరేంద్ర మోదీ పంచుతున్న వీడియో.
ఫాక్ట్(నిజం): ఈ వీడియో ఇటీవల మోదీ అయోధ్యలోని ఉజ్వల పథకం లబ్ధిదారులైన (10 కోట్లవ లబ్ధిదారు) మీరా అనే మహిళ ఇంటికి వెళ్లిన సందర్భానికి సంబంధించినది. కాగా శ్రీరామ జన్మభూమి ట్రస్ట్/ మోదీ గానీ అయోధ్యలోని అన్నీ ఇండ్లకి ఆహ్వానం అందించినట్టు ఎటువంటి రిపోర్ట్స్ లేవు. వార్తా కథనాల ప్రకారం ఈ కార్యక్రమానికి హాజరు కావాల్సిందిగా నగరంలోని వివిధ రంగాలకు చెందిన 80 మంది ప్రముఖులను శ్రీరామ జన్మభూమి ట్రస్ట్ ఆహ్వానించినట్టు తెలిసింది. కావున పోస్టు ద్వారా చెప్పేది తప్పు.
వీడియోలో కనిపిస్తున్నట్టు ప్రధానమంత్రి మోదీ ఇటీవల అయోధ్యలోని వీధుల్లో తిరిగి ప్రజలను పలకరించిన విషయం నిజమే అయినప్పటికీ పోస్టులో చెప్తున్నట్టు మోదీ ఇలా చేసింది రామాలయ పునః ప్రతిష్ట ఆహ్వాన పత్రికను అందించడానికి కాదు. ఈ దృశ్యాలు మోదీ ఈ మధ్య అయోధ్యలో ఉజ్వల పథకం లబ్దిదారు ఇంటికి వెళ్లిన సందర్భానికి సంబంధించినవి.
ప్రస్తుతం వైరల్ అవుతున్న వీడియోకు సంబంధించి మరింత సమాచారం కోసం కీవర్డ్ సెర్చ్ చేయగా మోదీ అయోధ్య వీధుల్లో తిరిగి ప్రజలను పలకరించిన సంఘటనను రిపోర్ట్ చేసిన వార్తా కథనాలు మాకు కనిపించాయి (ఇక్కడ మరియు ఇక్కడ). ఈ కథనాల ప్రకారం ఇటీవల మోదీ అయోధ్య పర్యటనలో భాగంగా ఉజ్వల పథకం లబ్ధిదారులైన (10 కోట్లవ లబ్ధిదారు) మీరా అనే మహిళ ఇంటికి వెళ్లారు. ప్రస్తుతం వైరల్ వీడియోలోని దృశ్యాలు ఆమె ఇంటినుండి మోదీ బయటికి వచ్చినప్పటివి. మోదీ ఆమె ఇంటిని సందర్శించిన వార్తను రిపోర్ట్ చేసిన వార్తా కథనం ఇక్కడ చూడొచ్చు.
ఇదిలా ఉండగా మోదీ రామాలయ ప్రతిష్ఠాపన ఆహ్వాన పత్రికను పంచినట్టు ఎటువంటి రిపోర్ట్స్ లేవు. ఇక్కడ గమనించాల్సిన విషయం ఏంటంటే అయోధ్యలోని రామాలయ ప్రతిష్ఠాపన ఒక ప్రభుత్వ కార్యక్రమం కాదు. శ్రీరామ జన్మభూమి ట్రస్ట్ నిర్వహించే ఒక ప్రైవేటు కార్యక్రమం. ఉత్తర ప్రదేశ్ ప్రభుత్వ పర్యాటక మరియు సాంస్కృతిక శాఖ సహాయంతో ఈ కార్యక్రమాన్ని నిర్వహిస్తున్నప్పటికీ, కార్యక్రమ ఆహ్వానాలను ట్రస్ట్ పంచుతుంది.
అయోధ్య రామ మందిర ప్రతిష్ఠాపన మహోత్సవానికి ప్రధాని మోదీని శ్రీరామ జన్మభూమి ట్రస్ట్ వారు ఆహ్వానించిన వార్త ఇక్కడ చూడొచ్చు. కాగా శ్రీరామ జన్మభూమి ట్రస్ట్ కూడా అయోధ్యలోని అన్నీ ఇండ్లకి ఆహ్వానం అందించినట్టు ఎటువంటి రిపోర్ట్స్ లేవు. వార్తా కథనాల ప్రకారం 22 జనవరి 2023న అయోధ్యలో జరిగే రాముడి విగ్రహ ప్రతిష్ఠాపన కార్యక్రమానికి హాజరు కావాల్సిందిగా నగరంలోని వివిధ రంగాలకు చెందిన 80 మంది ప్రముఖులను శ్రీరామ జన్మభూమి ట్రస్ట్ ఆహ్వానించినట్టు తెలిసింది.
ఇటీవల ప్రధానమంత్రి మోదీ అయోధ్యలో మాట్లాడుతూ  జనవరి 22 న అయోధ్యలో జరిగే ప్రాణ ప్రతిష్ఠ కార్యక్రమాన్ని ప్రత్యక్షంగా తిలకించాలని అంతా కోరుకుంటారని, కానీ అది అందరికీ సాధ్యపడదని తెలిపారు. ఆరోజు అయోధ్యలో ఉండే రద్దీ కారణంగా భక్తులు ఎవరూ అయోధ్యకు రావొద్దని ప్రధాని మోదీ పిలుపునిచ్చారు. ఆ తర్వాతి రోజు నుండి జీవితాంతం శ్రీరాముడిని దర్శించుకోవచ్చని మోదీ సూచించారు.
చివరగా, మోదీ అయోధ్యలో ఇంటింటికి తిరిగి రామాలయ ప్రతిష్ఠాపన ఆహ్వాన పత్రికను పంచారంటూ సంబంధంలేని వీడియోను షేర్ చేస్తున్నారు.

created: January 9, 2024


text:
సంబంధం లేని వీడియోని పవన్ కళ్యాణ్ ర్యాలీకి భారీగా జనం తరలివచ్చిన దృశ్యాలంటూ షేర్ చేస్తున్నారు - FACTLY
Sai Krishna Muthyanolla
December 12, 2022
జనసేన అధ్యక్షుడు పవన్ కళ్యాణ్ ర్యాలీకి భారీగా జనం తరలివచ్చిన దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: జనసేన అధ్యక్షుడు పవన్ కళ్యాణ్ బహిరంగ సభకు భారీగా జనం తరలివచ్చిన దృశ్యాలు.
ఫాక్ట్ (నిజం): పోస్టులో షేర్ చేసిన వీడియో, విజయనగరం శ్రీ పైడితల్లి అమ్మవారి సిరిమానోత్సవం ఊరేగింపు దృశ్యాలని చూపిస్తుంది. ఈ వీడియోలో కనిపిస్తున్న జన సమూహం పవన్ కళ్యాణ్ ర్యాలీలో భాగంగా హాజరవలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ఒక యూట్యూబ్ ఛానెల్ 12 అక్టోబర్ 2022 నాడు షేర్ చేసినట్టు తెలిసింది. విజయనగరం శ్రీ పైడితల్లి అమ్మవారి సిరిమానోత్సవం వేడుక కోసం భారీగా జనం తరలివచ్చిన దృశ్యాలంటూ ఈ వీడియోని షేర్ చేస్తూ తెలిపారు.
పోస్టులో షేర్ చేసిన వీడియోకి సంబంధించిన మరింత సమాచారం కోసం కీ పదాలను ఉపయోగించి వెతికితే, శ్రీ పైడితల్లి సిరిమానోత్సవం 2022 వేడుకలకి సంబంధించి ఒక ఫేస్బుక్ యూసర్ పెట్టిన పోస్టులో, వీడియోలో కనిపిస్తున్న అవే దృశ్యాలతో పోలి ఉన్న కొన్ని ఫోటోలని షేర్ చేసినట్టు తెలిసింది. సోనీ ఎలక్ట్రానిక్ షాప్ ముందు నుండి భారీ జనం ఊరేగింపుగా వెళ్తున్న ఫోటోని ఈ పోస్టులో చూడవచ్చు.
ఈ సోనీ ఎలక్ట్రానిక్ షాప్ విజయనగరం పట్టణం శ్రీ పైడితల్లి అమ్మవారి దేవాలయం సమీపంలోని ఫోర్ట్ రోడ్డులోఉన్నట్టు తెలిసింది. విజయనగరం పట్టణాన్ని చూపిస్తూ ఒక యూట్యూబ్ యూసర్ పబ్లిష్ చేసిన వీడియోలో, పోస్టులో షేర్ చేసిన వీడియోలో కనిపిస్తున్న అదే వీధి దృశ్యాలని చూడవచ్చు.
11 అక్టోబర్ 2022 నాడు విజయనగరంలో జరిగిన శ్రీ పైడితల్లి అమ్మవారి సిరిమానోత్సవం వేడుకలకి భారీగా భక్తులు తరలివచ్చినట్టు పలు వార్తా సంస్థలు రిపోర్ట్ చేశాయి. ఈ సిరిమానోత్సవం వేడుకలలో భాగంగా నిర్వహించిన పురవీధుల ఊరేగింపు వీడియోలని పలు న్యూస్ ఛానెల్స్ పబ్లిష్ చేశాయి. ఈ వివరాల ఆధారంగా పోస్టులో షేర్ చేసిన వీడియో, విజయనగరం శ్రీ పైడితల్లి అమ్మవారి సిరిమానోత్సవం దృశ్యాలకి సంబంధించినదని, జనసేన ర్యాలీకి సంబంధించిన వీడియో కాదని ఖచ్చితంగా చెప్పవచ్చు. ఈ వీడియోని ఇటీవల కొందరు కాంగ్రెస్ నేతలు భారత్ జోడో యాత్రకు సంబంధించిన దృశ్యాలంటూ కూడా తప్పుగా షేర్ చేశారు.
చివరగా, విజయనగరం శ్రీ పైడితల్లి అమ్మవారి సిరిమానోత్సవం వేడుకలకి సంబంధించిన వీడియోని పవన్ కళ్యాణ్ ర్యాలీకి భారీగా జనం తరలివచ్చిన దృశ్యాలంటూ షేర్ చేస్తున్నారు.

created: December 12, 2022


text:
అయోధ్య రామ మందిర ప్రతిష్టాపన సందర్భంగా ఇటలీ ప్రధాని జార్జియా మెలోని హిందువులకు సందేశం పంపినట్టు సంబంధం లేని వీడియోను షేర్ చేస్తున్నారు. - FACTLY
Sai Krishna Muthyanolla
January 23, 2024
22 జనవరి 2024న అయోధ్యలో జరగిన రామమందిర ప్రతిష్టాపన వేడుకకు ముందు హిందువులకు మద్దతుగా ఇటలీ ప్రధాని జార్జియా మెలోని శతాబ్దాల తర్వాత మీ గౌరవాన్ని పునరుద్ధరించుకుని, ప్రపంచ దేశాలకు ఆదర్శంగా నిలిచారంటూ సందేశం పంపారని అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. దీనికి మద్దతుగా మెలోని ఇటాలియన్ భాషలో మాట్లాడుతున్న వీడియో ఒకటి జత చేసి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: అయోధ్యలో జరగనున్న రామమందిర ప్రతిష్టాపన వేడుకకు ముందు హిందువులకు మద్దతుగా ఇటలీ ప్రధాని జార్జియా మెలోని పంపిన వీడియో సందేశం .
ఫాక్ట్(నిజం):  వైరల్ వీడియోని జార్జియా మెలోని తన X (ట్విట్టర్)లో 15 జనవరి 2024 షేర్ చేసారు. ఈ వీడియోలో మెలోని తనకు పుట్టినరోజు శుభాకాంక్షలు, సందేశాలు పంపినందుకు ప్రజలకు ధన్యవాదాలు తెలిపారు. మెలోని రామమందిర ప్రతిష్టాపన వేడుక సందర్బంగా హిందువులకు సందేశం పంపినట్టు ఎలాంటి రిపోర్ట్స్ లభించలేదు.కావున పోస్టు ద్వారా చెప్పేది తప్పు.
ముందుగా వైరల్ క్లెయిమ్ గురించి తగిన కీవర్డ్స్ ఉపయోగించి ఇంటర్నెట్‌లో వెతకగా, మెలోని రామమందిర ప్రతిష్టాపన వేడుక సందర్బంగా హిందువులకు సందేశం పంపినట్టు ఎలాంటి రిపోర్ట్స్ లభించలేదు. ఆతర్వాత మేము EZDubs అనే రియల్ టైం AI డబ్బింగ్ టూల్ ఉపయోగించి వైరల్ వీడియోని తెలుగు మరియు ఇంగ్లీష్ భాషలోకి అనువదించగా, ఇటలీ ప్రధాని మెలోని వీడియోలో ‘సోషల్ మీడియాలో పోస్ట్‌లతో మరియు ప్రైవేట్ సందేశాల ద్వారా మీరు నాకు పంపిన పుట్టినరోజు శుభాకాంక్షలకు మీ అందరికీ ధన్యవాదాలు, నేను మీ సందేశాల ద్వారా చాలా ప్రోత్సాహాన్ని పొందుతాను. మీరే నా బలం, మీ అందరిని ప్రేమిస్తున్నాను.’ అని చెప్పారు.
ఈ వీడియోకు సంబంధించి మరింత సమాచారం కోసం, వైరల్ పోస్టులో షేర్ చేసిన వీడియో స్క్రీన్ షాట్లను రివర్స్ ఇమేజ్ సెర్చ్ చేయగా ఇటలీ ప్రధాని మెలోని అధికారిక X ఖాతాలో అసలు పోస్ట్‌ని కనుగొన్నాము. ఇది జనవరి 15న అప్‌లోడ్ చేయబడింది. అలాగే మెలోని అదే రోజు తన లింక్డ్‌ఇన్‌లో కూడా ఇదే  పోస్టు చేసింది. రెండు పోస్టుల్లోనూ ధన్యవాదాలు, మీరే నా బలం అని రాశారు (ఇటాలియన్ నుండి తెలుగు అనువాదం). దీన్ని బట్టి, మెలోని తనకు పుట్టినరోజు శుభాకాంక్షలు తెలిపిన ప్రజలకు ధన్యవాదాలు చెప్తూ షేర్ చేసిన వీడియోను తప్పుగా అనువదించి, రామమందిర ప్రతిష్టాపన సందర్బంగా హిందువులకు సందేశం పంపినట్టు ఆపాదిస్తూ తప్పుగా షేర్ చేస్తున్నారు అని నిర్ధారించవచ్చు.
Grazie. Siete la mia forza! pic.twitter.com/QbPIEXWwRo
చివరగా, ఇటలీ ప్రధాని జార్జియా మెలోని వీడియో తప్పుగా అనువదించి అయోధ్యలో రామ మందిర ప్రతిష్టాపన కార్యక్రమం సందర్భంగా ఆమె హిందువులకు సందేశం పంపినట్టు తప్పుగా షేర్ చేస్తున్నారు.

created: January 23, 2024


text:
ఇండియా టుడే విడుదల చేసిన ఉత్తమ ముఖ్యమంత్రుల లిస్టులో జగన్ కి నాల్గవ ర్యాంకు వచ్చింది - FACTLY
Sai Krishna Muthyanolla
January 27, 2020
ఇండియా టుడే సంస్థ విడుదల చేసిన ఉత్తమ ముఖ్యమంత్రుల లిస్టులో జగన్ పేరు లేదని, కానీ ఆ లిస్టులో జగన్ కి నాల్గవ ర్యాంకు వచ్చిందని వైసీపీ పార్టీ వారు తప్పుగా షేర్ చేస్తున్నట్టు చెప్తూ ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
ఇండియా టుడే విడుదల చేసిన ఉత్తమ ముఖ్యమంత్రుల లిస్టులో జగన్ కి నాల్గవ ర్యాంకు రాలేదు.
ఫాక్ట్ (నిజం): ‘మూడ్ అఫ్ ది నేషన్’ అనే పేరుతో ఇండియా టుడే వారు నిర్వహించిన సర్వే ప్రకారం ఉత్తమ ముఖ్యమంత్రుల లిస్టులో ఆంధ్రప్రదేశ్ ముఖ్యమంత్రి జగన్ కి నాల్గవ స్థానం వచ్చింది. కావున పోస్ట్ లో చెప్పింది తప్పు.
ఇండియా టుడే వారు ‘మూడ్ అఫ్ ది నేషన్’ అనే పేరుతో నిర్వహించిన సర్వే ద్వారా ‘ఉత్తమ ముఖ్యమంత్రుల’ లిస్టుని ప్రచురించినట్టు తెలుస్తుంది. ఆ లిస్టులోని ముఖ్యమంత్రుల పేర్లను చూడగా, ఆంధ్రప్రదేశ్ ముఖమంత్రి జగన్ కి నాల్గవ స్థానం వచ్చినట్టు చూడవొచ్చు. పూర్తి లిస్టుని ‘మూడ్ అఫ్ ది నేషన్’ పేరుతో తాజాగా ఇండియా టుడే వారు రిలీజ్ చేసిన రిపోర్ట్ లో  చూడవొచ్చు. అయితే ఇండియా టుడే వారి వెబ్ సైట్ లో ఉన్న లైన్ గ్రాఫ్ లో జగన్ పేరు లేదని కొందరు ఫేస్బుక్ లో రాస్తున్నారు. కానీ, ఆ గ్రాఫ్ లో గత కొద్ది సంవత్సరాలుగా ముఖ్యమంత్రులుగా ఉన్న వారి ర్యాంకులు పోల్చినట్టు గమనించవచ్చు. ముఖ్యమంత్రిగా జగన్ కి ఇది మొదటి సంవత్సరం కనుక ఆ లైన్ గ్రాఫ్ లో జగన్ పేరు లేదు. ఐదవ ర్యాంకు వచ్చిన మహారాష్ట్ర ముఖ్యమంత్రి ఉద్ధవ్ ఠాక్రే కూడా ఆ లైన్ గ్రాఫ్ లో లేనట్టు చూడవొచ్చు, ఎందుకంటే తను కూడా గత సంవత్సరమే ముఖ్యమంత్రి అయ్యాడు.
చివరగా, ఇండియా టుడే విడుదల చేసిన ఉత్తమ ముఖ్యమంత్రుల లిస్టులో జగన్ కి నాల్గవ ర్యాంకు వచ్చింది.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: January 27, 2020


text:
ఆంధ్రప్రదేశ్ పదో తరగతి పరీక్షలో ఒక విద్యార్థి భీమ్లా నాయక్ కథ రాసినట్టు ఆంధ్రజ్యోతి ఎటువంటి వార్తను ప్రసారం చేయలేదు - FACTLY
Sai Krishna Muthyanolla
June 9, 2022
‘పదవతరగతి మూల్యంకనం లో ఓ జవాబుకి బదులు భీంలానాయక్ కథ రాసిన విద్యార్థికి సున్నా మార్కులు’ , అని ఏబీఎన్ ఆంధ్రజ్యోతి న్యూస్ ఛానల్ ఒక వార్తా ప్రసారం చేసినట్టు ఒక స్క్రీన్ షాట్‌ను షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: ‘పదవ తరగతి మూల్యంకనం లో ఓ జవాబుకి బదులు భీంలానాయక్ కథ రాసిన విద్యార్థికి సున్నా మార్కులు’ – ఏబీఎన్ ఆంధ్రజ్యోతి కథనం.
ఫాక్ట్: ఇటీవల ఆంధ్రప్రదేశ్‌లో విడుదలైన పదో తరగతి ఫలితాల నేపథ్యంలో పదో తరగతి పరీక్షలో ఒక విద్యార్థి జవాబుకి బదులు భీమ్లా నాయక్ కథ రాసినట్టు ఎటువంటి వార్తా కథనాలు లేవు. ఏబీఎన్ ఆంధ్రజ్యోతి కూడా ఈ వార్తను ప్రసారం చేయలేదు. పోస్టులో షేర్ చేసిన స్క్రీన్ షాట్ డిజిటల్‌గా ఎడిట్ చేసి రూపొందించారు. ఆంధ్రప్రదేశ్‌లో పదవ తరగతి ఫలితాలు 06 జూన్ 2022న విడుదలవగా, ఏబీఎన్ ఆంధ్రజ్యోతి ‘వీకెండ్ కామెంట్ బై ఆర్కే’ అనే కార్యక్రమాన్ని చివరిసారిగా 04 జూన్ 2022న టెలికాస్ట్ చేసింది. దీన్నిబట్టి ఆ స్క్రీన్ షాట్ డిజిటల్‌గా రూపొందించిందని స్పష్టమవుతుంది. పైగా ఆ స్క్రీన్ షాట్‌లో కొన్ని స్పెల్లింగ్ తప్పులు చూడొచ్చు. కావున పోస్టు ద్వారా చెప్పేది తప్పు.
ఆంధ్రప్రదేశ్ ప్రభుత్వం పదో తరగతి ఫలితాలను 06 జూన్ 2022న విడుదల చేసింది. ఈ ఫలితాలలో మొత్తం 67.26 శాతం ఉత్తీర్ణత సాధించారు. ఐతే ఈ ఫలితాలలో చాలా మంది ఫెయిల్ అవ్వడంతో వివాదం కూడా నెలకొంది.
ఐతే పోస్టులో చెప్తున్నట్టు పరీక్షలో ఒక విద్యార్థి  జవాబుకి బదులు భీమ్లా నాయక్ కథ రాసినట్టు మాత్రం ఎటువంటి అధికారిక సమాచారం గాని లేక వార్తా కథనాలు లేవు. ఒకవేళ ఇలా నిజంగానే జరిగి ఉంటే మీడియా ఈ వార్తను రిపోర్ట్ చేసి ఉండేది, కాని అలాంటి కథనాలేవి మాకు లభించలేదు.
పోస్టులో షేర్ చేసిన ఏబీఎన్ ఆంధ్రజ్యోతి కథనం యొక్క స్క్రీన్ షాట్ నిజం కాదు, అది డిజిటల్‌గా మార్ఫ్ చేసి రూపొందించారు. పోస్టులో షేర్ చేసిన స్క్రీన్ షాట్ ‘వీకెండ్ కామెంట్ బై ఆర్కే’ అనే కార్యక్రమానికి సంబంధించింది. ఐతే ఆంధ్రప్రదేశ్ ప్రభుత్వం పదవ తరగతి ఫలితాలను 06 జూన్ 2022న విడుదల చేయగా, ఆంధ్రజ్యోతి ఛానల్ 06 జూన్ లేదా ఆ తరవాత ‘వీకెండ్ కామెంట్ బై ఆర్కే’ కార్యక్రమాన్ని ప్రసారం చేయలేదు. ఇది వారానికి ఒకసారి టెలికాస్ట్ అయ్యే కార్యక్రమం. చివరిసారిగా 04 జూన్ 2022న ఈ కార్యక్రమం టెలికాస్ట్ అయ్యింది, అంటే ఆంధ్రప్రదేశ్ పదవ తరగతి ఫలితాలను విడుదల కాకముందు.
అలాగే పోస్టులో షేర్ చేసిన స్క్రీన్ షాట్‌లో కొన్ని స్పెల్లింగ్ తప్పులు చూడొచ్చు. ‘మూల్యాంకనం’ బదులుగా ‘మూల్యంకనం’ మరియు ‘భీమ్లా నాయక్’ బదులుగా ‘భీంలానాయక్’ అని తప్పుగా రాసారు. ఇంతకుముందు ఆంధ్రజ్యోతి తమ ఇతర కథనాలలో ‘మూల్యాంకనం’ మరియు ‘భీమ్లా నాయక్’ అనే రాసింది (ఇక్కడ, ఇక్కడ మరియు ఇక్కడ). ఒక వార్తా సంస్థ ఇలాంటి తప్పులు చేయడం అసహజం. వీటన్నిటిబట్టి, పోస్టులో షేర్ చేసిన వార్త ఆంధ్రజ్యోతి ప్రసారం చేయలేదని, అది డిజిటల్‌గా రూపొందించిందని స్పష్టంగా అర్ధమవుతుంది.
చివరగా, ఆంధ్రప్రదేశ్ పదో తరగతి పరీక్షలో ఒక విద్యార్థి భీమ్లా నాయక్ కథ రాసినట్టు ఆంధ్రజ్యోతి ఎటువంటి వార్తను ప్రసారం చేయలేదు.


text:
మహిళలపై జరుగుతున్న నేరాలలో ఆంధ్రప్రదేశ్ భారత దేశంలోనే ప్రథమ స్థానంలో లేదు - FACTLY
Sai Krishna Muthyanolla
May 6, 2022
మహిళలపై జరుగుతున్న నేరాలలో ఆంధ్రప్రదేశ్ రాష్ట్రం భారత దేశంలోనే ప్రథమ స్థానంలో నిలిచింది, అంటూ సోషల్ మీడియాలో ఒక వీడియో షేర్ అవుతుంది. ‘ఓ దిశా నువ్వెక్కడ’ అనే పేరుతో భాదితురాళ్ల చిత్రాలని ప్రదర్శిస్తూ జరిపిన ఒక కార్యక్రమం వీడియోని ఈ పోస్టులో షేర్ చేసారు. జగన్ ప్రభుత్వం హయాంలో ఇటీవల 801 మంది ఆడవాళ్ళపై అఘాయిత్యాలు జరిగినట్టు ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: మహిళలపై జరుగుతున్న నేరాలలో ఆంధ్రప్రదేశ్ భారత దేశంలోనే ప్రథమ స్థానంలో నిలిచింది.
ఫాక్ట్ (నిజం): 2021 మర్చి నెలలో అంతర్జాతీయ మహిళా దినోత్సవం సందర్భంగా వైఎస్ జగన్ పాలనలో రాష్టంలో ఆడపిల్లలపై జరుగుతున్న అఘాయిత్యాలని నిరసిస్తూ టీడీపీ నాయకులు ఈ కార్యక్రమాన్ని చేపట్టారు. నేషనల్ క్రైమ్ రికార్డ్స్ బ్యూరో (NCRB) రిలీజ్ చేసిన ‘క్రైమ్ ఇన్ ఇండియా 2020’ రిపోర్ట్ ప్రకారం, భారత దేశంలో మహిళలపై నేరాలు అత్యధికంగా ఉత్తరప్రదేశ్ రాష్ట్రంలో చోటుచేసుకున్తున్నట్టు స్పష్టంగా తెలిపింది.  కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇదే కార్యక్రమం యొక్క వీడియోని పలు యూట్యూబ్ ఛానల్స్ 2021 మార్చి నెలలో పబ్లిష్ చేసినట్టు తెలిసింది. అంతర్జాతీయ మహిళా దినోత్సవం సందర్భంగా వైఎస్ జగన్ పాలనలో రాష్టంలో ఆడపిల్లలపై జరుగుతున్న అఘాయిత్యాలని నిరసిస్తూ టీడీపీ మహిళా నాయకులు ఈ కార్యక్రమం చేపట్టినట్టు తెలిసింది. ఈ కార్యక్రమం యొక్క లైవ్ వీడియోని టీడీపీ 08 మార్చి 2021 నాడు ట్వీట్ చేసింది.
International Women's Day Celebrations at Telugu Desam Party Office- Live from NTR Bhavan, Amaravati. ఓ దిశా నువ్వెక్కడ? #WomensDay #APUnsafeForWomen https://t.co/qpPpuQpdMa
ఈ కార్యక్రమంలో భాగంగా అత్యాచారానికి గురైన ఆడపిల్లల చిత్రాలని ప్రదర్శించారు. జగన్ ప్రభుత్వం ‘దిశ’ చట్టం తీసుకొచ్చిన తరువాత రాష్ట్రంలో మహిళలపై 500కు పైగా నేరాలు జరిగాయి, వారిలో ఒక్కరికి కూడా ఈ చట్టం ద్వారా శిక్ష పడలేదని ఈ కార్యక్రమంలో టీడీపీ మహిళా నాయకురాలు వంగలపూడి వనిత ఆరోపించారు.
2021 సెప్టెంబర్ నెలలో నేషనల్ క్రైమ్ రికార్డ్స్ బ్యూరో (NCRB) రిలీజ్ చేసిన ‘క్రైమ్ ఇన్ ఇండియా 2020’ రిపోర్ట్ ప్రకారం, 2020 సంవత్సరంలో ఆంధ్రప్రదేశ్ రాష్ట్రంలో మహిళలపై మొత్తంగా 17089 నేరాలు జరిగినట్టు తెలిపింది. భారత దేశ పరంగా చూసుకుంటే 2020లో ఉత్తరప్రదేశ్ రాష్ట్రంలో మహిళలపై అత్యధిక నేరాలు జరిగినట్టు NCRB తెలిపింది. 2020లో ఉత్తరప్రదేశ్ రాష్ట్రంలో మహిళలపై మొత్తంగా 49,385 నేరాలు జరిగాయి.
2020లో ఆంధ్రప్రదేశ్ రాష్ట్రంలో మహిళలపై జరిగిన నేరాలలో 1095 అత్యాచార కేసులు ఉంటే, 534 కిడ్నాప్ లేదా అపహరణ కేసులు ఉన్నాయి. 1107 మంది ఆడపిల్లలు అత్యాచారం లేదా రేప్ ద్వారా బాధించపడ్డారని, ఇందులో 587 మంది చిన్నారులు ఉన్నారని NCRB తమ రిపోర్టులో స్పష్టం చేసింది. 2020లో మహిళలపై అత్యాచార ఘటనలు అత్యధికంగా రాజస్తాన్ రాష్ట్రంలో చోటుచేసుకున్నాయి. ఆంధ్రప్రదేశ్ రాష్ట్రంలో ఇటీవల మహిళలపై ఎన్ని నేరాలు జరిగాయనే విషయాన్ని NCRB ఇంకా విడుదల చేయలేదు.
చివరగా, మహిళలపై జరుగుతున్న నేరాలలో ఆంధ్రప్రదేశ్ రాష్ట్రం భారత దేశంలోనే ప్రథమ స్థానంలో నిలవలేదు.


text:
ఆంధ్రప్రదేశ్ 2021లో విద్య అందుబాటు (Access To Education) అంశంలో మాత్రమే కేరళ కన్నా ముందు స్థానంలో నిలిచింది - FACTLY
Sai Krishna Muthyanolla
January 9, 2024
విద్య అందుబాటు (Access To Education) అంశంలో కేరళను అధిగమించి ఆంధ్రప్రదేశ్  దేశంలోనే అగ్రస్థానంలో నిలిచింది అని చెప్తున్న పోస్ట్ ఒకటి సోషల్ మీడియాలో వైరల్ అవుతోంది. దీనికి మద్దతుగా సాక్షి ప్రచురించిన వార్తాకథనం జత చేసి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: విద్య అందుబాటు (Access To Education) అంశంలో కేరళను అధిగమించి ఆంధ్రప్రదేశ్ దేశంలోనే అగ్రస్థానంలో నిలిచింది.
ఫాక్ట్ (నిజం): ప్రధాని ఎకనమిక్ అడ్వయిజరీ కౌన్సిల్ విడుదల చేసిన ‘స్టేట్ ఆఫ్ ఫౌండేషనల్ లిటరసీ అండ్ న్యూమరసీ ఇన్ ఇండియా’ రిపోర్ట్ 2021 మరియు 2023ల ప్రకారం విద్య అందుబాటు (Access To Education) అంశంలో ఆంధ్రప్రదేశ్ దేశంలోనే అగ్రస్థానంలో నిలవలేదు. కేవలo 2021లో మాత్రమే కేరళ కన్నా ముందు స్థానంలో ఉంది. కావున పోస్టు ద్వారా చెప్పేది తప్పు.
ఇటీవల ఆంధ్రప్రదేశ్ విద్యాశాఖ మంత్రి బొత్స సత్యనారాయణ తన అధికారిక X ఖాతాలో చేసిన పోస్ట్ నేపథ్యంలో ఈ వార్తా బాగా వైరల్ అవుతోంది. ముందుగా ఈ పోస్టులో ఉన్న సాక్షి వార్తాకథనం యొక్క ఫొటోను రివర్స్ ఇమేజ్ సెర్చ్ ద్వారా వెతికితే, ఈ ‘స్టేట్ ఆఫ్ ఫౌండేషనల్ లిటరసీ అండ్ న్యూమరసీ ఇన్ ఇండియా’ నివేదిక గురించి సాక్షి పత్రిక 18 డిసెంబర్ 2021లో ప్రచురించిన వార్తాకథనం లభించింది.
సాక్షి ప్రచురించిన వార్తాకథనం ప్రకారం “ప్రధాని ఎకనమిక్ అడ్వయిజరీ కౌన్సిల్ విడుదల చేసిన ‘స్టేట్ ఆఫ్ ఫౌండేషనల్ లిటరసీ అండ్ న్యూమరసీ ఇన్ ఇండియా’ విడుదల చేసిన నివేదికలో చిన్న రాష్ట్రాల కేటగిరీలోని వివిధ అభివృద్ధి సూచికల్లో ‘విద్య అందుబాటు’ అనే అంశంలో ఏపీ 38.50 స్కోరుతో అగ్రస్థానంలో ఉంది. ఇతర అభివృద్ధి సూచికల విషయంలో అగ్రస్థానంలో ఉన్న కేరళ ఈ విషయంలో మాత్రం ఏపీకన్నా తక్కువగా 36.55 స్కోరు మాత్రమే సాధించింది.”
ఫౌండేషనల్ లిటరసీ అండ్ న్యూమరసీ ఇన్ ఇండియా 2021
‘స్టేట్ ఆఫ్ ఫౌండేషనల్ లిటరసీ అండ్ న్యూమరసీ ఇన్ ఇండియా 2021’ రిపోర్ట్ పిల్లల పూర్వ ప్రాథమిక విద్య, పునాది స్థాయి అక్షరాస్యత అంశాలను విశ్లేషించించి, పూర్వ ప్రాథమిక, ప్రాథమిక స్థాయిలో అక్షర, సంఖ్యా జ్ఞానాలకు సంబంధించి చదవడం, రాయడం, గణిత నైపుణ్యాలెలా ఉన్నాయో చిన్న రాష్ట్రాలు, పెద్ద రాష్ట్రాలు, కేంద్రపాలిత ప్రాంతాల వారీగా అంశాల వారీ స్కోరును పొందుపరిచింది. విద్య మౌలిక సదుపాయాలు (Educational Infrastructure), విద్య అందుబాటు (Access To Education), కనీస ఆరోగ్యం (Basic Health), అభ్యాస ఫలితాలు (Learning Outcomes), పాలన (Governance) అనే ఐదు విభాగాల్లో, 41 అంశాలతో నేషనల్ అఛీవ్మెంటు సర్వే, యాన్యువల్ సర్వే ఆన్ ఎడ్యుకేషన్ రిపోర్టు డేటాతో పాటు ఆయా రాష్ట్రాల నుంచి వచ్చిన సమాచారం ఆధారంగా ఈ నివేదికను రూపొందించారు అని తెలుస్తుంది.
పైన పేర్కొన్న ఐదు విభాగాల్లో స్కోరుతో పాటు ఓవరాల్ స్కోర్ కూడా ఈ రిపోర్టులో తెలిపారు. ఓవరాల్ కేటగిరీని పరిశీలిస్తే చిన్న రాష్ట్రాల్లో కేరళ 67.95 స్కోరుతో, పెద్ద రాష్ట్రాల్లో పశ్చిమ బెంగాల్ 58.95 స్కోరుతో అగ్రస్థానంలో ఉన్నాయి. కేంద్రపాలిత ప్రాంతాలు, ఈశాన్య రాష్ట్రాల్లో లక్షద్వీప్ 52.69 స్కోరుతో, మిజోరం 51.64 స్కోరుతో ముందంజలో ఉన్నాయి. అలాగే ఆంధ్రప్రదేశ్ 49.85 స్కోరుతో చిన్న రాష్ట్రాల్లో 8వ స్థానంలో నిలిచింది.
అలాగే  ‘విద్య అందుబాటు’ (Access To Education) అనే విభాగంలో వివిధ రాష్ట్రాల స్కోరును పరిశిలించగా చిన్న రాష్ట్రాల్లో ఉత్తరాఖండ్ 39.94 స్కోరుతో, పెద్ద రాష్ట్రాల్లో పశ్చిమ బెంగాల్ 47.90 స్కోరుతో, ఈశాన్య రాష్ట్రాల్లో మేఘాలయా 63.44 స్కోరుతో ముందంజలో ఉన్నాయి. ఈ విభాగంలో ఆంధ్రప్రదేశ్ 38.50 స్కోరుతో 4వ స్థానంలో నిలిచింది, కేరళ 36.55 స్కోరుతో 5వ స్థానంలో నిలిచింది. కావున, ‘స్టేట్ ఆఫ్ ఫౌండేషనల్ లిటరసీ అండ్ న్యూమరసీ ఇన్ ఇండియా 2021’ రిపోర్ట్ ప్రకారం‘విద్య అందుబాటు’ అనే విభాగంలో ఆంధ్రప్రదేశ్ దేశంలో అగ్రస్థానంలో నిలవలేదు, కేవలం కేరళ కన్నా ముందంజలో ఉన్నది.
ఫౌండేషనల్ లిటరసీ అండ్ న్యూమరసీ ఇన్ ఇండియా 2023
అలాగే చివరగా ఫిబ్రవరి 2023లో వచ్చిన ‘ ఫౌండేషనల్ లిటరసీ అండ్ న్యూమరసీ ఇన్ ఇండియా’ రిపోర్ట్  పరిశీలించగా విద్య మౌలిక సదుపాయాలు, విద్య అందుబాటు, కనీస ఆరోగ్యం, అభ్యాస ఫలితాలు, పాలన అనే ఐదు విభాగాల్లో, 36 అంశాలతో నేషనల్ అఛీవ్మెంటు సర్వే, యాన్యువల్ సర్వే ఆన్ ఎడ్యుకేషన్ రిపోర్టు డేటాతో పాటు ఆయా రాష్ట్రాల ఇచ్చిన  సమాచారం ఆధారంగా ఈ నివేదికను రూపొందించారు అని తెలుస్తుంది.
ఓవరాల్ కేటగిరీని పరిశీలిస్తే చిన్న రాష్ట్రాల్లో పంజాబ్ 64.19 స్కోరుతో, పెద్ద రాష్ట్రాల్లో పశ్చిమ బెంగాల్ 54.58 స్కోరుతో అగ్రస్థానంలో ఉన్నాయి. కేంద్రపాలిత ప్రాంతాలు, ఈశాన్య రాష్ట్రాల్లో పుదుచ్చేరి 54.76 స్కోరుతో, సిక్కిం 56.75 స్కోరుతో ముందంజలో ఉన్నాయి. అలాగే ఆంధ్రప్రదేశ్ 39.02 స్కోరుతో చిన్న రాష్ట్రాల్లో 10వ స్థానంలో నిలిచింది.
‘విద్య అందుబాటు’ అనే విభాగంలో వివిధ రాష్ట్రాల స్కోరును పరిశిలించగా చిన్న రాష్ట్రాల్లో ఉత్తరాఖండ్ 55.47 స్కోరుతో ముందంజలో ఉండగా, ఆంధ్రప్రదేశ్ జాతీయ సగటు (43.28) కన్నా తక్కువగా 38.25 స్కోరుతో 9వ స్థానంలో నిలిచింది, కేరళ 48.55 స్కోరుతో 3వ స్థానంలో నిలిచింది. కావున ‘స్టేట్ ఆఫ్ ఫౌండేషనల్ లిటరసీ అండ్ న్యూమరసీ ఇన్ ఇండియా 2023’ రిపోర్ట్ ప్రకారం ‘విద్య అందుబాటు’ అనే విభాగంలో ఆంధ్రప్రదేశ్ దేశంలో అగ్రస్థానంలో నిలవలేదు, కేరళ కన్నా వెనకంజలో ఉన్నది.
చివరగా, ఆంధ్రప్రదేశ్ కేవలo 2021లో విద్య అందుబాటు (Access To Education) అంశంలో మాత్రమే కేరళ కన్నా ముందు స్థానంలో నిలిచింది.


text:
ఆంధ్రప్రదేశ్ రాష్ట్ర అధికారిక చిహ్నాన్ని 2018 లోనే మార్చారు. కొత్త చిహ్నంలోని ‘పూర్ణ ఘటకం’ కి క్రైస్తవ మతానికి సంబంధం లేదు - FACTLY
Sai Krishna Muthyanolla
December 31, 2019
ఆంధ్రప్రదేశ్ రాష్ట్ర అధికారిక చిహ్నాన్ని ఇటీవల ప్రభుత్వం మార్చిందనీ, అంతకుముందు చిహ్నంలో ఉన్న ‘పూర్ణకుంభం’ స్థానంలో ఇప్పుడు ‘చర్చిల్లో నీళ్ళు చల్లే చెంబు’ చేరిందని చెప్తూ, పాత ఫోటో మరియు కొత్త ఫోటో అని ఉన్న రెండు ఫొటోలతో కూడిన కొలేజ్ ని ఫేస్బుక్ లో చాలా మంది పోస్టు చేస్తున్నారు. పోస్టులో చెప్పిన దాంట్లో ఎంతవరకు నిజముందో పరిశీలిద్దాం.
ఆంధ్ర ప్రదేశ్ రాష్ట్ర అధికారిక చిహ్నాన్ని ఇటీవల ప్రభుత్వం (వై.ఎస్.ఆర్.సి.పి) మార్చింది, అంతకు ముందు అందులో ఉన్న ‘పూర్ణకుంభం’ స్థానంలో ఇప్పుడు ‘చర్చిల్లో నీళ్ళు చల్లే చెంబు’ ని చేర్చింది.
ఫాక్ట్ (నిజం): ఆంధ్రప్రదేశ్ రాష్ట్ర అధికారిక చిహ్నాన్ని 2018 లోనే గత ‘టీడీపీ’ ప్రభుత్వం  మార్చింది. అంతకుముందు ఆ చిహ్నంలో ఉన్న ‘పూర్ణ కుంభం’ స్థానంలో ఇప్పుడు ‘పూర్ణ ఘటకం’ ని చేర్చారు. కావున, పోస్టులో చెప్పింది తప్పు.
ఆంధ్రప్రదేశ్ ప్రభుత్వం 14 నవంబర్ 2018 న జి.ఓ. ద్వారా రాష్ట్ర అధికారిక చిహ్నాన్ని మార్చింది. ఆ జి.ఓ. లో కొత్తగా రూపొందించబడిన రాష్ట్ర చిహ్నం ‘అమరావతి స్కూల్ అఫ్ ఆర్ట్’ ప్రేరణతో రూపొందించినట్లుగా తెలిపారు. కొత్త చిహ్నంలో ఉన్న భాగాలను కూడా అందులో వివరించారు. దాని ద్వారా, అంతకుముందు రాష్ట్ర చిహ్నంలో ఉన్న ‘పూర్ణ కుంభం’ స్థానంలో ఇప్పుడు కొత్త చిహ్నంలో ‘పూర్ణ ఘటకం’ ని చేర్చారని  తెలుసుకోవచ్చు. ‘పూర్ణ ఘటం’ కి క్రైస్తవ మతానికి సంబంధం ఏమీ లేదు.
చివరగా, ఆంధ్రప్రదేశ్ రాష్ట్ర అధికారిక చిహ్నాన్ని 2018 లోనే మార్చారు.కొత్త చిహ్నంలోని ‘పూర్ణ ఘటకం’ కి క్రైస్తవ మతానికి సంబంధం ఏమీ లేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 31, 2019


text:
ఆంధ్ర ప్రదేశ్ కి 'ఈజ్ అఫ్ డూయింగ్ బిజినెస్-2019' ర్యాంకింగ్స్ లో మొదటి ర్యాంకు రావడానికి జగన్ అమలు చేసిన సంస్కరణలు కారణం కాదు. - FACTLY
Sai Krishna Muthyanolla
September 7, 2020
ఇటీవలే కేంద్ర ప్రభుత్వం విడుదల చేసిన ‘ఈజ్ అఫ్ డూయింగ్ బిజినెస్-2019 (EODB)’ ర్యాంకింగ్స్ లో ఆంధ్ర ప్రదేశ్ మొదటి ర్యాంకు సాధించడం సీఎం జగన్ ఘనత అని చెప్తూ ఉన్న పోస్ట్ ని సోషల్ మీడియాలో విస్తృతంగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఈజ్ అఫ్ డూయింగ్ బిజినెస్-2019 ర్యాంకింగ్స్ లో ఆంధ్ర ప్రదేశ్ మొదటి ర్యాంకు సాధించడం సీఎం జగన్ ఘనత
ఫాక్ట్(నిజం): 2019కి సంబంధించిన ఈజ్ అఫ్ డూయింగ్ బిజినెస్ ర్యాంకింగ్స్ 31మార్చ్ 2019కి ముందు అమలు చేసిన సంస్కరణల ఆధారంగా ఇచ్చారు. అప్పటికింకా జగన్ ముఖ్యమంత్రి కాలేదు. కావున పోస్టు ద్వారా చెప్పేది తప్పు.
ఇటీవలే 05 సెప్టెంబర్ 2020న కేంద్ర ప్రభుత్వం విడుదల చేసిన ఈజ్ అఫ్ డూయింగ్ బిజినెస్ ర్యాంకింగ్స్-2019 లో ఆంధ్ర ప్రదేశ్ మొదటి ర్యాంకు సాధించడం నిజమైనప్పటికీ ఈ ర్యాంకింగ్స్ 2018-2019వ సంవత్సర కాలంలో అమలు పరచిన సంస్కరణల ఆధారంగా ఇచ్చినవి. Department for Promotion of  Industry and Internal Trade (DPIIT) వెబ్సైటులో ఉన్న సమాచారం ప్రకారం ఈ సంస్కరణలు అమలు పరచడానికి 31 మార్చ్ 2019ని చివరి తేదీగా పరిగణించారు. ఐతే ఈ సమయానికి జగన్ ఇంకా ముఖ్యమంత్రి కాలేదు. జగన్ 30 మే 2019న ముఖ్యమంత్రిగా ప్రమాణస్వీకారం చేసాడు. దీన్నిబట్టి ఈ ర్యాంకు సాధించడానికి పరిగణలోకి  తీసుకొన్న సంస్కరణలు గత ప్రభుత్వ హయాంలో అమలు పరిచినవని  చెప్పొచ్చు.
ఐతే ఈ ర్యాంక్ గత TDP ప్రభుత్వ ఘనత అని TDPకి చెందిన వారు, ఈ ర్యాంక్ తమ ప్రభుత్వ ఘనత అని YSRCP పార్టీకి సంబంధించిన వారు ప్రకటించుకున్న నేపధ్యంలో ర్యాంకింగ్స్ కి సంబంధించిన వార్తలు విస్తృతంగా షేర్ చేస్తున్నారు. 2018-2019వ సంవత్సరానికి సంబంధించిన ర్యాంకులు కింద చూడొచ్చు.
వ్యాపారానికి  అనుకూలమైన వాతావరణం కల్పించలాన్న ఉద్దేశంతో DPIIT 2015వ సంవత్సరంలో మొదటి సారిగా ఈ ర్యాంకులు ప్రకటించింది. సమాచారం అందుబాటులో ఉండటం, సింగల్ విండో సిస్టం, ఎన్ఫోర్సింగ్ కాంట్రాక్ట్స్, ప్రాపర్టీ రిజిస్ట్రేషన్, టాక్స్ వంటి పలు అంశాల ఆధారంగా ఈ ర్యాంకులు కేటాయిస్తారు. 2016లో ఒక బిజినెస్ లైఫ్ సైకిల్ కి సంబంధించిన 10 విభాగాలలో 340 యాక్షన్ పాయింట్స్ ఆధారంగా రాష్ట్రాలకు ర్యాంకులు కేటాయించారు. 2017లో హెల్త్ కేర్ అండ్ హాస్పిటాలిటీ, ట్రేడ్ లైసెన్స్, సెంట్రల్ ఇన్స్పెక్షన్ సిస్టం వంటి కొన్ని పాయింట్స్ జతచేసి 372 అంశాల ఆధారంగా ర్యాంకులు ఇచ్చారు. ఐతే 2015,2016 సంవత్సరాలలో కేవలం రాష్ట్ర ప్రభుత్వాలు సమర్పించిన సంస్కరణలు అమలు యొక్క ఆధారాల మూలంగానే ర్యాంకులు కేటాయించారు. ఐతే 2017వ సంవత్సరంలో సంస్కరణలు నిజంగానే అమలు జరుగుతున్నాయో లేదో తెలుసుకోవడానికి 78 సంస్కరణ అంశాలలో కాంట్రాక్టర్, ఆర్కిటెక్ట్, లాయర్స్ మొదలైన వారి ఫీడ్ బ్యాక్ తీసుకొని ర్యాంకు ఇచ్చారు. 2019లో మాత్రం 100% అన్ని అంశాలకు సంబంధించి యూసర్ ఫీడ్ బ్యాక్ ఆధారంగా ర్యాంకులు ఇచ్చారు. ఫీడ్ బ్యాక్ పద్ధతి గురించి మరింత సమాచారం ఇక్కడ చదవొచ్చు. 2019వ సంవత్సరానికి ర్యాంకులు కేటాయించడానికి పరిగణలోకి తీసుకున్న అన్ని అంశాల గురించి సమగ్ర సమాచారం ఇక్కడ పొందొచ్చు.
చివరగా, 2019కి సంబంధించిన ర్యాంకులు 31మార్చ్ 2019కి ముందు అమలు చేసిన సంస్కరణల ఆధారంగా ఇచ్చారు. అప్పటికింకా జగన్ ముఖ్యమంత్రి కాలేదు.

created: September 7, 2020


text:
ఆంధ్రప్రదేశ్‌లో వినాయకుడి విగ్రహం ఏర్పాటు చేయాలంటే ప్రభుత్వానికి రోజుకు రూ. 1000 చెల్లించాలన్న నిబంధన ఎక్కడా లేదు - FACTLY
Sai Krishna Muthyanolla
August 29, 2022
వినాయక చవితి పండుగ సందర్భంగా, మండపాలలో వినాయకుడి  విగ్రహo పెడితే  రోజుకు రూ. 1000 ప్రభుత్వానికి కట్టాలి అంటూ, ఆంధ్రప్రదేశ్ ముఖ్యమంత్రి వై. ఎస్. జగన్ ఫోటో ఉన్న  పోస్టు సోషల్ మీడియాలో బాగా ప్రచారంలో ఉంది. ఇందులో ఎంత నిజం ఉందో ఇప్పుడు చూద్దాం.
క్లెయిమ్: వినాయక చవితికి మండపాలలో వినాయకుడి విగ్రహం పెడితే ఆంధ్ర ప్రదేశ్ ప్రభుత్వానికి రోజుకి రూ. 1000 కట్టాలి.
ఫాక్ట్ (నిజం):  వినాయక మండపం అనుమతికి పోలీసువారు విడుదల చేసిన నియమావళిలో ఎక్కడా కూడా విగ్రహం ఏర్పాటు చేయాలంటే ప్రభుత్వానికి డబ్బు చెల్లించాలన్న నిబంధన లేదు. కావున, ఈ పోస్టులో చెప్పబడిన సమాచారం తప్పు.
ముందుగా వినాయక చవితికి ఏర్పాటు చేసే మండపాలకు ఎటువంటి అనుమతులు తీసుకోవాలో ఇంటర్నెట్లో వెతకగా, పలు వార్తా కథనాలు దొరికాయి. వాటిని ఇక్కడ, ఇక్కడ, మరియు ఇక్కడ చూడవచ్చు.
ఈ కథనాల ప్రకారం విజయవాడ నగరంలో వినాయక చవితి సందర్భంగా పందిళ్ళు/ మండపాలు ఏర్పాటు చేసుకునే ఉత్సవ నిర్వాహకులు ముందస్తు  పోలీసు, మున్సిపల్, పంచాయితీ, అగ్నిమాపక మరియు విద్యుత్ శాఖ వారి అనుమతి తీసుకోవాల్సి ఉంటుంది. ఆలాగే, ఉత్సవ వివరాలు,  విగ్రహానికి సంబంధించిన బరువు, ఎత్తు వివరాలు, మరియు నిమర్జనానికి సంబంధించిన వివరాలను కూడా  పోలీసులకి ముందుగానే తెలియచేయాల్సి ఉంటుంది. ఉత్సవాల్లో ఎటువంటి ఘటనలు జరుగకుండా నిర్వాహకులే అన్నీ జాగ్రత్తలు తీస్కోవాలి.
ఈ నియమాలలో ఎక్కడా కూడా విగ్రహాన్ని ఏర్పాటు చేసినందుకు ప్రభుత్వానికి  రు.1000 చెల్లించాలని లేదు. మరియు “వినాయకుడి బొమ్మ పర్మిషన్ కొరకు సూచనలు” అనే హెడ్డింగ్ తో నోటరీ చేయవలెను అని చెప్తూ ఒక డాక్యుమెంట్ సోషల్ మీడియాలో ప్రచారం అవుతుంది. ఇది పూర్తిగా అవాస్తవం అని విజయవాడ పోలీసులు హెచ్చరించారు. ఆ పోస్టుని ఇక్కడ చూడవచ్చు.
అలాగే విశాఖపట్నం పోలీసులు కూడా వినాయక మండపం అనుమతికి సంబంధించిన నియమాలను విడుదల చేశారు. ఇందులో కూడా ఎక్కడా విగ్రహం ఏర్పాటుకు ప్రభుత్వానికి డబ్బు చెల్లించాలన్న నిబంధన లేదు.
విశాఖపట్నం నగర ప్రజలకు వినాయక చవితి మండపాలు నిర్వహణ గురించి నగర పోలీసు వారి నియమ నిబంధనలు..#appolice #visakhapatnamcitypolice #vinyakachavithi pic.twitter.com/NPcYGi5kEo
మండపాలలో వినాయకుడి విగ్రహం పట్టడానికి ఆంధ్ర ప్రదేశ్ ప్రభుత్వం డబ్బులు వసూలు చేస్తుంది అని సోషల్ మీడియాలో వైరల్ అవడంతో, ఎండోమెంట్స్ కమిషనర్ స్పష్టత ఇస్తూ ప్రభుత్వం అలాంటి చార్జీలు వసూలు చేయట్లేదని తెలిపారు. అలాగే సోషల్ మీడియాలో తప్పుడు సమాచారం ప్రచారం చేస్తున్న వారిపై తగిన చర్యలు తీసుకుంటామని కూడా పేర్కొన్నారు.
చివరిగా, ఆంధ్రప్రదేశ్‌లో వినాయక విగ్రహం ఏర్పాటు చేస్తే ఆంధ్ర ప్రదేశ్ ప్రభుత్వానికి రోజుకి రూ. 1000 చెల్లించాలి అనే నిబంధన ఎక్కడా లేదు.


text:
ఆంధ్రప్రదేశ్ ప్రభుత్వం కామన్వెల్త్ గేమ్స్ లో పతకం సాధించిన రాహుల్‌కి కూడా నజరానా ప్రకటించింది - FACTLY
Sai Krishna Muthyanolla
August 10, 2021
కామన్వెల్త్ గేమ్స్ లో వెయిట్ లిఫ్టింగ్ విభాగంలో గోల్డ్ మెడల్ సాధించిన రాహుల్‌కి ప్రభుత్వం ఎటువంటి ప్రోత్సాహక నజరానా ఇవ్వలేదు, కాని సిల్వర్ మెడల్ సాధించిన సింధూకి మాత్రం సబ్ కలెక్టర్ ఉద్యోగం ఇచ్చిందని చెప్తూ, ప్రభుత్వం కొందరు క్రీడాకారుల పట్ల పక్షపాతంగా వ్యవహరిస్తుందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఐతే ఈ కథనం ద్వారా అందులో ఎంత నిజముందో చూద్దాం.
క్లెయిమ్: ప్రభుత్వం కామన్వెల్త్ గేమ్స్ లో గోల్డ్ మెడల్ సాధించిన రాహుల్‌కి ప్రభుత్వం ఎటువంటి ప్రోత్సాహక నజరానా ఇవ్వలేదు.
ఫాక్ట్ (నిజం): 2018 కామన్వెల్త్ గేమ్స్ లో వెయిట్ లిఫ్టింగ్ విభాగంలో బంగారు పతకం సాధించిన రాగల వెంకట్ రాహుల్‌కి అప్పటి ఆంధ్రప్రదేశ్ ప్రభుత్వం 50 లక్షల రూపాయల నగదు మరియు గ్రూప్ 2 ఉద్యోగం బహుమతిగా ప్రకటించింది. పైగా ఒలింపిక్స్‌లో పతకం సాధిస్తే గ్రూప్ 1 ఉద్యోగం ఇస్తామని కూడా అప్పటి ముఖ్యమంత్రి చంద్రబాబు నాయుడు ప్రకటించారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది
రాగల వెంకట్ రాహుల్:
రాగల వెంకట్ రాహుల్ 2018లో ఆస్ట్రేలియాలో జరిగిన కామన్వెల్త్ గేమ్స్ లో 85kg వెయిట్ లిఫ్టింగ్ విభాగంలో బంగారు పతకం సాధించాడు. ఐతే పతకం సాధించిన రాహుల్ తిరిగి ఆంధ్రప్రదేశ్ చేరుకున్నప్పుడు అతనికి మంత్రులు మరియు ప్రభుత్వ ప్రతినిధులు స్వాగతం పలికారు. దీనికి సంబంధించిన వీడియోలు ఇక్కడ మరియు ఇక్కడ చూడొచ్చు.
వార్తా కథనాల ప్రకారం అప్పటి ఆంధ్రప్రదేశ్ ప్రభుత్వం బంగారు పతకం సాధించిన రాహుల్‌కి 50 లక్షల రూపాయల నగదు మరియు గ్రూప్ 2 ఉద్యోగం బహుమతిగా ప్రకటించింది. అధనంగా తను ఒక స్పోర్ట్స్ అకాడమీ ఏర్పాటు చేసుకోవడానికి 1 కోటి రూపాయలు కూడా ప్రకటించింది, పైగా ఒలింపిక్స్‌లో పతకం సాధిస్తే గ్రూప్ 1 ఉద్యోగం ఇస్తామని అప్పటి ముఖ్యమంత్రి చంద్రబాబు నాయుడు ప్రకటించినట్టు కూడా వార్తా కథనాలు రాసాయి. అంతకు ముందే 2 ఎకరాల భూమి కూడా ఇచ్చినట్టు ఈ కథనం ద్వారా తెలుస్తుంది.
పి.వి. సింధు:
పోస్టులోని సింధు ఫోటో 2016 రియో ఒలింపిక్స్ లో పతకం సాధించి తిరిగి హైదరాబాద్ చేరుకున్నపుడు విమానాశ్రయంలో తీసింది. సింధూ రియో ఒలింపిక్స్ లో రజత పతకం సాధించినందుకు గాను రెండు తెలుగు ప్రభుత్వాలు నజరానాలు ప్రకటించాయి. ఆంధ్రప్రదేశ్ ప్రభుత్వం 3 కోట్ల రూపాయలు, అమరావతిలో 1,000 చదరపు అడుగుల ఇంటి స్థలం మరియు గ్రూప్ 1 ఉద్యోగాన్ని ప్రకటించింది. ఆ తర్వాత సింధూ ఆంధ్రప్రదేశ్ లో సబ్ కలెక్టర్ ఉద్యోగంలో కూడా చేరింది. తెలంగాణ ప్రభుత్వం కూడా 5 కోట్ల రూపాయలు మరియు 1,000 చదరపు అడుగుల స్థలం బహుమతిగా ప్రకటించింది.
ఐతే పోస్టులో చెప్పినట్టు రాహుల్ కి ప్రభుత్వం ఎటువంటి నజరానా ప్రకటించలేదని, ప్రభుత్వం కొందరు క్రీడాకారుల పట్ల పక్షపాతంగా వ్యవహరిస్తుంది అన్న వాదనలో నిజం లేదని స్పష్టంగా అర్ధమవుతుంది.
చివరగా, ఆంధ్రప్రదేశ్ ప్రభుత్వం కామన్వెల్త్ గేమ్స్ లో పతకం సాదించిన రాహుల్ కి కూడా నజరానా ప్రకటించింది.


text:
తమ మీటింగులకి ప్రజలు రావడం లేదని ఆంధ్రప్రదేశ్ మంత్రి విడదల రజిని అనలేదు - FACTLY
Sai Krishna Muthyanolla
June 1, 2022
తమ మీటింగులకి ప్రజలు రావడం లేదని ఆంధ్రప్రదేశ్ మంత్రి విడదల రజని ఒప్పుకున్నారని ఒక వీడియోను ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: తమ మీటింగులకి ప్రజలు రావడం లేదని ఒప్పుకున్న ఆంధ్రప్రదేశ్ మంత్రి విడదల రజిని వీడియో.
ఫాక్ట్: తమ మీటింగులకి ప్రజలు రావడంలేదని ఆంధ్రప్రదేశ్ మంత్రి విడదల రజిని  అనలేదు. అసలు చంద్రబాబు నాయుడు మీటింగులకి ప్రజలు లేరని ఆమె తెలిపారు; ముఖ్యమంత్రి జగన్మోహన్ రెడ్డిని ఉద్దేశించి కాదు. నరసరావుపేటలో వైఎస్సార్‌సీపీ సామాజిక న్యాయభేరి బస్సుయాత్ర జరుపుతుండగా మంత్రి విడదల రజిని చేసిన  ప్రసంగంలో భాగంగా 23 సెకండ్ల వీడియో తీసి వైరల్ చేస్తున్నారు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
వీడియోను స్క్రీన్‌షాట్స్ తీసి రివర్స్ ఇమేజ్ సెర్చ్ చేసినప్పుడు, అదే విజువల్స్‌తో ఉన్న పూర్తి వీడియో యూట్యూబ్‌లో లభించింది. 9:29 టైం ఫ్రేమ్ వద్ద యూట్యూబ్ వీడియోను కట్ చేసి 23 సెకండ్ల నిడివిగల ఈ వైరల్ వీడియోను షేర్ చేస్తున్నారు. నరసరావుపేటలో సామాజిక న్యాయభేరి వైఎస్సార్‌సీపీ బస్సుయాత్ర జరిపుతుండగా మంత్రి విడదల రజిని చేసిన  ప్రసంగంలో భాగంగా తీసింది ఈ వీడియో.
ఆ పూర్తి యూట్యూబ్ వీడియోలో ఎక్కడా కూడా తమ మీటింగులకి ప్రజలు రావడంలేదు అని ఆవిడ అనలేదు. అసలు చంద్రబాబు నాయుడు మీటింగులకి ప్రజలు లేరని ఆమె తెలిపారు; ముఖ్యమంత్రి జగన్మోహన్ రెడ్డిని ఉద్దేశించి కాదు.
విడిదల రజిని గుంటూరు జిల్లా చిలకలూరిపేట నియోజికవర్గం ఎమ్మెల్యే. ఆంధ్రప్రదేశ్ రాష్ట్రంలో వైఎస్సార్‌సీపీ వారు బస్సు యాత్ర నిర్వహించారు. అందులో మంత్రి విడిదల రజిని  కూడా పాల్గొన్నారు. సామాజిక న్యాయభేరి యాత్ర విజయభేరి అవుతుందంటూ వ్యాఖ్యలు కూడా చేసారు. తమ మీటింగులకి జనాలు రావడంలేదని ఒప్పుకున్నట్టు ఎటువంటి రిపోర్ట్స్ కూడా లేవు.
చివరగా, తమ మీటింగులకి ప్రజలు రావడం లేదని ఆంధ్రప్రదేశ్ మంత్రి విడదల రజిని  అనలేదు.


text:
ఆంధ్రప్రదేశ్ పెట్రోల్ ధరలో కేంద్ర పన్ను కంటే రాష్ట్ర పన్ను ఎక్కువ కాదు. - FACTLY
Sai Krishna Muthyanolla
June 25, 2020
ఆంధ్రప్రదేశ్ ప్రజలు కొనే పెట్రోల్ ధరలో ఉండే వివిధ పన్నులు మరియు డీలర్ కమిషన్ గురించి ఉన్న ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. పెట్రోల్ ధరలో కేంద్ర పన్ను కంటే రాష్ట్ర పన్ను ఎక్కువ అని పోస్టులో ఉన్నట్టు చూడవొచ్చు. ఆ పోస్ట్ లో ఎంతవరకు నిజముందో చూద్దాం.
పెట్రోల్ ధరలో వివిధ పన్నులు మరియు డీలర్ కమిషన్ యొక్క వివరాలు. పెట్రోల్ ధరలో కేంద్ర పన్ను కంటే ఆంధ్రప్రదేశ్ రాష్ట్ర పన్ను ఎక్కువ .
ఫాక్ట్ (నిజం): ): పోస్ట్ లో ఇచ్చిన కేంద్ర పన్ను మరియు ఆంధ్రప్రదేశ్ రాష్ట్ర పన్ను వివరాలు తప్పు. పెట్రోల్ ధరలో ఆంధ్రప్రదేశ్ రాష్ట్ర పన్ను కంటే కేంద్ర పన్ను ఎక్కువ. కేంద్ర పన్ను 32.98 రూపాయలు అయితే, ఆంధ్రప్రదేశ్ రాష్ట్ర పన్ను  సుమారు 22 రూపాయలు. కావున పోస్ట్ లో చెప్పింది తప్పు.
ఇండియన్ ఆయిల్ వెబ్సైటులో పెట్రోల్ ధరలో ఉండే వివిధ పన్నులు మరియు డీలర్ కమిషన్ యొక్క వివరాలు చూడవొచ్చు (ఆ వివరాలు హిందూస్తాన్ పెట్రోలియం మరియు భారత్ పెట్రోలియం వెబ్సైటుల్లో కూడా చూడవొచ్చు). ఆ వివరాలు ఢిల్లీ కి సంబంధించినవి ఉంటాయి. స్టేట్ పన్ను (వాట్) తప్ప మిగితాయి అన్నీ దేశమంతా ఒకేలా ఉంటాయి. ఢిల్లీ కి సంబంధించిన వివరాలు కింద టేబుల్ లో చూడవొచ్చు (ఆ వివరాలు చివరగా 16 జూన్ 2020 న అప్డేట్ అయ్యాయి).
కేంద్ర ప్రభుత్వానికి చెందిన ‘Petroleum Planning and Analysis Cell’ వారి వెబ్ సైట్ లో ఇచ్చిన వివరాల ప్రకారం ఢిల్లీ లో పెట్రోల్ పై రాష్ట్ర పన్ను –  30% VAT మరియు ఆంధ్రప్రదేశ్ లో రాష్ట్ర పన్ను – 31% VAT + Rs.2.76/litre VAT. అంతేకాదు, పెట్రోల్ పై కేంద్ర పన్ను (ఎక్సైజ్ డ్యూటీ) – Rs. 32.98, పోస్ట్ లో చెప్పినట్టు Rs 19.48 కాదు.
ఆంధ్రప్రదేశ్ పెట్రోల్ ధర వివరాలు: (16 జూన్ 2020)
అయితే, 16 జూన్ తర్వాత ఈ ఆర్టికల్ రాసే సమయానికి పెట్రోల్ ధర సుమారు 3 రూపాయల వరకు పెరిగినట్టు ఇండియన్ ఆయిల్ వెబ్సైటులో చూడవొచ్చు. కావున, ఆ పెరుగుదలని ఆంధ్రప్రదేశ్ పెట్రోల్ ధరకి సర్దుబాటు చేసి చూడగా కూడా పెట్రోల్ ధర లో ఆంధ్రప్రదేశ్ రాష్ట్ర పన్ను సుమారు 22 రూపాయలు మాత్రమే. అది కేంద్ర పన్ను 32.98 రూపాయల కంటే తక్కువ.
కేంద్ర పన్ను నుండి రాష్ట్రాలకు కొంత వస్తుంది, కానీ అది కేంద్రం రాష్ట్రాలతో పంచుకునే మొత్తం నుండి ఆర్ధిక సంఘం సూచించిన నిష్పత్తి ప్రకారం వస్తుంది. ప్రతి రాష్ట్రానికి కేంద్ర పన్నులో 42% రాదు. అంతేకాదు, కేంద్ర ఎక్సైజ్ డ్యూటీ లో కొంత ‘Road & Infrastructure cess’ లాగా తీసుకుంటారు, దాన్ని కేంద్రం రాష్ట్రాలకు పంచదు. పూర్తి వివరాలను ఇక్కడ చూడవొచ్చు.
పెట్రోల్ ధరలో వివిధ పన్నులు మరియు డీలర్ కమిషన్ యొక్క వివరాలు అని చెప్తూ వేరే రేట్లతో ఉన్న ఇంకో పోస్ట్ (ఆర్కైవ్డ్) ని కూడా సోషల్ మీడియాలో చాలా మంది షేర్ చేస్తున్నారు. అయితే, ఆ పోస్ట్ లో ఇచ్చిన వివరాలు కూడా తప్పు అని FACTLY ఇంతకముందే 2019 లో రాసిన ఫ్యాక్ట్-చెక్ ఆర్టికల్ ని ఇక్కడ చదవొచ్చు.
చివరగా, ఆంధ్రప్రదేశ్ పెట్రోల్ ధరలో కేంద్ర పన్ను కంటే రాష్ట్ర పన్ను ఎక్కువ కాదు.
‘మీకు తెలుసా’ సిరీస్ లో మా వీడియోస్ మీరు చూసారా?


text:
‘బండి సంజయ్ ఆస్తులు 600 కోట్లు’ అని ‘వెలుగు’ మరియు ‘ఆంధ్రజ్యోతి’ ఆర్టికల్స్ ప్రచురించలేదు. - FACTLY
Sai Krishna Muthyanolla
March 10, 2021
తెలంగాణ బీజేపీ రాష్ట్ర అధ్యక్షుడు మరియు ఎంపీ బండి సంజయ్ ఆస్తుల విలువ 600 కోట్లు అని ‘వెలుగు’ మరియు ‘ఆంధ్రజ్యోతి’ వార్త పత్రికలు ప్రచురించాయని చెప్తూ, రెండు ఫోటోలను సోషల్ మీడియాలో కొంత మంది పోస్ట్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: బీజేపీ ఎంపీ బండి సంజయ్ ఆస్తుల విలువ 600 కోట్లు అని ‘వెలుగు’ మరియు ‘ఆంధ్రజ్యోతి’ ప్రచురించిన వార్తల ఫోటోలు.
ఫాక్ట్: పోస్ట్ లోని వార్తల ఫోటోలు ఎడిట్ చేయబడినవి. అలాంటి వార్తను ‘V6 వెలుగు’ లేదా ‘ఆంధ్రజ్యోతి’ అసలు ప్రచురించలేదు. ఆ రెండు వార్తల్లోని పదాలు అన్నీ ఒకే మాదిరిగా ఉన్నట్టు చూడవొచ్చు. కావున పోస్ట్ లో చెప్పింది తప్పు.
ఫోటోల్లో ఉన్న వార్తా గురించి ఇంటర్నెట్ లో వెతకగా, అలాంటి వార్తను ‘V6 వెలుగు’ లేదా ‘ఆంధ్రజ్యోతి’ ప్రచురించినట్టు ఎక్కడా కూడా ఎటువంటి సమాచారం దొరకలేదు. ఫోటోల్లోని వార్తలను గమనిస్తే, ఆ రెండు వార్తల్లోని పదాలు అన్నీ ఒకే మాదిరిగా ఉన్నట్టు చూడవొచ్చు. రెండు వార్తల్లో సమానమైన లైన్లు ఉన్నట్టు కూడా చూడవొచ్చు. అంతేకాదు, రెండు వార్తలు సరిగ్గా ఒకే పదం దగ్గర ఆగాయి. ఒకే టైటిల్ తో అదే వార్తను రెండు వేరు వేరు వార్తాసంస్థలు సాధారణంగా ప్రచురించవు.
ఒక ఆర్టికల్ వేరే పేజీ లో కొనసాగితే ‘V6 వెలుగు’ వారి ఒరిజినల్ ఆర్టికల్స్ లో ‘మిగితా _ లో’ అని, ‘ఆంధ్రజ్యోతి’ వారి ఒరిజినల్ ఆర్టికల్స్ లో ‘మిగితా _వ పేజీలో’ అని రాసి ఉన్నట్టు చూడవొచ్చు. కానీ, పోస్ట్ లోని ఫోటోల్లో ‘తరువాయి _ పేజీలో’ అని రాసి ఉంది. కాబట్టి, ఈ అధారాలతో పోస్ట్ లోనివి ఎడిట్ చేసిన ఫోటోలని నిర్ధారణకి రావొచ్చు.
ఫోటోల్లోని ఆర్టికల్స్ ని ‘వెలుగు’ మరియు ‘ఆంధ్రజ్యోతి’ ప్రచురించలేదని, అవి ఎడిట్ చేసిన ఫోటోలని బీజేపీ తెలంగాణ రాష్ట్ర కన్వీనర్ వెంకట రమణ ట్వీట్ చేసారు. బీజేపీ తెలంగాణ అధికారిక ట్విట్టర్ అకౌంట్ కూడా వెంకట రమణ ట్వీట్ ని రీ-ట్వీట్ చేసింది.
2019 లోక్ సభ ఎన్నికల అఫిడవిట్ లో బండి సంజయ్ ప్రకటించిన తన ఆస్తుల వివరాలు ఇక్కడ చూడవొచ్చు.
చివరగా, ‘బండి సంజయ్ ఆస్తులు 600 కోట్లు’ అని ‘వెలుగు’ మరియు ‘ఆంధ్రజ్యోతి’ ఆర్టికల్స్ ప్రచురించలేదు. పోస్ట్ లోని వార్తల ఫోటోలు ఎడిట్ చేయబడినవి.


text:
రాహుల్ గాంధీ కుటుంబం ఒక విదేశీ ఏజెంట్ అంటూ పోస్ట్ లోని వ్యాఖ్యలను అనిల్ అంబానీ చేయలేదు - FACTLY
Sai Krishna Muthyanolla
March 15, 2021
‘రాహుల్ గాంధీ పై విరుచుకుపడ్డ అనిల్ అంబానీ’ అని చెప్తూ, కొన్ని వ్యాఖ్యలతో కూడిన పోస్ట్ ని సోషల్ మీడియాలో కొందరు షేర్ చేస్తున్నారు. రాహుల్ గాంధీ కుటుంబం ఒక విదేశీ ఏజెంట్ అని, దేశ సంపద దొంగలించారని చాలా వ్యాఖ్యలు పోస్ట్ లో ఉన్నాయి. ఆ పోస్ట్ లో ఎంతవరకు నిజముందో చూద్దాం.
క్లెయిమ్: రాహుల్ గాంధీ కుటుంబం ఒక విదేశీ ఏజెంట్ అని, దేశ సంపద దొంగాలించారని చెప్తూ రాహుల్ గాంధీ పై అనిల్ అంబానీ చేసిన వ్యాఖ్యలు.
ఫాక్ట్: అప్పట్లో అనిల్ అంబానీ గురించి రాహుల్ గాంధీ చేసిన వ్యాఖ్యలపై రిలయన్స్ గ్రూప్ 2019 లో స్పందించింది. అనిల్ అంబానీ పై రాహుల్ గాంధీ చేస్తున్నవి వక్రీకరించబడిన అబద్ధపు వ్యాఖ్యలని రిలయన్స్ గ్రూప్ ట్వీట్ చేసింది. అంతేకాదు, యూపీఏ ప్రభుత్వం సమయంలో తమ సంస్థకు లక్ష కోట్ల రూపాయలకు పైగా విలువ చేసే ప్రాజెక్టులు వచ్చాయని, తమ సంస్థ దేశ అభివృద్ధికి కావాల్సిన పెట్టుబడులు పెడుతూ ఎంతో మందికి ఉద్యోగాలు కల్పించినట్టు గుర్తుచేసారు. అయితే, రాహుల్ గాంధీ కుటుంబం పై పోస్ట్ లోని ఇతర వ్యాఖ్యలు మాత్రం చేయలేదు. రాహుల్ గాంధీ పై అనిల్ అంబానీ పోస్ట్ లోని వ్యాఖ్యలు చేసినట్టు ఎక్కడా సమాచారం దొరకలేదు. కావున పోస్ట్ లో చెప్పింది తప్పు.
పోస్ట్ లోని విషయం గురించి ఇంటర్నెట్ లో వెతకగా, అప్పట్లో అనిల్ అంబానీ గురించి రాహుల్ గాంధీ చేసిన వ్యాఖ్యల పై రిలయన్స్ గ్రూప్ 2019 లో స్పందించినట్టు తెలిసింది. అనిల్ అంబానీ పై రాహుల్ గాంధీ చేస్తున్నవి వక్రీకరించబడిన అబద్ధపు వ్యాఖ్యలని తమ అధికారిక ట్విట్టర్ అకౌంట్ ద్వారా రిలయన్స్ గ్రూప్ ట్వీట్ చేసింది. ఈ విషయం పై వారు చేసిన ట్వీట్లను ఇక్కడ చూడవొచ్చు. అంతేకాదు, యూపీఏ ప్రభుత్వం సమయంలో తమ సంస్థకు లక్ష కోట్ల రూపాయలకు పైగా విలువ చేసే ప్రాజెక్టులు వచ్చాయని, తమ సంస్థ దేశ అభివృద్ధికి కావాల్సిన పెట్టుబడులు పెడుతూ ఎంతో మందికి ఉద్యోగాలు కల్పించినట్టు గుర్తుచేసారు. అయితే, రాహుల్ గాంధీ కుటుంబం పై పోస్ట్ లోని ఇతర వ్యాఖ్యలు మాత్రం చేయలేదు.
రాఫెల్ విషయం పై రాహుల్ గాంధీ కి అనిల్ అంబానీ రాసిన లేఖ తమకు దొరికిందని చెప్తూ, ఒక లేఖ గురించి 2018 లో ‘ఇండియా టుడే’ రిపోర్ట్ చేసింది. అయితే, ఆ లేఖలో కూడా రాహుల్ గాంధీ కుటుంబం ఒక విదేశీ ఏజెంట్ అని, దేశ సంపద దొంగాలించారని అనిల్ అంబానీ వ్యాఖ్యలు చేసినట్టు లేదు. ఒకవేళ నిజంగానే రాహుల్ గాంధీ పై పోస్ట్ లోని వ్యాఖ్యలను అనిల్ అంబానీ చేస్తే, అన్నీ ప్రముఖ వార్తాసంస్థలు దాని గురించి ప్రచురించేవి. కానీ, ఎక్కడా అలాంటి సమాచారం దొరకలేదు.
చివరగా, రాహుల్ గాంధీ కుటుంబం ఒక విదేశీ ఏజెంట్ అంటూ పోస్ట్ లోని వ్యాఖ్యలు అనిల్ అంబానీ చేయలేదు.


text:
తిరుగుతున్న రోలర్ కోస్టర్‌పై పిడుగు పడిన దృశ్యాలు అంటూ ఒక యానిమేషన్ వీడియోను షేర్ చేస్తున్నారు - FACTLY
Sai Krishna Muthyanolla
May 24, 2024
రోలర్ కోస్టర్‌పై పిడుగు పడిన దృశ్యాలు అంటూ ఒక వీడియో సోషల్ మీడియాలో విస్తృతంగా షేర్ అవుతోంది. తిరుగుతున్న రోలర్ కోస్టర్‌పై పిడుగు పడడంతో అందులో ప్రయాణిస్తున్న అందరూ  కాలి బూడిదైనట్టు ఈ వీడియోలో చూడొచ్చు(ఇక్కడ). ఈ కథనం ద్వారా ఆ వీడియోకు సంబంధించి నిజమేంటో చూద్దాం.
క్లెయిమ్: తిరుగుతున్న రోలర్ కోస్టర్‌పై పిడుగు పడిన దృశ్యాలు.
ఫాక్ట్(నిజం):  ఈ వీడియోలోని దృశ్యాలను యానిమేషన్ ద్వారా రూపొందించారు. ‘javier.vfx’ పేరుతో ఉన్న ఇంస్టాగ్రామ్ అకౌంట్ ఈ వీడియోను యానిమేషన్ ద్వారా రూపొందించమంటూ షేర్ చేసింది. కావున పోస్టు ద్వారా చెప్పేది తప్పు.
తిరుగుతున్న రోలర్ కోస్టర్‌పై పిడుగు పడినట్టు ఉన్న ఈ దృశ్యాలు నిజంగా జరిగిన ఘటనకు సంబంధించినవి కావు. వీటిని కంప్యూటర్ గ్రాఫిక్స్ ద్వారా రూపొందించారు.  ప్రస్తుతం షేర్ అవుతున్న వీడియో స్క్రీన్ షాట్స్ ను రివర్స్ ఇమేజ్ సెర్చ్ చేయగా ఇవే దృశ్యాలను షేర్ చేసిన ఒక ఇంస్టాగ్రామ్ పోస్ట్ మాకు కనిపించింది.
ఐతే ఈ వీడియోను ‘javier.vfx’ యానిమేషన్ ద్వారా రూపొందించినట్టు ఈ పోస్టులో పేర్కొన్నారు. దీని ఆధారంగా ఆ అకౌంట్ కోసం ఇంస్టాగ్రామ్‌లో వెతకగా ‘javier.vfx’ పేరుతో ఉన్న అకౌంట్‌లో ఇదే వీడియోను 08 ఏప్రిల్ 2024న షేర్ చేసినట్టు తెలిసింది. ఐతే ఈ వీడియోకు సంబంధించి అందించిన వివరణ ప్రకారం దీనిని యానిమేషన్ ద్వారా రూపొందించినట్టు తెలుస్తుంది.
ఈ వీడియోకు సంబంధించి స్పష్టత కోసం అతనిని ఇంస్టాగ్రామ్ ద్వారా సంప్రదించాము. వారి నుండి వచ్చిన జవాబు ఆధారంగా ఈ ఆర్టికల్ అప్డేట్ చేయబడుతుంది.
చివరగా, తిరుగుతున్న రోలర్ కోస్టర్‌పై పిడుగు పడిన దృశ్యాలు అంటూ ఒక యానిమేషన్ వీడియోను షేర్ చేస్తున్నారు.


text:
‘ఇండియా టుడే’ గ్రూప్ రూపొందించిన యానిమేషన్ వీడియోని ‘జపాన్ దేశంలో మోడీజీ స్టామినా చూపించే వీడియో చేశారు’ అని ప్రచారం చేస్తున్నారు - FACTLY
Sai Krishna Muthyanolla
July 9, 2020
భారత ప్రధాని నరేంద్ర మోదీ మరియు చైనా రాష్ట్రపతి జిన్‌పింగ్ కుంగ్ ఫు చేస్తున్నట్లుగా ఉన్న ఒక యానిమేషన్ వీడియోని ఫేస్బుక్ లో పోస్టు చేసి, ‘జపాన్ దేశంలో మోడీజీ స్టామినా చూపించే వీడియో చేశారు’ అని దాని గురించి చెప్తున్నారు. ఆ యానిమేషన్ వీడియో లో మోదీ మరియు జిన్‌పింగ్ తలపడ్తుంటారు. మోదీ, అమెరికా రాష్ట్రపతి డోనాల్డ్ ట్రంప్, జపాన్ ప్రధాని షింజో అబే, రష్యా రాష్ట్రపతి పుతిన్ ల సహకారంతో విజేతగా నిలుస్తాడు. పోస్ట్ లో చెప్పిన దాంట్లో ఎంతవరకు నిజముందో చూద్దాం.
మోడీ సత్తాని తెలుపుతూ జపాన్ దేశం వారు తీసిన వీడియో.
ఫాక్ట్ (నిజం): ఆ యానిమేషన్ వీడియో ని ‘ఇండియా టుడే’ గ్రూప్ వారు తమ యానిమేషన్ సిరీస్ ‘SoSorry’ కోసం రూపొందించారు. కావున, ఆ వీడియో జపాన్ దేశం వారు తీసినది కాదు, పోస్టులో చేసిన క్లెయిమ్ తప్పు.
పోస్టు లోని యానిమేషన్ వీడియో కి కుడి వైపు పై భాగం లో ‘Aaj Tak’ లోగో ని చూడవచ్చు. దాంతో గూగుల్ లో ‘Modi Xi Jinping animation video Aaj Tak’ అనే కీవర్డ్స్ తో వెతికినప్పుడు, ఆ వీడియో కి సంబంధించిన పూర్తి వీడియో లభించింది. ఆ వీడియో ని ‘SoSorry’ అనే యూట్యూబ్ ఛానెల్ ‘27 జూన్ 2020’ న అప్లోడ్ చేసింది.
‘SoSorry’ ఛానెల్ యొక్క వివరణలో అది ‘ఇండియా టుడే’ గ్రూప్ (‘India Today’ & ‘Aaj Tak’ channels) వారు రూపొందించే ఒక పొలిటూన్స్ సిరీస్ అని ఉంది.
అయితే, పోస్టు లోని వీడియో క్లిప్ లో ‘జపనీస్’ భాషలో సబ్ టైటిల్స్ వస్తాయి. దాంతో, ‘Modi Xi Jinping shinzo Abe ’ అనే పదాల యొక్క జపనీస్ ట్రాన్స్ లేషన్ తో వెతికినప్పుడు, ‘జపనీస్’ సబ్ టైటిల్స్ తో ఉన్న వీడియో ని ‘アンティレッド’(anti red) పేరుతో ఉన్న ఒక యూట్యూబ్ ఛానెల్ అప్లోడ్ చేసినట్లుగా తెలిసింది. ‘BOOM’ ఆ ఛానెల్ ని సంప్రదించినప్పుడు, వారు ‘SoSorry’ ఛానెల్ యొక్క వీడియో కి ‘జపనీస్’ సబ్ టైటిల్స్ కలిపి తమ యూట్యూబ్ ఛానెల్ లో అప్లోడ్ చేసినట్లుగా తెలిపారు.
చివరగా, ‘ఇండియా టుడే’ గ్రూప్ రూపొందించిన యానిమేషన్ వీడియో ని పోస్టు చేసి ‘జపాన్ దేశంలో మోడీజీ స్టామినా చూపించే వీడియో చేశారు’ అని తప్పుగా షేర్ చేస్తున్నారు.


text:
భగవద్గీతను 6,7 తరగతుల NCERT పుస్తకాలలో పాఠ్యాంశాలుగా చేరుస్తామని అన్నపూర్ణ దేవి పార్లమెంటులో చెప్పలేదు - FACTLY
Sai Krishna Muthyanolla
March 15, 2023
సెంట్రల్ సిలబస్‌లోని 6,7 తరగతులలో భగవద్గీతను పాఠ్యాంశంగా చేరుస్తూ కేంద్ర ప్రభుత్వం నిర్ణయం తీసుకుందని, అలాగే 11,12 తరగతులలో కూడా సంస్కృత పుస్తకాలలో భగవద్గీత శ్లోకాలను పాఠ్యాంశంగా చేరుస్తామని కేంద్ర మంత్రి అన్నపూర్ణ దేవి పార్లమెంటులో పేర్కొన్నట్లు ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: భగవద్గీతను 6,7 తరగతులలో పాఠ్యాంశంగా మరియు 11,12 తరగతుల సంస్కృతం పుస్తకాలలో భగవద్గీత శ్లోకాలను పాఠ్యాంశంగా చేరుస్తూ కేంద్ర ప్రభుత్వం నిర్ణయం తీసుకుందని కేంద్ర మంది అన్నపూర్ణ దేవి 19 డిసెంబర్ 2022లో పార్లమెంటులో పేర్కొన్నారు.
ఫాక్ట్: భగవద్గీత ప్రస్తావన 6,7 తరగతుల NCERT పుస్తకాలలో ఇప్పటికే ఉందని మరియు 11,12 తరగతుల సంస్కృతం పుస్తకాలలో భగవద్గీత శ్లోకాలు ఉన్నాయని కేంద్ర విద్యా శాఖ సహాయ మంత్రి అన్నపూర్ణ దేవి 19 డిసెంబర్ 2022లో పార్లమెంటుకు ఇచ్చిన సమాధానంలో పేర్కొన్నారు. అయితే, భారతీయ సాంప్రదాయ జ్ఞానాన్ని పాఠ్య ప్రణాళికలో చేర్చడానికి NCERT కసరత్తు చేస్తుందని కూడా ఆమె పేర్కొన్నారు. కానీ పోస్టులో చెప్పినట్లుగా 6, 7 తరగతుల NCERT పుస్తకాలలో భగవద్గీతను పాఠ్యాంశంగా చేరుస్తున్నట్లు ఆమె చెప్పలేదు. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా ఈ విషయం గురించి పార్లమెంటులో విద్యాశాఖ సహాయమంత్రి అన్నపూర్ణ దేవి 19 డిసెంబర్ 2022లో ఇచ్చిన రాతపూర్వక సమాధానాన్ని పరిశీలించాము. భగవద్గీతను పాఠ్య ప్రణాళికలో చేర్చడానికి ప్రభుత్వం ఎటువంటి చర్యలు తీసుకుందో చెప్పమంటూ అడిగిన ప్రశ్నకు ఆమె జవాబిస్తూ ఈ విధంగా అన్నారు, “ NCERT సంస్థ National Curriculum Framework (NCF) అభివృద్ధి ప్రక్రియను ప్రారంభించింది, ఇందులో భాగంగా వివిధ మంత్రిత్వ శాఖలు/డిపార్ట్‌మెంట్‌లు, రాష్ట్రాలు మరియు కేంద్రపాలిత ప్రాంతాల నుంచి సలహాలు సూచనలను తీసుకుంటుంది. జాతీయ విద్య విధానం 2022 లోని 4.27 ప్యారా సుస్థిరమైన మరియు అందరి సంక్షేమం కోసం కృషి చేసే భారతదేశపు సాంప్రదాయ జ్ఞానాన్ని సూచిస్తుంది. ఈ శతాబ్దంలో దేశం గొప్ప స్థాయికి ఎదగాలంటే, మన వారసత్వాన్ని అర్థం చేసుకోవడం మరియు ప్రపంచానికి ‘భారతీయ మార్గాన్ని’ బోధించడం అత్యవసరం. విద్యా మంత్రిత్వ శాఖ 2020లో AICTEలో ఇండియన్ నాలెడ్జ్ సిస్టమ్ (IKS) విభాగాన్ని ఏర్పాటు చేసింది. ఇది IKS యొక్క అన్ని అంశాలపై ఇంటర్ డిసిప్లినరీ మరియు ట్రాన్స్ డిసిప్లినరీ పరిశోధనలను ప్రోత్సహించడం, తదుపరి పరిశోధన మరియు సామాజిక అనువర్తనాల కోసం IKS పరిజ్ఞానాన్ని సంరక్షించడం మరియు వ్యాప్తి చేయడం వంటి దృష్టితో స్థాపించబడింది. ప్రస్తుతం ఉన్న NCERT పుస్తకాలలో, VI, VII పాఠ్యపుస్తకాలలో భగవద్గీత ప్రస్తావన ఉంది. అలాగే XI, XII సంస్కృతం పుస్తకాలలో భగవద్గీత శ్లోకాలు ఉన్నాయి.”
అయితే, NCERT పుస్తకాలలో భగవద్గీత ప్రస్తావన ఇప్పటికే ఉందని మాత్రమే ఆమె పేర్కొంది కానీ భగవద్గీత పాఠ్యాంశాలని చేరుస్తామని ఎక్కడా చెప్పలేదు. అలాగే నవంబర్ 2021లో పార్లమెంటు స్టాండింగ్ కమిటీ ఇచ్చిన REFORMS IN CONTENT AND DESIGN OF SCHOOL TEXT BOOKS రిపోర్ట్లో కూడా NCERT పుస్తకాలో వేదాలు మరియు భగవద్గీతకు చెందిన సంక్షిప్త సమాచారాన్ని చేర్చాలని ప్రభుత్వానికి సిఫారసు చేసింది. దీనిపై మరింత సమాచారాన్ని మేము ఇదివరకే ప్రచురించిన వ్యాసంలో చూడవచ్చు.
ఇక 7వ తరగతి సామాజిక శాస్త్రం NCERT పుస్తకాన్ని పరిశీలించగా, అందులో భగవద్గీతతో పాటు ఖురాన్ మరియు ఇస్లాం మతాల ప్రస్తావన కూడా ఉంది.
చివరిగా, భగవద్గీతను 6,7 తరగతులలో పాఠ్యాంశంగా మరియు 11,12 తరగతుల సంస్కృతం పుస్తకాలలో భగవద్గీత శ్లోకాలను పాఠ్యాంశంగా చేరుస్తామని అన్నపూర్ణ దేవి పార్లమెంటులో చెప్పినట్లు ఎటువంటి ఆధారాలు లేవు.


text:
ట్విట్టర్ లో హిందువులకి వ్యతిరేకమైన ట్వీట్ లు పెట్టింది ‘అల్ జజీరా’ వార్తా సంస్థ కరెస్పాండంట్ కాదు - FACTLY
Sai Krishna Muthyanolla
March 11, 2020
“రోడ్ల మీద ఉన్న ముస్లింలారా… హిందువులని నరికేయండి… అప్పుడే వాళ్ళకి గుణపాఠం చెప్పినట్లు అవుతుంది, ఇస్లాం ని అవమానించిన వాళ్ళని ఊచకోత కొయ్యండి…” అని ‘Dilawar Shaik’ అనే ఒక ‘అల్ జజీరా’ కరెస్పాండంట్ వ్యాఖ్యలు చేసినట్లుగా ఉన్న ట్వీట్ల స్క్రీన్ షాట్లను ఫేస్బుక్ లో చాలా మంది పోస్టు చేస్తున్నారు. దాంట్లో ఎంతవరకు నిజముందో పరిశీలిద్దాం.
ట్విట్టర్ లో హిందువులకి వ్యతిరేకమైన ట్వీట్ లు పెట్టిన ‘అల్ జజీరా’ వార్తా సంస్థ కరెస్పాండంట్ ‘Dilawar Shaik’.
ఫాక్ట్ (నిజం): ట్విట్టర్ లో హిందువులకి వ్యతిరేకమైన ట్వీట్ లు పెట్టింది ‘అల్ జజీరా’ వార్తా సంస్థ కరెస్పాండంట్ కాదని ఆ సంస్థ తెలిపింది. ‘ది వైర్’ సంస్థ కూడా ‘Dilawar Shaik’ పేరుతో తమ సంస్థ లో ఇంతకు క్రితం ఎవరు పని చేయలేదని స్పష్టం చేసింది. ఇది ఒక ఫేక్ ట్విట్టర్ అకౌంట్. ‘@dilawarshaikh_’ అకౌంట్ గతం లో ముస్లిం వ్యతిరేఖ మరియు హిందూ అనుకూల ట్వీట్లు మరియు రీట్వీట్లు చేసింది. కావున, పోస్టులో చెప్పింది తప్పు.
స్క్రీన్ షాట్ లో ఉన్న ట్వీట్లను ‘Dilawar Shaik’ అనే వ్యక్తి చేసినట్లుగా ఉంది. అతని ప్రొఫైల్ లో తాను ‘అల్ జజీరా’ వార్తా సంస్థ కరెస్పాండంట్ అని, మరియు అంతకుముందు ‘ది వైర్’ సంస్థ కి పని చేసినట్లుగా రాసి ఉంది. ట్విట్టర్ హ్యాండిల్ ‘@dilawarshaikh_’ కోసం వెతికినప్పుడు, ఆ అకౌంట్ డిఆక్టివేట్ అయినట్లుగా తెలిసింది.
‘Dilawar Shaik’ పేరుతో  ‘అల్ జజీరా’ మరియు ‘ది వైర్’ వెబ్సైటుల్లో ఏవయినా ఆర్టికల్స్ ప్రచురింపబడ్డాయా అని వెతికితే, ఆ పేరుతో ప్రచురింపబడ్డ ఒక్క ఆర్టికల్ కూడా దొరకలేదు.
‘అల్ జజీరా’ వార్తా సంస్థ తమ ఒక ట్వీట్ లో పొందుపరచిన ప్రకటనలో ‘@dilawarshaikh_’ అనేది ఒక నకిలీ ట్విట్టర్ ఖాతా అని, దానికి అల్ జజీరాతో ఎటువంటి సంబంధం లేదని తెలిపారు. అంతేకాదు, ‘Dilawar Shaik’ పేరుతో తమ సంస్థ లో ఏ జర్నలిస్టు లేడని కూడా తెలిపింది.
‘ది వైర్’ సంస్థ వ్యవస్థాపక ఎడిటర్ కూడా ఒక ట్వీట్ లో ‘Dilawar Shaik’ పేరుతో ఉన్న వ్యక్తి ఎవరూ కూడా గతంలో తమ సంస్థ లో పని చేయలేదని తెలిపారు.
ఆ ట్విట్టర్ అకౌంట్ కి సంబంధించిన మరింత సమాచారం కోసం వెతికినప్పుడు, BOOM వారి ద్వారా, ఆ అకౌంట్ యొక్క ఆర్కైవ్ వెర్షన్ లభించింది. దానిని ఫిబ్రవరి 26న ఆర్కైవ్ చేసారు. ఆర్కైవ్ చేసే సమయానికి ఆ అకౌంట్ యొక్క ప్రొఫైల్ లో ఆ వ్యక్తి ఆ ఖాతాని సెప్టెంబర్ 2013 లో తెరిచినట్లుగా మాత్రమే ఉంది, మరే ఇతర సమాచారం అందులో లేదు. కావున, ప్రొఫైల్ లో తాను ‘అల్ జజీరా’ జర్నలిస్ట్ అని, ‘ది వైర్’ సంస్థ పూర్వపు జర్నలిస్ట్ అని, మరియు రానా అయ్యుబ్ స్ఫూర్తి అని ఫిబ్రవరి 26 తరవాత నుండి ఆ అకౌంట్ డిఆక్టివేట్ అయ్యే తేది మధ్యలో చేర్చి ఉంటాడు.
అంతేకాదు, ఆ అకౌంట్ యొక్క ట్వీట్ హిస్టరీ చూసినప్పుడు, ఆ అకౌంట్ డిఆక్టివేట్ కాకముందు చాలా సార్లు ముస్లిం వ్యతిరేఖ మరియు హిందూ అనుకూల ట్వీట్ లు, రీట్వీట్ లు చేసినట్లుగా తెలుస్తుంది. వాటిని కింద చూడవచ్చు.
ఇవ్వన్నీ గమనిస్తే ‘@dilawarshaikh_’ అని పేరుతో ఉన్న ట్విట్టర్ అకౌంట్ ఫేక్ అని, కావాలనే ‘అల్ జజీరా’ మరియు ‘ది వైర్’ సంస్థలతో సంబంధం ఉన్నట్టు ప్రొఫైల్ లో పెట్టుకొని మత ఘర్షణలు రెచ్చగొట్టేలా ట్వీట్ చేసినట్టు అర్థం అవుతుంది.
చివరగా, ట్విట్టర్ లో హిందువులకి వ్యతిరేకమైన ట్వీట్ లు పెట్టింది ‘అల్ జజీర’ వార్తా సంస్థ కరెస్పాండంట్ కాదు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
“బాబా సాహెబ్ రచించిన భారత రాజ్యాంగంతో ఎవరూ పోటీ పడలేరు” అని UN సెక్రటరీ జనరల్ ఆంటోనియో గుటెర్రెస్ అన్నట్టు ఆధారాలు లేవు - FACTLY
Sai Krishna Muthyanolla
May 12, 2022
“నేను ప్రపంచ నలుమూలల నుండి రాజ్యాంగాలను చదివాను, కానీ బాబా సాహెబ్ రచించిన భారత రాజ్యాంగంతో ఎవరూ పోటీ పడలేరు” అని UN సెక్రటరీ జనరల్ ఆంటోనియో గుటెర్రెస్ అన్నాడని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “నేను ప్రపంచ నలుమూలల నుండి రాజ్యాంగాలను చదివాను, కానీ బాబా సాహెబ్ రచించిన భారత రాజ్యాంగంతో ఎవరూ పోటీ పడలేరు” అని UN సెక్రటరీ జనరల్ ఆంటోనియో గుటెర్రెస్ అన్నాడు.
ఫాక్ట్: “నేను ప్రపంచ నలుమూలల నుండి రాజ్యాంగాలను చదివాను, కానీ బాబా సాహెబ్ రచించిన భారత రాజ్యాంగంతో ఎవరూ పోటీ పడలేరు” అని UN సెక్రటరీ జనరల్ ఆంటోనియో గుటెర్రెస్ అన్నట్టు ఆధారాలు దొరకలేదు. యూనివర్సల్ డిక్లరేషన్ ఆఫ్ హ్యూమన్ రైట్స్ రూపొందించడంలో భారతీయ విద్యావేత్త హంసా జీవరాజ్ మెహతా పోషించిన పాత్రను UN సెక్రటరీ జనరల్ ఆంటోనియో గుటెర్రెస్ ప్రశంసించారు. భారత రాజ్యాంగాన్ని రూపొందించిన రాజ్యాంగ పరిషత్‌లో మెహతా సభ్యుడు కూడా. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, UN సెక్రటరీ జనరల్ ఆంటోనియో గుటెర్రెస్ భారత రాజ్యాంగం గురించి అలా అన్నాడని ఎక్కడా కూడా ఎటువంటి సమాచారం లేదు. ఒకవేళ నిజంగానే అటువంటి వ్యాఖ్యలు చేసుంటే అన్నీ ప్రముఖ వార్తాపత్రికలు దాని గురించి ప్రచురించేవి.
UN సెక్రటరీ జనరల్ ఆంటోనియో గుటెర్రెస్ సోషల్ మీడియా అకౌంట్స్‌లో – ట్విట్టర్, ఇన్‌స్టాగ్రామ్ – కూడా భారత రాజ్యాంగం గురించి అలా అన్నాడని లేదు.
యూనివర్సల్ డిక్లరేషన్ ఆఫ్ హ్యూమన్ రైట్స్ రూపొందించడంలో భారతీయ విద్యావేత్త హంసా జీవరాజ్ మెహతా పోషించిన పాత్రను UN సెక్రటరీ జనరల్ ఆంటోనియో గుటెర్రెస్ ప్రశంసించారు. భారత రాజ్యాంగాన్ని రూపొందించిన రాజ్యాంగ పరిషత్‌లో మెహతా సభ్యుడు కూడా. కానీ, ఆంటోనియో గుటెర్రెస్ భారత రాజ్యాంగంపై పోస్టులో చెప్పినట్టు వ్యాఖ్యలు చేసినట్టు ఎటువంటి ఆధారాలు లేవు.
చివరగా, “నేను ప్రపంచ నలుమూలల నుండి రాజ్యాంగాలను చదివాను, కానీ బాబా సాహెబ్ రచించిన భారత రాజ్యాంగంతో ఎవరూ పోటీ పడలేరు” అని UN సెక్రటరీ జనరల్ ఆంటోనియో గుటెర్రెస్ అన్నట్టు ఆధారాలు లేవు.


text:
I-PAC ఆఫీసులో ఉన్న ఫోటోని 'బెంగాల్ సీఎం మమతా బెనర్జీ ఆఫీస్ లో జగన్ అన్న క్రేజ్' అని షేర్ చేస్తున్నారు - FACTLY
Sai Krishna Muthyanolla
May 7, 2021
బెంగాల్ ముఖ్యమంత్రి మమతా బెనర్జీ ఆఫీస్ లో ఆంధ్రప్రదేశ్ ముఖ్యమంత్రి వై.యస్. జగన్ ఫోటో ఉన్న దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. పశ్చిమ బెంగాల్ అసెంబ్లీ ఎన్నికలలో మమతా బెనెర్జీ నేతృత్వంలోని TMC పార్టీ భారీ మెజారిటీతో గెలిచి మళ్ళీ ప్రభుత్వాన్ని ఏర్పాటు చేసిన నేపథ్యంలో, ఈ పోస్ట్ సోషల్ మీడియాలో వైరల్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: పశ్చిమ బెంగాల్ ముఖ్యమంత్రి మమతా బెనర్జీ ఆఫీసులో ఆంధ్రప్రదేశ్ ముఖ్యమంత్రి వై.యస్. జగన్ ఫోటో ఉన్న దృశ్యాలు.
ఫాక్ట్ (నిజం): ఈ వీడియోలో కనిపిస్తున్నది కోల్కతా  నగరంలో స్థాపించిన I-PAC సంస్థ ఆఫీసు. పశ్చిమ బెంగాల్ అసెంబ్లీ ఎన్నికలలో విజయం కోసం మమతా బెనెర్జీ, I-PAC సంస్థ సహకారం తీసుకున్నారు. ప్రశాంత్ కిశోర్ నేతృత్వంలోని I-PAC సంస్థ, 2019 లో జరిగిన ఆంధ్రప్రదేశ్ ఎన్నికల కోసం వై.యస్. జగన్ తో కలిసి పనిచేసారు. ఈ వీడియో పశ్చిమ బెంగాల్ ముఖ్యమంత్రి మమతా బెనర్జీ ఆఫీసులో తీసినది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేస్తే, ఇవే దృశ్యాలు కలిగన వీడియోని ఒక యూసర్ తన యూట్యూబ్ ఛానెల్లో షేర్ చేసినట్టు తెలిసింది. ‘Ravali Jagan Kavali Jagan in Kolkata IPAC office’, అనే టైటిల్ తో ఈ వీడియోని యూట్యూబ్ లో అప్లోడ్ చేసారు. పశ్చిమ బెంగాల్ అసెంబ్లీ ఎన్నికలలో మమతా బెనర్జీ TMC పార్టీ భారీ మెజారిటీ తో గెలిచినందుకు గాను కోల్కతా లోని I-PAC ఆఫీసులో  వై.యస్. జగన్ ఎన్నికల ప్రచార పాటని ప్లే చేసినట్టు ఈ వీడియో వివరణలో తెలిపారు.
బెంగాల్ ఎన్నికల ఫలితాల తరువాత ప్రశాంత్ కిషోర్ ని ఇంటర్వ్యూ చేసిన India Today న్యూస్ ఛానల్, కొలకత్తా I-PAC ఆఫీసులో పనిచేస్తున్న ఉద్యోగులని ఇంటర్వ్యూ చేస్తూ ఆఫీసులోని దృశ్యాలను చూపించింది. ఆ ఇంటర్వ్యూ వీడియోలని ఇక్కడ, ఇక్కడ చూడవచ్చు. పోస్టులో షేర్ చేసిన వీడియోలో కనిపిస్తున్న ఆఫీసు ఇంటీరియర్  దృశ్యాలు, కొలకత్తా I-PAC ఆఫీసు ఇంటీరియర్ తో పోలి ఉన్నట్టు మనం గమనించవచ్చు. ఈ ఆఫీసులో, I-PAC సంస్థ తాము ఇప్పటివరకు పనిచేసి, గెలిపించిన నాయకుల ఫోటోలని గోడల పై అమర్చింది. ప్రశాంత కిశోర్ నేతృత్వంలోని I-PAC సంస్థ, 2019 ఆంధ్రప్రదేశ్ ఎన్నికల కోసం వై.యస్. జగన్ తో కలిసి పనిచేసారు. కోల్కతా I-PAC ఆఫీసులో జగన్ ఫోటోలు కూడా ఉండటాన్ని మనం చూడవచ్చు.
ఈ వీడియోలో కనిపిస్తున్న మమతా బెనేర్జే బ్యానర్ పై ‘বাংলার গর্ব মমতা’ అనే బెంగాల్ అక్షరాలు రాసి ఉండటాన్ని మనం చూడవచ్చు. ఈ పదాలను ఇంగ్లీష్ భాషలోకి అనువదించి చూస్తే, దాని అర్ధం ‘Bengal Pride Mamata’ అని తెలిసింది. ప్రశాంత కిషోర్ I-PAC సంస్థ, 2021 పశ్చిమ బెంగాల్ అసెంబ్లీ ఎన్నికల ప్రచారం కోసం మమతా బెనర్జీ కి ఈ బ్రాండ్ పేరు వాడారు. మమతా బెనర్జీ కి వాడిన ఈ బ్రాండ్ పేరు గురించి ‘The Quint’ పబ్లిష్ చేసిన ఆర్టికల్ ని ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన వీడియోలో కనిపిస్తున్నది కోల్కతా లోని I-PAC ఆఫీస్ అని ఖచ్చితంగా చెప్పవచ్చు.
చివరగా, కోల్కతా I-PAC ఆఫీసులోని దృశ్యాలని చూపిస్తూ పశ్చిమ బెంగాల్ ముఖ్యమంత్రి మమతా బెనర్జీ ఆఫీసులో వై.యస్. జగన్ ఫోటో తగిలించినట్టు షేర్ చేస్తున్నారు.


text:
ప్రభుత్వ ఉద్యోగుల పదవీ విరమణ వయసును 62 నుండి 65 సంవత్సరాలకు పెంచుతూ ఆంధ్రప్రదేశ్ ప్రభుత్వం ఇటీవల కొత్త ఆర్డినెన్స్ ఏదీ జారీ చేయలేదు - FACTLY
Sai Krishna Muthyanolla
July 6, 2023
ప్రభుత్వ ఉద్యోగుల పదవీ విరమణ వయసును 62 నుండి 65 సంవత్సరాలకు పెంచుతూ ఆంధ్రప్రదేశ్ ప్రభుత్వం ఇటీవల ఆర్డినెన్స్ జారీ చేసిందంటూ ‘Way2News’ కథనం ఫోటో ఒకటి సోషల్ మీడియాలో బాగా షేర్ అవుతోంది. ప్రభుత్వ ఉద్యోగుల పదవీ విరమణ వయసు మూడేళ్లు పెంచితే నిరుద్యోగులు ఏమైపోవాలని ఈ పోస్టులో ఆవేదన వ్యక్తం చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ప్రభుత్వ ఉద్యోగుల పదవీ విరమణ వయసును 62 నుండి 65 సంవత్సరాలకు పెంచుతూ ఆంధ్రప్రదేశ్ ప్రభుత్వం ఇటీవల కొత్త ఆర్డినెన్స్ జారీ చేసింది.
ఫాక్ట్ (నిజం): ప్రభుత్వ ఉద్యోగుల పదవీ విరమణ వయసును 62 నుండి 65 సంవత్సరాలకు పెంచుతూ ఆంధ్రప్రదేశ్ ప్రభుత్వం ఇటీవల ఎటువంటి కొత్త ఆర్డినెన్స్ జారీ చేయలేదు. 2023 జనవరి నెలలో ఒక ఫేక్ ఆర్డినెన్స్ స్క్రీన్ షాట్‌ను షేర్ చేస్తూ ఆంధ్రప్రదేశ్ ప్రభుత్వం ప్రభుత్వ ఉద్యోగుల పదవీ విరమణ వయసును మూడేళ్లు పెంచిందని సోషల్ మీడియాలో ప్రచారం జరిగినప్పుడు, ఈ వార్తా పూర్తిగా అవాస్తవమని ఆంధ్రప్రదేశ్ ప్రభుత్వ ఫాక్ట్-చెకింగ్ వింగ్ ఒక ట్వీట్ ద్వారా స్పష్టం చేసింది. కావున, పోస్టులో చేస్తున్న క్లెయిమ్ తప్పు.
పోస్టులో క్లెయిమ్ చేస్తున్నట్టు ప్రభుత్వ ఉద్యోగుల పదవీ విరమణ వయసును 62 నుండి 65 సంవత్సరాలకు పెంచుతూ ఇటీవల ఆంధ్రప్రదేశ్ ప్రభుత్వం ఏదైన కొత్త ఆర్డినెన్స్ జారీ చేసిందా అని వెతికితే, అటువంటి కొత్త ఉత్తర్వులు ఏవి ఆంధ్రప్రదేశ్ ప్రభుత్వం ఇటీవల జారీ చేయలేదని తెలిసింది.
2022 జనవరి నెలలో వై. యెస్. జగన్ ప్రభుత్వం ఆంధ్రప్రదేశ్ ప్రభుత్వోద్యోగాల (పదవీ విరమణ వయస్సు క్రమబద్ధీకరణ) చట్టము, 1984ను సవరిస్తూ ప్రభుత్వ ఉద్యోగుల పదవీ విరమణ వయసును 60 నుండి 62 సంవత్సరాలకు పెంచుతూ ఆర్డినెన్స్ జారీ చేసింది. 01 జనవరి 2022 నుండి ఈ ఉత్తర్వులు అమలు చేస్తున్నట్టు ఆంధ్రప్రదేశ్ ప్రభుత్వం ఈ ఆర్డినెన్సులో స్పష్టంగా పేర్కొంది.  ఈ విషయాన్ని రిపోర్ట్ చేస్తూ పలు వార్తా సంస్థలు కూడా ఆర్టికల్స్ మరియు వీడియోలని పబ్లిష్ చేశాయి. మళ్ళీ ఈ చట్టాన్ని సవరిస్తూ ప్రభుత్వ ఉద్యోగుల రిటైర్మెంట్ వయసును 65 ఏళ్ళకు పెంచుతూ ఆంధ్రప్రదేశ్ ప్రభుత్వం కొత్త ఆర్డినెన్స్ ఏదీ జారీ చేయలేదు.
2023 జనవరి నెలలో ఒక ఫేక్ ప్రభుత్వ ఆర్డినెన్స్ స్క్రీన్ షాట్‌ను షేర్ చేస్తూ ఆంధ్రప్రదేశ్ ప్రభుత్వం ప్రభుత్వ ఉద్యోగుల పదవీ విరమణ వయసును మూడేళ్లు పెంచిందని సోషల్ మీడియాలో ప్రచారం జరిగినప్పుడు, ఈ వార్తా పూర్తిగా అవాస్తవమని ఆంధ్రప్రదేశ్ ప్రభుత్వ ఫాక్ట్-చెకింగ్ వింగ్ ఒక ట్వీట్ ద్వారా స్పష్టం చేసింది. ఆంధ్రప్రదేశ్ ప్రభుత్వం ఇచ్చిన ఈ స్పష్టతను పలు వార్తా సంస్థలు రిపోర్ట్ చేస్తూ ఆర్టికల్స్ పబ్లిష్ చేశాయి.
#Factcheck
G.O. (pdf file named as GO MS NO15. ANDHRA PRADESH) mentioning that the age of retirement of Government employees is raised from 62 years to 65 years is under circulation.
No such G.O. has been issued by the Finance Department, Government of Andhra Pradesh. pic.twitter.com/8CuFVVHzJp
చివరగా, ప్రభుత్వ ఉద్యోగుల పదవీ విరమణ వయసును 62 నుండి 65 సంవత్సరాలకు పెంచుతూ ఆంధ్రప్రదేశ్ ప్రభుత్వం ఇటీవల కొత్త ఆర్డినెన్స్ ఏది జారీ చేయలేదు.


text:
ఇయర్ ఫోన్స్/హెడ్ సెట్ పెట్టుకుని వాహనం నడిపితే 20 వేలు ఫైన్ విధిస్తూ ఆంధ్రప్రదేశ్ ప్రభుత్వం ఎలాంటి నిబంధనలు తీసుకరాలేదు - FACTLY
Sai Krishna Muthyanolla
July 27, 2023
ఇకపై డ్రైవింగ్ చేస్తూ ఇయర్ ఫోన్స్/హెడ్సెట్ పెట్టుకుంటే 20,000 జరిమానా విధించేలా ఆంధ్రప్రదేశ్ ప్రభుత్వం సంచలన నిర్ణయం తీసుకుందని ఒక వార్త సోషల్ మీడియాలో విస్తృతంగా షేర్ అవుతోంది. ప్రభుత్వం దీనికి సంబంధించిన వివరాలు మొత్తం రవాణా శాఖకు జారీ చేసినట్లు కూడా ఈ పోస్టులో చెప్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఆంధ్రప్రదేశ్ ప్రభుత్వం ఇకపై డ్రైవింగ్ చేస్తూ ఇయర్ ఫోన్స్/హెడ్సెట్ పెట్టుకుంటే 20,000 రూపాయలు జరిమానా విధించేలా నిర్ణయం తీసుకుంది.
ఫాక్ట్(నిజం): ఆంధ్రప్రదేశ్ ప్రభుత్వం ఇయర్ ఫోన్స్/హెడ్ సెట్ పెట్టుకుని వాహనం నడిపితే 20 వేలు ఫైన్ విధిస్తూ ఎలాంటి నిబంధనలు తీసుకరాలేదు. ఇదే విషయం ప్రభుత్వం స్పష్టం చేసింది. ఇదే విషయం గురించి అడిషనల్ ట్రాన్స్పోర్ట్ కమీషనర్‌ను ఫోన్ ద్వారా సంప్రదించగా ఈ వార్తలో నిజం లేదని అయన స్పష్టం చేసాడు. కావున పోస్టు ద్వారా చెప్పేది తప్పు.
డ్రైవింగ్ చేస్తూ ఇయర్ ఫోన్స్/హెడ్సెట్ పెట్టుకుంటే 20000 జరిమానా విధించనుందని అన్ని ప్రధాన మీడియా సంస్థలు రిపోర్ట్ చేయడంతో ఈ వార్త సోషల్ మీడియాలో విస్తృతంగా షేర్ అయ్యింది. tv9, NTV, News18, హిందుస్తాన్ టైమ్స్ తోపాటు ఇతర మీడియా సంస్థలు కూడా ఇదే వార్తను పబ్లిష్ చేసాయి.
ఐతే ఈ వార్తలో నిజం లేదు. ఆంధ్రప్రదేశ్ ప్రభుత్వం ఇలాంటి నిర్ణయం ఏదీ తీసుకోలేదు. ఇదే విషయం ఆంధ్రప్రదేశ్ ప్రభుత్వం కూడా స్పష్టం చేసింది. రాష్ట్ర రవాణా శాఖ ఇలాంటి నిబంధనలేమి పెట్టలేదని ఏపీ ఫాక్ట్-చెక్ ఒక ట్వీట్ ద్వారా తెలిపింది.
‘ఇక మీదట బైక్ మీద గానీ, కారులోగానీ, ఆటోలోగానీ ఇయర్‌ఫోన్స్ లేదా హెడ్‌సెట్ పెట్టుకుంటే రూ.20,000 జరిమానా విధించాలని ఆంధ్రప్రదేశ్ ప్రభుత్వం నిర్ణయం తీసుకుంది’ అంటూ సామాజిక మాధ్యమాల్లో జరుగుతున్న ప్రచారం పూర్తిగా అవాస్తవం. ఈ విషయంలో రాష్ట్ర రవాణా శాఖ కొత్తగా ఎలాంటి నిబంధనలూ…
ఇదే విషయంపై వివరణ కోరుతూ మీము రాష్ట్ర అడిషనల్ ట్రాన్స్పోర్ట్ కమీషనర్‌ను ఫోన్ ద్వారా సంప్రదించగా ఈ వార్తలో నిజం లేదని అయన స్పష్టం చేసాడు.
చివరగా, ఇయర్ ఫోన్స్/హెడ్ సెట్ పెట్టుకుని వాహనం నడిపితే 20 వేల రూపాయల ఫైన్ విధిస్తూ ఆంధ్రప్రదేశ్ ప్రభుత్వం ఎలాంటి నిబంధనలు తీసుకరాలేదు.


text:
ఎయిర్ కండీషనరులు (AC) ఉపయోగించే వినియోగదారులు 4000 రూపాయల అదనపు విద్యుత్ చార్జీలు చెల్లించాలని ఆంధ్రప్రదేశ్ ప్రభుత్వం ఆదేశించలేదు - FACTLY
Sai Krishna Muthyanolla
April 27, 2022
ఎయిర్ కండీషనరులు (AC) ఉపయోగించే వినియోగదారులు ఇక నుండి 4000 రూపాయల అదనపు విద్యుత్ చార్జీలు చెల్లించాలని ఆంధ్రప్రదేశ్ ప్రభుత్వం ఇటీవల ఆదేశాలు జారీ  చేసింది, అంటూ సోషల్ మీడియాలో ఒక ఫోటో షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: ఎయిర్ కండీషనరులు (ఏసి) ఉపయోగించే వినియోగదారులు ఇక నుండి 4000 రూపాయల అదనపు విద్యుత్ చార్జీలు చెల్లించాలని ఆంధ్రప్రదేశ్ ప్రభుత్వం ఇటీవల ఆదేశించింది.
ఫాక్ట్ (నిజం): రిజిస్టర్ చేసుకున్న విద్యుత్ వినియోగం కన్నా అదనంగా ఉపయోగిస్తున్న విద్యుత్ లోడ్‌ను క్రమబద్ధికరించుకోవాలని విద్యుత్ అధికారులు ఒక వినియోగదారుడికి పంపిన నోటీసు చిత్రాన్ని ఈ పోస్టులో షేర్ చేసారు. దీని కోసం కట్టవలిసిన సర్వీస్ లైన్ చార్జీలు, డెవలప్మెంట్ చార్జీలు 30 రోజుల లోపు చెల్లించాలని ఈ నోటిసులో పేర్కొన్నారు. ఎయిర్ కండీషనర్ (AC) వినియోగం కారణంగానే ఈ అదనపు విద్యుత్ చార్జీలు వేస్తున్నట్టు ఈ నోటిసులో ఎక్కడా తెలపలేదు. ఈ నోటిసు కేవలం అదనపు విద్యుత్తు లోడ్  ఉపయోగిస్తున్న ఆ వినియోగదారుడికి మాత్రమే వర్తిస్తుంది. ఎయిర్ కండీషనరులు (AC) ఉపయోగించే వినియోగదారులకు నెలకు 4000 రూపాయులు అదనంగా ఛార్జ్ చేస్తున్నట్టు ఆంధ్రప్రదేశ్ ప్రభుత్వం ప్రకటించలేదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో షేర్ చేసిన ఫోటోని జాగ్రత్తగా చదివితే, ఈ ఫోటోలో కనిపిస్తున్నది విద్యుత్ అధికారులచే ఒక వినియోగదారుడికి పంపిన ఒక నోటీసు అని స్పష్టమయ్యింది. రిజిస్టర్ చేసుకున్న విద్యుత్ వినియోగం కన్నా అదనంగా ఉపయోగిస్తున్న విద్యుత్ లోడ్‌కు వెంటనే క్రమబద్ధికరించుకొని, దానికి అవసరమైన సర్వీస్ చార్జీలను చెల్లించాలని విద్యుత్ అధికారులు ఈ నోటిసులో పేర్కొన్నారు. ఒప్పందం చేసుకున్నది 0.26 కిలోవాట్లు అయితే, 2.26 కిలోవాట్ల విద్యుత్ ఉపయోగిస్తున్నారని ఆ వినియోగదారుడికి ఈ నోటీసులో వివరించారు.
అదనంగా ఉపయోగిస్తున్న 2 కిలోవాట్ల లోడ్‌కు సెక్యూరిటీ డిపాజిట్, డెవలప్మెంట్ చార్జీలు మరియు ఇతర సర్వీస్ చార్జీలును కలుపుకొని మొత్తంగా 4,068 రూపాయిలు కట్టాలని నోటీసులో పేర్కొన్నారు. ఈ డబ్బులని  30 రోజుల లోపు చెల్లించాలని ఈ నోటిసులో హెచ్చరించారు.  APSPDCL నిబంధనల ప్రకారం 1,000 వాట్ల కన్నా అధిక విద్యుత్ లోడ్ వినియోగిస్తున్న వారికి, 1,200 జనరల్ చార్జీలు, ఆ తరువాత కిలోవాట్ పవర్‌కి 1,200 రూపాయిల చొప్పున చార్జ్ చేస్తారు. కొత్త కనెక్షన్ లేదా అదనపు విద్యుత్ వినియోగం కోసం చెల్లించవలిసిన చార్జీల పూర్తి వివరాలని ఇక్కడ చూడవచ్చు. ఆంధ్రప్రదేశ్ ఎలక్ట్రిసిటీ రెగ్యులేటరి కమిషన్ GTCS నిబంధనలను అనుసరించి ఈ సర్వీస్  చార్జీలను నిర్ణయిస్తారు.
ఇళ్ళలో ఉపయోగిస్తున్న ఎయిర్ కండీషనరులు సాధారణంగా 1,000 వాట్ల నుండి 2,000 వాట్ల విద్యుత్ సామర్ధ్యం కలిగి ఉంటాయి. AC వినియోగం కారణంగానే ఈ 2 కిలోవాట్ల అదనపు విద్యుత్ లోడ్ పెరిగిందని ఈ నోటీసులో ఎక్కడా తెలుపలేదు. ఈ నోటిసు కేవలం అదనపు విద్యుత్తు ఉపయోగిస్తున్న ఆ వినియోగదారుడికి మాత్రమే వర్తిస్తుంది. ఎయిర్ కండీషనరులు (AC) ఉపయోగించే వినియోగదారులకు నెలకు 4000 రూపాయిలు అదనంగా ఛార్జ్ చేయనున్నట్టు ఇటీవల ఆంధ్రప్రదేశ్ ప్రభుత్వం ఎటువంటి ప్రకటన చేయలేదు. అదనపు లోడ్ అనేది అధిక విద్యుత్ వినియోగించే ఎటువంటి ఉపకారణం వల్లనైనా పడవచ్చు.
చివరగా, ఎయిర్ కండీషనరులు (AC) ఉపయోగించే వినియోగదారులు 4,000 రూపాయల అదనపు విద్యుత్ చార్జీలు చెల్లించాలని ఆంధ్రప్రదేశ్ ప్రభుత్వం ఆదేశించలేదు.


text:
ఆంధ్రప్రదేశ్ ప్రభుత్వం గెజిట్ నోటిఫికేషన్ విడుదల చేసింది NPR నిర్వహించడానికి, NRC కోసం కాదు - FACTLY
Sai Krishna Muthyanolla
December 26, 2019
ఏప్రిల్ 2020 నుండి సెప్టెంబర్ 2020 మధ్యలో NRC (నేషనల్ రిజిస్టర్ అఫ్ సిటిజన్స్) ని నిర్వహించడానికి ఆంధ్రప్రదేశ్ ప్రభుత్వం గెజిట్ నోటిఫికేషన్ విడుదల చేసిందని చెప్తూ ఒక నోటిఫికేషన్ ఫోటోని సోషల్ మీడియా లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
ఏప్రిల్ 2020 నుండి సెప్టెంబర్ 2020 మధ్యలో NRC ని నిర్వహించడానికి ఆంధ్రప్రదేశ్ ప్రభుత్వం గెజిట్ నోటిఫికేషన్ విడుదల చేసింది.
ఫాక్ట్ (నిజం): ఆంధ్రప్రదేశ్ ప్రభుత్వం గెజిట్ నోటిఫికేషన్ విడుదల చేసింది NPR ని నిర్వహించడానికి, NRC కోసం కాదు. కావున పోస్ట్ లో చెప్పింది తప్పు.
పోస్ట్ లోని విషయాన్నే చెప్తూ నారా లోకేష్ కూడా తన ట్విట్టర్ అకౌంట్ లో అదే నోటిఫికేషన్ ఫోటో ని పోస్ట్ చేసినట్టు ఇక్కడ (ఆర్కైవ్డ్) చూడవొచ్చు.
వైకాపా నాయకులు వారి అధ్యక్షుడు @ysjaganగారే పెయిడ్ ఆర్టిస్ట్ అని గుర్తించడం మంచిది. పార్లమెంట్లో మద్దతు ఇస్తారు. అసెంబ్లీలో నోటిఫికేషన్లు ఇస్తారు. బయటమాత్రం మేము వ్యతిరేకం అని ప్రచారంచేస్తారు. 16 ఆగష్టు 2019న NRC పై గెజిట్ నోటిఫికేషన్ విడుదల చేసింది ఆంధ్రప్రదేశ్ ప్రభుత్వం.(1/2) pic.twitter.com/V6TXETrbVB
ఆ నోటిఫికేషన్ ని చదివితే, అది NPR (నేషనల్ పాపులేషన్ రిజిస్టర్) నిర్వహించాడినికి విడుదల చేసిన గెజిట్ నోటిఫికేషన్ అని తెలుస్తుంది. కేవలం ఆంధ్రప్రదేశ్ ప్రభుత్వం మాత్రమే కాదు, మిగితా రాష్ట్రల ప్రభుత్వాలు కూడా NPR కి సంబంధించిన గెజిట్ నోటిఫికేషన్ ని విడుదల చేసాయి. ఉదాహరణకు తెలంగాణ మరియు అరుణాచల్ ప్రదేశ్ ప్రభుత్వాలు విడుదల చేసిన  గెజిట్ నోటిఫికేషన్ల ఫోటోలను కింద చూడవొచ్చు.
ఏప్రిల్ 2020 నుండి సెప్టెంబర్ 2020 మధ్యలో NPR (నేషనల్ పాపులేషన్ రిజిస్టర్) నిర్వహించాడినికి 3,941.35 కోట్ల రూపాయలను కేంద్ర ప్రభుత్వం ఆమోదించింది. సెన్సస్ మరియు NPR మధ్య తేడా గురించి ఇక్కడ చదవొచ్చు. NRC  మరియు NPR మధ్య తేడా గురించి ఇక్కడ చదవొచ్చు.
NRC మరియు NPR మధ్య ఎటువంటి లింక్ లేదు అని హోంమంత్రి అమిత్ షా అన్నారు. కానీ, ‘నేషనల్ పాపులేషన్ రిజిస్టర్ (NPR), ఎన్ఆర్సీకి మొదటి అడుగు అని కేంద్ర ప్రభుత్వమే చెప్పింది’ అని లోకేష్ మరో ట్వీట్ చేసారు. NRC మరియు NPR మధ్య లింక్ ఉన్నది అని కొందరి వాదన; లేదు అని మరికొందరి వాదన. కానీ, ఏప్రిల్ 2020 నుండి సెప్టెంబర్ 2020 మధ్యలో NRC ని నిర్వహించడానికి ఆంధ్రప్రదేశ్ ప్రభుత్వం గెజిట్ నోటిఫికేషన్ మాత్రం విడుదల చేయలేదు.
గన్నేరు పప్పు పేటీఎం బ్యాచ్ శునకావేశానికి నా సానుభూతి. రాజ్యసభ సాక్షిగా ది నేషనల్ పాపులేషన్ రిజిస్టర్(NPR), ఎన్ఆర్సీకి మొదటి అడుగు అని కేంద్ర ప్రభుత్వమే చెప్పింది. ఇప్పటికైనా @ysjagan గారు దొంగ నాటకాలు కట్టిపెడితే మంచిది.(1/2) pic.twitter.com/4pl2tXJ8ar
చివరగా, NPR నిర్వహించడానికి ఆంధ్రప్రదేశ్ ప్రభుత్వం గెజిట్ నోటిఫికేషన్ విడుదల చేసింది, NRC కోసం కాదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 26, 2019


text:
DCGI ఆదేశాల మేరకే నర్సీపట్నం ప్రభుత్వ హాస్పిటల్ లో కొత్త లేబుల్స్ అతికించి ఉన్న రెమిడిసివిర్ ఇంజెక్షన్లని ఉపయోగించారు - FACTLY
Sai Krishna Muthyanolla
June 7, 2021
ఆంధ్రప్రదేశ్ రాష్ట్రంలో గడువు తీరిన రెమిడిసివిర్ ఇంజక్షన్లని ఉపయోగించడం వలన చాలా మంది కరోనా రోగులు మృతి చెందినట్టు సోషల్ మీడియాలో ఒక పోస్ట్ షేర్ అవుతుంది. గడువు తీరిన రెమిడిసివిర్ ఇంజెక్షన్స్ లేబుల్ పై కొత్త లేబుల్ అతికించి ప్రభుత్వ హాస్పిటల్స్ లో కరోన రోగులకు వేస్తున్నట్టు ఈ పోస్టులో క్లెయిమ్ చేస్తున్నారు. ఈ స్కాం నర్సీపట్నం ప్రభుత్వ హాస్పిటల్ లో బయటపడినట్టు పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ఆంధ్రప్రదేశ్ లోని నర్సీపట్నం ప్రభుత్వ హాస్పిటల్ లో గడువు తీరిన రెమిడిసివిర్ ఇంజెక్షన్లని కరోనా రోగులకి ఉపయోగిస్తున్నారు.
ఫాక్ట్ (నిజం): నర్సీపట్నం ప్రభుత్వ హాస్పిటల్ లో కాలం చెల్లిన రెమిడిసివిర్ ఇంజెక్షన్లని వాడుతున్నారని సోషల్ మీడియాలో చేస్తున్న ప్రచారం అవాస్తవమని ఆంధ్రప్రదేశ్ ప్రభుత్వం స్పష్టం చేసింది. రెమిడిసివిర్ ఇంజక్షన్ల యొక్క షెల్ఫ్ లైఫ్ గడువుని ఆరు (6) నెలల నుండి పన్నెండు (12) నెలలకు పొడిగిస్తూ డ్రగ్స్ కంట్రోల్ జనరల్ ఆఫ్ ఇండియా (DCGI) ఇష్యు చేసిన ఆర్డర్ ని ఆంధ్రప్రదేశ్ ప్రభుత్వం తమ సోషల్ మీడియా ఫాక్ట్ చెక్ పేజీలో  షేర్ చేసింది. DCGI ఆదేశాల మేరకే తయారీదారులు రెమిడిసివిర్ ఇంజెక్షన్ల పై కొత్త లెబుల్స్ అతికించినట్టు ఆంధ్రప్రదేశ్ ప్రభుత్వం స్పష్టం చేసింది. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయిమ్ కి సంబంధించిన వివరాల కోసం గూగుల్ లో వెతికితే, రెమిడిసివిర్ ఇంజెక్షన్లకు సంబంధించి నర్సీపట్నం ప్రభుత్వ హాస్పిటల్ యాజమాన్యంతో ఒక పేషెంట్ బంధువులు గొడవకు దిగిన విషయాన్నీ రిపోర్ట్ చేస్తూ ‘ANI’ న్యూస్ వెబ్సైటు 03 జూన్ 2021 నాడు ఆర్టికల్ పబ్లిష్ చేసినట్టు తెలిసింది.  నర్సీపట్నం ప్రభుత్వ హాస్పిటల్ యాజమాన్యం మార్చి 2021 వరకు గడువున్న రెమిడిసివిర్ ఇంజెక్షన్లకి కొత్త లెబుల్స్ అతికించి కరోనా రోగులకి ఇస్తున్నట్టు ఒక పేషెంట్ బంధువులు ఆరోపించినట్టు ఈ ఆర్టికల్ లో రిపోర్ట్ చేసారు. అయితే, ఈ ఘటన పై విశాఖ జిల్లా డ్రగ్స్ కంట్రోల్ ఆఫీసర్ మీడియాకి స్పష్టత నిచ్చినట్టు ఈ ఆర్టికల్ పేర్కొంది. రెమిడిసివిర్ ఇంజక్షన్ల యొక్క షెల్ఫ్ లైఫ్ గడువుని ఆరు (6) నెలల నుండి పన్నెండు (12) నెలలకు పొడిగించడానికి డ్రగ్స్ కంట్రోల్ జనరల్ ఆఫ్ ఇండియా (DCGI) అనుమతి ఇచ్చినట్టు విశాఖ జిల్లా డ్రగ్స్ కంట్రోల్ ఆఫీసర్ స్పష్టం చేసారు. DCGI అనుమతి మేరకే రెమిడిసివిర్ ఇంజెక్షన్ల పై కొత్త లేబుల్స్ ని అతికించి రోగులకి ఇస్తున్నట్టు డ్రగ్స్ కంట్రోల్ ఆఫీసర్ మీడియాకి తెలిపారు. విశాఖ జిల్లా డ్రగ్స్ కంట్రోల్ ఆఫీసర్ తెలిపిన ఈ వివరాలని రిపోర్ట్ చేస్తూ ‘The Indian Express’ న్యూస్ వెబ్సైటు కూడా ఆర్టికల్ పబ్లిష్ చేసింది. ఆ ఆర్టికల్ ని ఇక్కడ చూడవచ్చు.
నర్సీపట్నం ప్రభుత్వ హాస్పిటల్ లో కాలం చెల్లిన రెమిడిసివిర్ ఇంజెక్షన్లని వాడుతున్నారని సోషల్ మీడియాలో చేస్తున్న ప్రచారం అవాస్తవమని ఆంధ్రప్రదేశ్ ప్రభుత్వం తమ ఫాక్ట్-చెకింగ్ ట్విట్టర్ హేండిల్ ద్వారా  స్పష్టం చేసింది. రెమిడిసివిర్ అనేది ఒక కొత్త మెడిసిన్ కావడంతో, DCGI తొలి దశలో దాని షెల్ఫ్ లైఫ్ ఆరు నెలలకు సూచించినట్టు ఈ ట్వీట్ లో తెలిపారు. రెమిడిసివిర్ తయారిదారుల అధ్యయనాలను పరిశీలించిన అనంతరం DCGI, రెమిడిసివిర్ ఇంజక్షన్ల షెల్ఫ్ లైఫ్ గడువుని ఆరు (6) నెలల నుండి పన్నెండు (12) నెలలకు పొడిగిస్తూ ఇటీవల ఆర్డర్ ఇష్యూ చేసినట్టు ఈ ట్వీట్ లో తెలిపారు. DCGI ఆదేశాలను అనుసరించే తయరీదారులు పొడిగించిన సమయాలని రెమిడిసివిర్ ఇంజెక్షన్ల బ్యాచ్ నెంబర్ తో సహా ముద్రించినట్టు ఈ ట్వీట్ లో పేర్కొన్నారు.
నర్సీపట్నం ఆసుపత్రిలో కాలం చెల్లిన రెమిడెసివర్ ఇంజక్షన్లు వాడుతున్నారన్నది పూర్తిగా అవాస్తవం, రెమిడెసివర్ ఓ కొత్త మెడిసిన్ దాని తయారీదారుల అధ్యయనాలను పరిశీలించిన అనంతరం షెల్ఫ్ లైఫ్ 12 నెలలు వరకు పొడిగించవచ్చని అనుమతి ఇస్తూ DCGI ఉత్తర్వులు ఇచ్చింది.
1/2 pic.twitter.com/7AruyIj76r
రెమిడిసివిర్ ఇంజక్షన్ల షెల్ఫ్ లైఫ్ గడువుని ఆరు (6) నెలల నుండి పన్నెండు (12) నెలలకు పొడిగిస్తూ DCGI ఇష్యూ చేసిన ఆర్డర్ ని ఆంధ్రప్రదేశ్ ప్రభుత్వం షేర్ చేసింది. ఈ వివరాల ఆధారంగా DCGI ఆదేశాల మేరకే నర్సీపట్నం ప్రభుత్వ హాస్పిటల్ లో కొత్త లెబుల్స్ అతికించిన రెమిడిసివిర్ ఇంజెక్షన్లని ఉపయోగించినట్టు చెప్పవచ్చు.
చివరగా, DCGI ఆదేశాల మేరకే నర్సీపట్నం ప్రభుత్వ హాస్పిటల్ లో కొత్త లేబుల్స్ అతికించిన రెమిడిసివిర్ ఇంజెక్షన్లని ఉపయోగించారు.